ঘৰৰ ভিতৰতে ড্ৰাগছৰ ৰমৰমীয়া বেহা! হোজাইৰ ৱাহিদৰ ঘৰৰ পৰা আৰক্ষীয়ে উদ্ধাৰ কৰিলে বৃহত্ পৰিমাণৰ ব্ৰাউন চুগাৰ, জালত পৰিল মহিলা hojai-police-seized-huge-amoun-of-brown-sugar-from-abdul-wahid-s-house-tvpranab-hb– News18 assam\nঘৰৰ ভিতৰতে ড্ৰাগছৰ ৰমৰমীয়া বেহা! হোজাইৰ ৱাহিদৰ ঘৰৰ পৰা আৰক্ষীয়ে উদ্ধাৰ কৰিলে বৃহত্ পৰিমাণৰ ব্ৰাউন চুগাৰ, জালত পৰিল মহিলা\nআৰক্ষী অহাৰ খবৰ পাই ঘৰৰ পৰা পলায়ন কৰে অভিযুক্ত আব্দুল ৱাহিদে\nLast Updated : July 02, 2021, 15:01 IST\nৰাজ্যত অব্যাহত আছে ড্ৰাগছ বিৰোধী অভিযান। প্ৰতিদিনাই ৰাজ্যৰ বিভিন্ন প্ৰান্তত অভিযান চলাই আৰক্ষীয়ে জব্দ কৰিছে বৃহত্ পৰিমাণৰ ড্ৰাগছ। আটক কৰা হৈছে এই নিষিদ্ধ কাৰ্যৰ সৈতে জড়িত বহুজনক। শুকুৰবাৰে হোজাই জিলাৰ আম্লিপুখুৰী অঞ্চলত আৰক্ষীয়ে এক ড্ৰাগছ বিৰোধী অভিযান চলায়।\nগোপন সূত্ৰৰ পৰা পোৱা খবৰ অনুসৰি আৰক্ষীয়ে চলোৱা এই অভিযান জব্দ কৰা হয় বৃহত্ পৰিমাণৰ ব্ৰাউন চুগাৰ। অতিৰিক্ত আৰক্ষী অধীক্ষক পঞ্জীত দুৱৰাৰ নেতৃত্বত আব্দুল ৱাহিদ নমাৰ এজন লোকৰ ঘৰত চলোৱা হৈছিল এই অভিযান।\nঅভিযানত আৰক্ষীয়ে জব্দ কৰিছে ব্ৰাউন চুগাৰ ভৰ্তি ৬৪ টা কণ্টেনাৰ,আৰু ৩৫ খালী কণ্টেনাৰ। লগতে গ্ৰেপ্তাৰ কৰিছে আব্দুল ৱাহিদৰ পত্নী মণি ওৰফে আছিয়া বেগমক। কিন্তু আৰক্ষী অহাৰ খবৰ পাই ঘৰৰ পৰা পলায়ন কৰে অভিযুক্ত আব্দুল ৱাহিদে। ইতিমধ্যে ড্ৰাগছ ব্যৱসায়ী ৱাহিদৰ সন্ধানত আৰক্ষীয়ে অব্যাহত ৰাখিছে অভিযান।


vodafone-idea-decision-on-iuc-users-will-not-be-charged-for-making-other-network-call– News18 Assam\nJioই বন্ধ কৰিলে ফ্ৰী কল, Vodafone-Ideaই ক’লে – আমি গ্ৰাহকৰ পৰা নলওঁ কোনো চাৰ্জ\nঅমিতাভ–অভিষেক পজিটিভ, কি আহিল ঐশ্বৰ্য–জয়া–আৰাধ্যাৰ কোৰোণা টেষ্টৰ ফলাফল?\nঅভিনেত্ৰী ৰেখাৰ ঘৰ ছীল, ছিকিউৰিটীৰ গাৰ্ডৰ দেহত ধৰা পৰিছিল কোৰোণা পজিটিভ\nঅমিতাভ বচ্চনৰ পিছতে কোৰোণাত আক্ৰান্ত পুত্ৰ অভিষেক বচ্চনো\nঅমিতাভ বচ্চনক মুম্বাইৰ নানাৱতী হাস্পতালত ভৰ্তি, টুইটাৰত জনালে কোৰোণাত আক্ৰান্ত হোৱাৰ কথা\nUpdated:October 10, 2019, 3:32 PM IST\nবুধবাৰে জিঅ’ই ঘোষণা কৰিছে যে এতিয়াৰে পৰা গ্ৰাহকৰ পৰা আন নেটৱৰ্কলৈ ফোন কৰিলে প্ৰতি মিনিটত ৬ পইচাকৈ ইণ্টাৰকানেক্ট ইউজেছ চাৰ্জ লোৱা হ’ব।\nLast Updated: October 10, 2019, 3:32 PM IST\nৰিলায়েঞ্চ জিঅ’ই গ্ৰাহকৰ পৰা ইণ্টাৰকানেক্ট চাৰ্জ লোৱাৰ ঘোষণা কৰাৰ পিছতে ভোডাফোন–আইডিয়াই গ্ৰাহকৰ পৰা IUC চাৰ্জ নলয় বুলি মন্তব্য কৰিছে। অন্য নেটৱৰ্কলৈ কল কৰাৰ বাবদ গ্ৰহকৰ পৰা ধন লোৱাৰ কোনো উদ্দেশ্য নাই বুলি মন্তব্য কৰিছে কোম্পানীটোৱে। ভোডাফোন–আইডিয়া কৰ্তৃপক্ষই মন্তব্য কৰিছে যে গ্ৰাহকে ফোন কৰাৰ সময়ত কোন নেটৱৰ্কৰ নম্বৰলৈ ফোন কৰিছে সেয়া ভাবিবলগা হোৱাটো তেওঁলোকে নিবিচাৰে।\nউল্লেখযোগ্য যে বুধবাৰে জিঅ’ই ঘোষণা কৰিছে যে এতিয়াৰে পৰা গ্ৰাহকৰ পৰা আন নেটৱৰ্কলৈ ফোন কৰিলে প্ৰতি মিনিটত ৬ পইচাকৈ ইণ্টাৰকানেক্ট ইউজেছ চাৰ্জ লোৱা হ’ব।\nNEWS18ক দিয়া এক মন্তব্যত ভোডাফোন–আইডিয়াই কয় যে IUC অৰ্থাৎ ইণ্টাৰকানেক্ট ইউজেছ চাৰ্জ অপাৰেটৰ মাজৰ বিষয় আৰু ইয়াৰ প্ৰভাৱ গ্ৰাহকৰ ওপৰত পৰাটো উচিত নহয়। ভোডাফোন আইডিয়াই কয় যে কোম্পানীটোৱে সমগ্ৰ ভাৰতত গ্ৰাহকক 2G, 3G আৰু 4G সেৱা দি আছে। এতিয়াও ৫০ শতাংশতকৈ অধিক গ্ৰাহকে নিজৰ ফিচাৰ ফোনত 2G নেটৱৰ্ক ব্যৱহাৰ কৰে। তাৰ পিছতে কোম্পানীয়ে তেওঁলোকলৈ সেৱা আগবঢ়াই আছে।\nঅৱশ্যে ৰিলায়েঞ্চ জিঅ’ই যি টপআপ ইয়াৰ বাবে মুকলি কৰিছে তাত টকটাইমৰ লগতে ফ্ৰী ডাটাও লাভ কৰিব। প্ৰতি ১০ টকাৰ ৰিচাৰ্জত গ্ৰাহকে ১ জিবিৰ ডাটা লাভ কৰিব।\nFirst published: October 10, 2019, 3:32 PM IST\nকোন এইগৰাকী অপ্সৰা ৰাণী?\nআঁচনিৰ বিনামূলীয়া কোৰোণাৰ চিকিৎসা আপুনি পাব নে, জানক?\nসাধাৰণ জনতাৰ কল্যানৰ বাবে মোদী চৰকাৰে ল’লে ৬টা ডাঙৰ সিদ্ধান্ত\nঅমিতাভ বচ্চন ক’ভিড পজিটিভ, মুম্বাইৰ নানাৱতী হাস্পতালত ভৰ্তি\nঅখিল গগৈৰ চিকিত্‍সাৰ বাবে ৰাজ্য চৰকাৰে গঠন কৰিলে বৰ্ড


গুৱাহাটীৰ ‘ৰঙালী’ত প্ৰাক-বিহু উদযাপন কৰিব বলিউদৰ অভিনেত্ৰী শ্ৰুতি হাছানে | Asom Live 24\nগুৱাহাটীৰ ‘ৰঙালী’ত প্ৰাক-বিহু উদযাপন কৰিব বলিউদৰ অভিনেত্ৰী শ্ৰুতি হাছানে\nin অসম, গুৱাহাটী, চিনেমা, সংগীত\nবলিউদৰ মোহময়ী অভিনেত্ৰী, কণ্ঠশিল্পী তথা দক্ষিণৰ প্ৰসিদ্ধ অভিনেতা কমল হাছানৰ কন্যা শ্ৰুতি হাছানে গুৱাহাটীৰ ৰঙালীত উপস্থিত থাকিব৷ গুৱাহাটীত এইবাৰ ৰঙালীত প্ৰাক-বিহু উদযাপন কৰিব বলিউদৰ অভিনেত্ৰীগৰাকীয়ে৷\nএক ভিডিঅ’যোগে অভিনেত্ৰীগৰাকীয়ে শনিবাৰে অৰ্থাৎ ৯ এপ্ৰিলৰ সন্ধিয়া ‘ৰঙালী’ত উপস্থিত থাকিব বুলি প্ৰকাশ কৰিছে৷\nলগতে পঢ়ক গভীৰৰ সাগৰৰ মাজত কোনে ধৰিলে বেবী ড্ৰেগন?\nউল্লেখ্য যে অসমৰ গুৱাহাটীৰ যুৱক ডুডল আৰ্টিষ্ট আৰু ইলাষ্ট্ৰেটৰ শান্তনু হাজৰিকাৰ সৈতে প্ৰেমৰ সম্পৰ্কত আৱদ্ধ হৈ আছে দক্ষিণ তথা বলিউদৰ মোহময়ী অভিনেত্ৰীগৰাকীয়ে৷ ইতিমধ্যে সামাজিক মাধ্যমৰ যোগেদি দুয়ো তেওঁলোকে প্ৰেমৰ সম্পৰ্কত থকাৰ কথা ৰাজহুৱা কৰিছে৷\nইফালে মুম্বাইসহ দক্ষিণৰ বিভিন্ন চহৰত প্ৰেমিক শান্তনু হাজৰিকাৰ সৈতে শ্ৰুতি হাছানক প্ৰায়ে দেখা যায়৷ সামাজিক মাধ্যমত শ্ৰুতি হাছানে ‘জয় আই অসম’ ধ্বনি আওৰাই থকা ভিডিঅ’ মাজে মাজে ভাইৰেল হৈ থাকে৷\nTags: actress shruti hasanasom live 24assam ka tazza khabarassam live 24axom live 24axom live 24 digitalbest news channel in assamBest news channel of assamBest News Portal in AssamrongaliSantanu Hazarikashruti hasan\nভাৰতৰ প্ৰশংসাত গদগদ হৈ কি ক’লে পাক প্ৰধানমন্ত্ৰী ইমৰাণ খানে?\nযাত্ৰীবাহী ৰে’লত ঘোঁৰা উঠাই গ্ৰেপ্তাৰ হ’ল এজন লোক, ক’ত?


(এলো ভেৰাৰ পৰা পুনঃনিৰ্দেশিত)\nচাল-কুঁৱৰী বা এল' ভেৰা (ইংৰাজী: Aloe vera) একপ্ৰকাৰ জলসম্বৃদ্ধ (ইংৰাজী: succulent) উদ্ভিদ। ইয়াৰ জন্মস্থান উত্তৰ আফ্ৰিকা বা ছোমালিয়া বুলি ভবা যায়। ইয়াক প্ৰাকৰতিক ভাৱে দেখা নাযায় যদিও উত্তৰ আফ্ৰিকাত ওচৰ সম্পৰ্কীয় অন্যান্য এল' জাতিৰ গছ পোৱা যায়। খ্ৰীষ্টপূৰ্ব প্ৰথম শতিকাৰপৰাই ইয়াক বনৌষধি হিচাবে ব্যৱহাৰ কৰা হৈ আহিছে। ইয়াৰ (A. Vera) বিভিন্ন অংশ বা উৎপাদ (extract) প্ৰসাধন উদ্যোগ আৰু বৈকল্পিক ঔষধ উদ্যোগত উজ্জীৱক (rejuvenating), নিৰামক (healing) বা শীতলকাৰক (soothing) গুণযুক্ত বুলি প্ৰচাৰিত আৰু ব্যৱহাৰ কৰি অহা হৈছে।  কিন্তু, এনে দাৱীবোৰ উপলব্ধ গৱেষণাই প্ৰায়ে বিৰোধিতা কৰা হে দেখা যায়।  ইয়াৰ ঔষধীয় উপযোগীতাও বৰ্তমান অনুসন্ধানৰ বিষয়।\n5.4 সাম্ভাব্য ঔষধীয় প্ৰয়োগৰ বাবে গৱেষণা\n5.4.2 চালৰ সুৰক্ষা আৰু কেণ্সাৰ\nচাল-কুঁৱৰী কা্ণ্ডবিহীন বা অত্যন্ত সৰু কাণ্ডযুক্ত, ৬০-১০০ ছে.মি. (২৪-২৯ ইঞ্চি) উচ্চতাৰ, মেলখোৱা, জলসম্বৃদ্ধ উদ্ভিদ। ইয়াৰ পাতবোৰ ডাঠ মঙহাল, সেউজীয়া বা মুগা-সেউজীয়া হয়। কাণ্ডৰ ওপৰ আৰু তলৰ ফালে কেতিয়াবা বগা দাগ (flecks) দেখা যায়। পাতৰ কাণ খহতা(ইংৰাজী: Leaf#Edge (margin)) আৰু সৰু সৰু বগা ৰঙৰ কাইঁট থাকে। জহকালি প্ৰায় 90 cm (35 in) এডাল দণ্ডত (spike) পেণ্ডুলামৰ দৰে ২-৩ ছে.মি. দৈৰ্ঘ্যৰ দীঘলিয়া পেটৰ ফুল (ইংৰাজী: Corolla (flower)) লাগে। অন্যান্য "এল'" প্ৰজাতিৰ দৰেই এল' ভেৰাইও মাটিৰ খনিজ পোষক লাভৰ বাবে (ইংৰাজী: arbuscular mycorrhiza), একপ্ৰকাৰ সহজীৱিতা (ইংৰাজী: symbiosis), গঠন কৰে।\nডি এন এ (ইংৰাজী: DNA) তুলনাকৰণ পদ্ধতিসমূহৰদ্বাৰা এল' ভেৰা য়েমেনৰ স্থানীয় এল' পেৰী (ইংৰাজী: Aloe perryi) নামৰ প্ৰজাতিৰ উদ্ভিদৰ লগত ওচৰ সম্পৰ্কীয় বুলি দেখা গৈছে। তদ্ৰূপ ক্ল'ৰপ্লাষ্ট (ইংৰাজী: chloroplast) ডি এন এ ছিকুৱেন্স পদ্ধতি আৰু ISSR (ইংৰাজী: Microsatellite (genetics)) প্ৰফাইলিং -এ ও এল' ভেৰাক এল' ইনাৰমিচ (ইংৰাজী: Aloe inermis), এল' স্ক'বিনিফ'লিয়া (ইংৰাজী: Aloe scobinifolia), এল' ছিংকাটানা (ইংৰাজী: Aloe sinkatana), আৰু এল' স্ট্ৰিয়াটাৰ (ইংৰাজী: Aloe striata) ওচৰ সম্পৰ্কীয় বুলি দেখুৱাইছে। দক্ষিণ আফ্ৰিকীয় এল' স্ট্ৰিয়াটাৰ বাহিৰে উপৰোক্ত এল' প্ৰজাতিবোৰ চ'ক'ট্ৰা (ইংৰাজী: Socotra) (য়েমেন), ছোমালিয়া আৰু ছুডানৰ স্থানীয়। স্পষ্ট আবাসস্থানৰ অভাৱে প্ৰকৃতিবিদসকলক এল' ভেৰাক বৰ্ণসংকৰীয় ভাৱে (ইংৰাজী: hybrid (biology)) উদ্ভুদ বুলি ভবোৱাইছে।\nসমগ্ৰ পৃথিৱীতে ব্যাপক ভাৱে খেতি কৰা হয় হেতুকে এল' ভেৰাৰ প্ৰাকৃতিক পৰিৱেশস্থান (range) অস্পষ্ট। প্ৰাকৃতিকভাৱে ইয়াক আৰব উপমহাদ্বীপৰ দক্ষিণাৰ্ধ, উত্তৰ আফ্ৰিকা (মৰক্ক', মৌৰিটানিয়া, ইজিপ্ত) তথা কেনেৰি, কে'প ভাৰ্ডে আৰু মাডেইৰা দ্বীপপুঞ্জ আদিৰ লগতে ছুডান আৰু প্ৰতিবেশী দেশসমূহত পোৱা যায়। এই বিস্তৃতি কিছু পৰিমাণে ইউফ'ৰ্বিয়া বালচেমিফেৰা (ইংৰাজী: Euphorbia balsamifera), পিষ্টাচিয়া আট্‌লান্টিকা (ইংৰাজী: Pistacia atlantica) আদিৰ সমতুল্য, যি ইয়াক চাহাৰাৰ মৰুভূমিকৰণৰ কৱলত পৰা এসময়ৰ শুষ্ক স্ক্লেৰ'ফিল (ইংৰাজী: sclerophyl) অৰণ্যৰ বাসিন্দা হোৱাৰ সম্ভাৱনা সূচায়। এনেধৰণৰ কেইবাবিধৰো ওচৰ সম্পৰ্কীয় (বা একে) প্ৰজাতি চাহাৰাৰ দুই বিপৰীত দিসত পোৱা যায়: এনে দুটা উদাহৰণ হৈছে ড্ৰেগন ট্ৰী/ড্ৰাচীনা (ইংৰাজী: Dracaena (plant)), (Dracaena) আৰু ইয়নিয়াম (ইংৰাজী: Aeonium).\nএল' ভেৰা বা চাল-কুৱঁৰীক বাগিচাৰ সৌন্দৰ্য্যবদ্ধক উদ্ভিদ হিচাবে প্ৰভূতভাৱে খেতি কৰা হয়। ইয়াৰ তথাকথিত ঔষধী গুণ, বিশিষ্ট ফুল, আকৃতি আৰু জলসম্বৃদ্ধিৰ বাবে ই আধুনিক ফুলনিত জনপ্ৰিয়। ইয়াৰ জলাকৰ্ষীতাৰ কাৰণে ই কম পানী থকা অঞ্চল, শৈলোদ্যান (rockeries) আৰু অন্যান্য কম পানী ব্যৱহাৰ কৰা বাগিচাৰ বাবে বিশেষভাৱে উপযুক্ত। এই উদ্ভিদ কষ্টসহিষ্ণু যদিও অধিক বৰফপাত হোৱা অঞ্চলৰ অনুপযোগী। ই বেছিভাগ কীট পতংগৰ পৰা প্ৰতিৰোধী যদিও মকৰা কীট (spider mites), মীলি বাগ (ইংৰাজী: mealy bugs), স্কেল কীট (ইংৰাজী: scale insects), আৰু এফিড (ইংৰাজী: aphid) আদিয়ে ইয়াক আক্ৰান্ত কৰিব পাৰে। টাবত ৰোওঁতে ইয়াক পানী নোৰোৱা বালিয়া মাটিৰ প্ৰয়োজন। অধিক সূৰ্য্যৰশ্মি বা পানী ৰোৱা পৰিবেশত গছজোপা শুকাই যাব পাৰে। ইয়াৰ বাবে ৰন্ধ্ৰযুক্ত টেৰাকোটা পাত্ৰ উপযুক্ত। পাত্ৰত থকা গছত পানী দিয়াৰ আগতে আগৰ পানী সম্পূৰ্ণৰূপে সুকাবলৈ দিব লাগে আৰু নতুন পোখাবোৰ নিয়মিতভাৱে উঠাই থাকিব লাগে। জাৰকালি ফুলজোপা "শুপ্ত" অৱস্থাত থাকে আৰু ন্যুনতম পানীৰ প্ৰয়োজন হয়। বৰফ পৰা স্থানত ইয়াক ঘৰৰ ভিতৰত ৰাখিব লাগে।\nএল' ভেৰা বা চাল-কুৱঁৰীৰ উৎপাদসমূহক সাধাৰনতে এল' ভেৰাই বোলা হয়। ইয়াৰ সৌন্দৰ্য্যবৰ্ধক বা নিৰাময়ক গুণৰ বৈজ্ঞানিক প্ৰমাণ খুব সীমাবদ্ধ আৰু য'ত আছে তাতো প্ৰায়ে বিবদমান (contradictory)।  তথাপিও সৌন্দৰ্য্যবদ্ধক আৰু বৈকল্পিক চিকিৎসা উদ্যোগে ইয়াৰ শীতলকাৰক (soothing), জলীয়কাৰক (moisturizing) আৰু নিৰামক (healing) গুণ থকা বুলি দাবী কৰি আহিছে। এল' ভেৰা জেল বাণিজ্যিকভাৱে উপলব্ধ ল'শ্যন, দৈ, খাদ্য আৰু কোনো কোনো জলপান (dessert) আদিত ব্যৱহাৰ কৰা হয় যদিও কোনো কোনো মাত্ৰাত সেৱন কৰিলে ইয়াৰ বিশাক্ত লক্ষণ পৰিলক্ষিত হয়।\nজনজাতীয় আৰু পাৰম্পৰিক ভেষজ ঔষধ হিচাবে এল' ভেৰাৰ ব্যৱহাৰ কৰা হৈ আহিছে যদিও ইয়াৰ ঔষধীয় গূণ কেতিয়াৰ পৰা আৱিস্কৃত জনা নাযায়। ১৬শ শতিকাৰ Ebers Papyrus (ইংৰাজী: Ebers Papyrus) -অত, খ্ৰীঃ পূঃ মধ্য প্ৰথম শতিকাত ৰচিত De Materia Medica আৰু Pliny the Elder (ইংৰাজী: Pliny the Elder) অৰ Pliny's Natural History (ইংৰাজী: Pliny's Natural History) দুয়ো বিবৰণীতে (ইংৰাজী: Dioscorides) আৰু ৫১২ খ্ৰীঃ পূঃত ৰচিত Juliana Anicia Codex (ইংৰাজী: Juliana Anicia Codex) -অত এল' ভেৰাৰ উল্লেখ পোৱা যায়। চীন, ভাৰত, জামাইকা, জাপান, লেটিন আমেৰিকা, ৰুচ, দক্ষিণ আফ্ৰিকা আৰু আমেৰিকা যুক্তৰাষ্ট্ৰত পৰম্পৰাগত ভেষজ ঔষধীয় হিচাবে এই প্ৰজাতিৰ বহুলভাবে ব্যৱহাৰ হয়।\nএল' ভেৰাৰ পাতৰ সাম্ভাব্য জৈব প্ৰকাৰ্য্যমূলক (bioactivity) অন্যান্য ভেষজ দ্ৰব্যৰ যেনে এচিটাইলেটেড (acetylated) মান্নান (ইংৰাজী: mannans), পলীমান্নান (polymannans), এন্থ্ৰাকুইন'ন (ইংৰাজী: entharaquinone) চি-গ্লিচাৰইড, এনথ্ৰন যেনে ইম'ডিন (ইংৰাজী: emodin) আৰু বিভিন্ন লেক্টিন (ইংৰাজী: lectins) আদিৰ বিষয়ে গৱেষণা চলি আছে। এইবোৰৰ কিছুমান কীটনাশক উৎপাদনৰ বাবে ব্যৱহাৰ হয়।\nএল' ভেৰাক আজিকালি বহুলভাৱে মুখমণ্ডলত ব্যৱহাৰৰ বাবে মইশ্বাৰাইজাৰ, হে' ফিভাৰ, চৰ্দী আদিত নাকৰ এন্টি-ইৰিটেন্ট হিচাবে উৎপ্ৰণোদিত (promoted) কৰা হৈছে। বিভিন্ন প্ৰসাধন কোম্পানীৰ মেক-আপ, টিচ্যু, মইশ্বাৰাইজাৰ, চাবোন, চানস্ক্ৰীণ, ধুপ, শ্বেভিং ক্ৰীম, শ্বেম্পু আদিত ইয়াৰ ৰস বা অন্যান্য নিষ্কাষ ব্যৱহাৰ কৰা হয়। অন্যান্য ব্যৱহাৰৰ ভিতৰত ছাগলীৰ কৃত্ৰিম প্ৰজননত শুক্ৰাণু পাতল কৰিবৰ বাবে, সতেজ খাদ্য সংৰক্ষণৰ বাবে, আৰু সৰু ফাৰ্মবোৰত জল সংৰক্ষণৰ (ইংৰাজী: water conservation) ব্যৱহাৰ কৰা হয়। It has also been suggested that biofuels could be obtained from Aloe vera seeds.\nসাম্ভাব্য ঔষধীয় প্ৰয়োগৰ বাবে গৱেষণা[সম্পাদনা কৰক]\nএল' ভেৰাৰ জেলক অন্য সম প্ৰজাতীয় আৰু এছফ'ডেলাচি (ইংৰাজী: Asphodelaceae) প্ৰজাতিৰ উদ্ভিদৰ জেলৰ লগতো তুলনা কৰা হৈছে - যেনে বালবাইন ফ্ৰাক্টেছিন (Bulbine frutescens), যাক পোৰা আৰু অন্যান্য ছালৰ কটা-ছিঙাত ব্যৱহাৰ কৰা হয়।  ইয়াৰ বিভিন্ন নিষ্কাষৰ চালৰ সৰু-সুৰা ৰোগ নিৰাময় কৰিব পৰা এন্টিবেক্টেৰীয়েল (ইংৰাজী: antibacterial) বা এন্টিফাংগেল (ইংৰাজী: antifungal) ধৰ্মও থাকিব পাৰে। পৰীক্ষাগাৰত কোনো পৰীক্ষাত ইয়াৰ চালৰ ভিতৰুৱা অংশৰ জেলে ষ্ট্ৰেপ্ট'কক্কাচ (ইংৰাজী: Streptococcus) আৰু (ইংৰাজী: Shigella) জাতীয় বেক্টেৰীয়াৰ গতি ৰোধ কৰা দেখা গৈছে। অৱশ্যে ই জেন্থ'ম'নাচ (ইংৰাজী: Xenthomonas) প্ৰজাতিৰ বিষয়ে সুফল দেখুওৱাব পৰা নাই।\nচালৰ সুৰক্ষা আৰু কেণ্সাৰ[সম্পাদনা কৰক]\nঅৱশ্যে এল' ভেৰাত থকা উদ্ভিদ পলিছেকাৰাইডবোৰে সূৰ্য্যৰশ্মিৰ পৰা প্ৰত্যক্ষ প্ৰতিৰোধ নিদিলেও, অতি-বেঙুনী ৰশ্মিৰ প্ৰভাৱ পথবোৰ অপ্ৰত্যক্ষ ভাৱে বন্ধ কৰি অ-মেলান'মা (non-melanoma) চালৰ কেণ্সাৰৰ পৰা চালক ৰক্ষা কৰিব পাৰে। অতি-বেঙুনী বিকিৰণে স্থানীয় এন্টিজেন-প্ৰতিৰোধী লেংহাৰ্ন চেল (ইংৰাজী: Langerhans cell) (LC) বোৰৰ ক্ষয়ীভৱন ঘটায় আৰু ৰোগ প্ৰতিৰোধী ক্ষমতা কমায় (immunosuppression)। পৰীক্ষাগাৰত নিগনিৰ ওপৰত কৰা পৰীক্ষাত ই সূচিত হৈছে।  পৰীক্ষাগাৰত কুকুৰ আৰু মেকুৰীৰ ওপৰত এল' ভেৰাৰ কেন্সাৰ প্ৰতিৰোধ ক্ষমতাৰ আভাস পোৱা গৈছে যদিও মানুহৰ ক্ষেত্ৰত ইয়াৰ প্ৰমাণ নাই।\nএল' ভেৰা খালে ডায়েৰীয়া, ইলেক্ট্ৰলাইটৰ হীন-দেড়ি, কিডনীৰ জটিলতা আৰু অন্যান্য ঔষধৰ ক্ৰিয়াৰ লগত প্ৰতিক্ৰিয়া হ'ব পাৰে। বাহ্যিক (topical) ব্যৱহাৰৰ ফলত কন্টেক্ট ডাৰ্মাইটিচ, এৰীথেমা, ফট'টক্সিচিটি আদি হোৱাও দেখা গৈছে। ইয়াৰ ব্যৱহাৰৰ ফলত হোৱা ডায়েৰীয়াৰ ফলত শৰীৰৰ অন্য ঔষধ গ্ৰহণ কৰা কমিব পাৰে।\n"https://as.wikipedia.org/w/index.php?title=চাল-কুঁৱৰী&oldid=225635"ৰ পৰা সংকলিত\nএই পৃষ্ঠাখন ০৫ মে’, ২০২০ তাৰিখে ২২:৪৫ বজাত অন্তিম সংশোধন কৰা হৈছিল।


সেইদিনা আছিল এক এপ্ৰিল - নয়নমণি হালৈ - সাহিত্য ডট অৰ্গ\nসেইদিনা আছিল এক এপ্ৰিল – নয়নমণি হালৈ\nহাইস্কুলৰ আটাইতকৈ অঘাইটং, বাঘৰ আগতেল খোৱা ল’ৰাকেইটাই প্লেইন বনালে বোলে- আমি আজি শৰ্মাচাৰক ফুল বনাম৷ কিন্তু কেনেকৈ!\nস্কুলৰ প্ৰথম শ্ৰেণীটোলৈ সোমাই অহা চাৰজনেই আছিল শৰ্মাচাৰ৷ স্কুলত আমি জোকাও ফৰিং চাৰ৷ কাৰণ চাৰে ফৰিঙৰ নিচিনা শ্ৰেণীটোত জপিয়াই ফুৰে৷ কিতাপখন মেলি লৈ এফালৰ পৰা মাতি যায়, কোনেও একো বুজি নাপায়৷ এনেয়ে কাৰোবাৰ পিঠিত বাঘঢকা দিয়া, চুলিকেইডাল ঘোটালি দিয়া এইবোৰ আছিল চাৰৰ ‘হাতৰ খজুৱতি’৷ ক্ষীণমীন চাৰে সদায় এটা হলৌ পেণ্ট আৰু হলৌমলৌ চোলা পিন্ধি আহে আৰু ককালত আটি আটি বেল্ট এপাত মাৰে৷ চিঁয়া ককালখনত পেণ্টটো অদ্ভুত ধৰণে ওলমি থাকে আৰু নাকৰ আগত ওলমি থকা চচমাযোৰৰ ওপৰেৰে চকুদুটা ফৰিঙৰ দৰেই নাচি থাকে৷ পেন্টৰ খোচনিত চিকনিডাল সদায়ে আনে, কলম হ’লে কোনোদিনে নানে৷ অৱশ্যে খঙত অগ্নিশৰ্মা নহ’লে চেকনিডাল সাধাৰণতে ব্যৱহাৰ নকৰে৷ ৰোলনং মতাৰ সময়ত সদায় সন্মুখৰ বেঞ্চত বহি থকা ল’ৰাটোৰ পৰা কলম খুজি নিয়ে৷ ল’ৰাকেইটাই ঠিক কৰিলে চাৰে ৰোলনং মাতিবলৈ যেতিয়া কলম বিচাৰিব তেতিয়া চাৰক এনে এটা কলম দিম, যিটো কলম দেখিবলৈ ধুনীয়া হ’ব ঠিকেই, কিন্তু তাৰ নিবটো হব ভঙা৷\nমোৰ সেইসময়ত এটা চাইনিজ পেন আছিল৷ ডেৰ-দুই দশক আগৰ ছাত্ৰ-ছাত্ৰী সকলে ‘চাইনিজ কলম’ৰ গ্লেমাৰ কি বস্তু সেয়া নিশ্চয় জানিব৷ চোলাৰ পকেটত চাইনিজ কলম সুমুৱাই বাহিৰৰ ফালে সোপাটোৰ সোনালী অংশ উলিয়াই ৰখাটো এটা বেলেগ ধৰনৰ ‘চাল’ আছিল৷ চাইনিজ কলমটোৰ চিয়াঁহী ভৰোৱা কিটিপটোৱো আছিল বেলেগ৷ আন কলমত চিয়াঁহী ঢালি ভৰাব লাগে, চাইনিজ কলমৰ মুখখন দোৱাতত ভৰাই দিলে হ’ল, চিয়াঁহী নিজে নিজে সোমাই যায়৷ মোৰ কলমটো কিনাৰ বেছিদিন হোৱা নাছিল৷ কেৱল কিনাৰ দুদিনমান পিছতে হাতৰ পৰা পৰি নিবটো ভাঙি আছিল৷ দহ টকাৰে নিবটো কিনি লগাই দিলে হ’ল, কলমটো পুনৰ নতুন হৈ যাব৷\nবাঘৰ আগতেল খোৱা কেইটাৰ চকুত পৰিল মোৰ কলমটোৰ ওপৰত৷ সিহঁতে মোক একপ্ৰকাৰ ঠিক কৰি পেলালে, যে প্ৰথম বেঞ্চত মই বহিম (এনেয়ে মই লাষ্ট বেঞ্চৰহে ছাত্ৰ), চাৰক কলমটো মই আগুৱাই দিম, চাৰে ৰেজিষ্টাৰ বহীত ‘প্ৰেজেন্ট’ লিখিবলৈ ঘঁহি থাকিব আৰু আমি চিঞৰি দিম- এপ্ৰিল ফুল, এপ্ৰিল ফুল৷ তাৰপিছত চাৰেও হাঁহিব, আমিও গিৰ্জনি মাৰি হাঁহিম৷\nভবামতেই কাম৷ শ্ৰেণী আৰম্ভ হোৱাৰ বেল পৰিল, স্বভাৱসুলভ ভংগীমাৰে চাৰ সোমাই আহিল, চচমাৰ ওপৰেৰে এবাৰ গোটেই ল’ৰাজাকক এক্সৰে কৰাদি চালে৷ ইয়াৰ পিচত মোৰ পাল আহিল৷ ৰেজিষ্টাৰ বহীটো মেলি হাতখন আগুৱাই দিয়াৰ লগে লগে মই মোৰ কলমটো আগুৱাই দিলো৷ চাৰে ধুনীয়াকৈ কলমটো লৈ “টুডেইজ ৰোলনং এক” বুলি মাত দিয়াৰ লগেলগে এক নম্বৰে চিঞৰি দিলে “প্ৰেজেন্ট চাৰ”৷ চাৰে প্ৰেজেন্ট লিখিবলৈ কলমটো ঘঁহিলে৷ তাৰপিচত দুবাৰমান জোকাৰিও চালে৷ পূৰ্ব পৰিকল্পনামতে ল’ৰাহঁতে গিৰ্জনি মাৰি উঠিল- এপ্ৰিল ফুল এপ্ৰিল ফুল৷\nচাৰে এইবাৰ চচমাৰ ওপৰেৰে ল’ৰাহঁতলৈ চালে৷ ল’ৰাহঁতে দেখিলে ফৰিং চাৰৰ চকুত দুটা পকা অঙঠা তিৰবিৰাই উঠিছে৷ চাৰে এইবাৰ কৰিলে কি! কলমটো খোলা খিৰিকিৰে একেচাটে দলিয়াই দিলে৷ খিৰিকীৰ সিপাৰেই পুনী-মেটেকাৰে ভৰি থকা এটা খাল৷ খাল পাৰ হৈ কলম গৈ কোনোবা লংকাত পৰিল৷ মই বোলো- খা বাপ্পেকে মোৰ চাইনিজ কলমটো গ’ল৷ কিন্তু চাৰ ইমানতে ক্ষান্ত নহল৷\nচাৰে এইবাৰ পেণ্টৰ খোচনিৰ পৰা তিৰতিৰিয়া চেকনিডাল উলিয়াই লৈ মোৰ ফালে আগুৱাই আহিল৷ সাক্ষাৎ যমনগৰীৰ কোনোবা যমৰ দূতক মই যেন সশৰীৰে দেখা পালোঁ৷ : ‘এপ্ৰিল ফুল হা এপ্ৰিল ফুল, আহ আজি তোৰ এপ্ৰিল ফুল উলিয়াই দিম’ বুলি চুলিকোচাত ধৰি মোক দাঙি লৈ যোৱাদি লৈ গৈ এইচা কোবন দিলে সেইদিনা, যে মোৰ এপ্ৰিল ফুল চকু আৰু নাকেৰে বাহিৰ হৈ গ’ল৷\nবিশ্বাস কৰক, সেইদিনাৰ পৰা মই কাকো এপ্ৰিল ফুল কৰা নাই৷\n← সাহিত্যৰ সৰাপাত: ববিতা শৰ্মা\nকলৰ বৰফি- দীপজ্যোতি বৰা →


আহোমসকলেই বিহুৰ উদ্ভাৱক — Vikaspedia\nআহোমসকলে বিহুত গায়----\n“লাহে লাহে ঐ\nবিহু কোনে ঢালে আহে?\nপূবে পশ্চিমে উত্তৰে দক্ষিণে\nমান দেশত আছিলে মানতৰা এযুৰি\nআছিলে নৰিয়াত পৰি,\nযেতিয়া শুনিলে বিহুৰে বতৰা\nআহিলে কাছুৰি ধৰি।”\nইয়াৰ পৰাই বুজা যায় বিহু মানদেশৰ ফালৰ পৰাই আহিছে। মানে মান দেশৰ ফালৰ পৰা আহোমসকলৰ লগতেই আহিছে। বুৰঞ্জীত বিচাৰ কৰিলেও তাকেই পোৱা যাব।\nদেও বুৰঞ্জী (ফী বুৰঞ্জী): ঢোল-মাদলী\nঅসম তথা ভাৰততেই প্ৰণালীবদ্ধ বুৰঞ্জী প্ৰণয়নৰ প্ৰথা তাই সকলেই প্ৰথমে প্ৰৱৰ্তন কৰে বুলি পণ্ডিতসকল একমত। আহোম ভাষাত লিখিত বুৰঞ্জী সমূহক দুটা ভাগত ভাগ কৰা হৈছে। দেও বুৰঞ্জী আৰু দিন বুৰঞ্জী। পৃথিৱীৰ সৃষ্টিৰ পৰা খুনলুং খুনলাই আহি ম্যুংৰিমুংৰামত ৰাজ্য স্থাপন কৰালৈকে বিৱৰণ থকা অংশক দেও বুৰঞ্জী নাৰু তাৰ পিছৰ কালৰ আহোম ৰাজত্বৰ বিৱৰণ থকা বুৰঞ্জী (দ্যুন) অৰ্থাৎ পৃথিৱীৰ বুৰঞ্জী বুলি আহোম বুৰঞ্জীবিদসকলে কৈ গৈছে।\nদেও বুৰঞ্জীৰ মতে তাই আহোমসকলৰ আদি পুৰুষ খুনলুং আৰু খুনলাই। ৫৬৮ খৃষ্টাব্দতে য়ুন্নান দেশৰ (গৰম পানীৰ উহ থকা ঠাই) ম্যুংৰি-মুংৰামত (ম্যুং-দেশ,ৰি-এৰা, ম্যুং-দেশ, ৰাম-নিৰ্জন) প্ৰথম ৰাজ্য স্থাপন কৰা খুনলুং খুনলায়ে লেংদনৰ পৰা পাইছিল- চুম ফ্ৰাৰুংচেংম্যুঙ (চুমদেও), হেংদান, কাইছেংমুঙ(কুকুৰা) আৰু এযোৰ ঢোল। সেই দিন ধৰি অসমত আহোম স্বৰ্গদেও সকলৰ ছশ বছৰীয়া ৰাজত্ব কাললৈকে চুমদেউৰ পূজা, হেংদান, কাইছেংমুঙ আৰু ঢোলৰ ব্যৱহাৰ আহোম সমাজত অপৰিহাৰ্য আছিল। উল্লেখযোগ্য যে আহোম ভাষা-সংস্কৃতিৰ চৰ্চা পৰম্পৰাগত ভাৱে চলি অহা উজনি অসমৰ বহুতো অঞ্চলত আজিও এই পৰমপৰা বিদ্যমান। বগা ম’হ বলি দি আজিও লাকুৱাৰ ওচৰৰ ৰজাদিনতে স্থাপিত ৰঙাগড়া দেওশালত ওমফা পূজা কৰা হয়। চকলং প্ৰথাৰ বিবাহ অনুস্থানত হেংদান প্ৰয়োজন হয়, দেওধাই পণ্ডিতে আজিও কুকুৰা কাটি মংগল চায় আৰু দেওশালত পূজাৰ সময়ত মাদলী (ঢোল) আজিও বজোৱা হয়।\nআহোম সমাজৰ অতি পৱিত্ৰ এই সম্পদ কেইপদৰ বিষয়ে দেও বুৰঞ্জীত বিশেষ উল্লেখ আছে। ৰায় চাহাব গোপাল চন্দ্ৰ বৰুৱাৰ দ্বাৰা ইংৰাজীত অনুদিত আৰু সম্পাদিত ১৯৩০ চনতে প্ৰকাশিত “আহোম বুৰঞ্জী”ত (একেখন কিতাপতে বাওঁফালৰ স্তম্ভত আহোম লিপিত আহোম ভাষাৰ বুৰঞ্জী আৰু সোঁফালৰ স্তম্ভত সমান্তৰালভাৱে ইংৰাজী অনুবাদ তকা) লেংদনে খুনলুং আৰু খুনলাইক এই দৰে উপদেশ দিয়া বুলি লিখিত আছে—\n“.... I giveatusked elephant. I give youaKaichengmung (foul of holy country) to take with you, You will calculate future events with their beaks, entails and legs. I give you an embroidered cloth. I give youapair of drums, when you may be in war withaneighbouring tribe you must inform me by beating drum or if any tribe seek war with you. When there will be no rain if you inform by beating the drums there will be rain. I give you chumphrarungshengmung (Sumdeo). You will never leave the idol. The idol is put inabox. You will open the box at the end of every year. I give youasword…….” (Ahom Buranji).\nদেও বুৰঞ্জীৰ এইবোৰ বিৱৰণ কাল্পনিক বুলি কোনোৱে হয়তো মন্তব্য কৰিব। কিন্তু এই সত্যতা অস্বীকাৰ নকৰি নোৱাৰি যে তাই আহোম গোষ্ঠীৰ আদি পুৰুষ খুনলুং-খুনলাইৰ ৰাজ্যত ঢোল নামৰ বাদ্যটিৰ প্ৰচলন আছিল আৰু অনা বৃষ্টিৰ সময়ত ঢোল বজাই বৰষুণ আনিব পাৰি বুলি এক লোক বিশ্বাস জন্ম হৈছিল।\nস্বৰ্গদেও ছ্যুকাফা ১১৫০ শকৰ আঘোন মাহত অসমলৈ আহে বুলি দিন বুৰঞ্জীত উল্লেখ আছে। দিন বুৰঞ্জীতে আৰু উল্লেখ আছে যে, খুনলুং খুনলাইৰ পিছত ছ্যুকাফাৰ জন্ম হোৱা লৈকে তাই-আহোম গোষ্ঠীৰ ৪০(চল্লিছ) জন ৰজাই ম্যুংৰি-ম্যুংৰাম, ম্যুংকং আদি ৰাজ্যৰ ৰাজপাট বহিছিল। এই ৰজাসকলৰ ভিতৰত খুনলুং পক্ষৰ আইখুনলুং, তাই তুংকুং, খনখুং, খনমকদা, খুনলা, খনুংগ, চাও চেঞ্চাও, খুনজাও, খুনজুন আদি পৰাক্ৰমী আছিল বুলি বুৰঞ্জীয়ে কয়। খুনলাইৰ সতি-সন্ততি বেছি নাছিল কিন্তু খুনলাই পক্ষৰ ৰজা আইজেপী লাকনি আছিল বিশেষ উল্লেখযোগ্য। বুৰঞ্জীবিদ হিতেশ্বৰ বৰবৰুৱাই ‘আহোমৰ দিন’ত লিখিছে—“শকাদিত্যৰ দৰে এইজনা ৰজাৰ দিনৰ পৰা সেই দেশত তেওঁৰ নিজৰ নাম অনুসৰি আইজেপী লাক নি অৰ্থাৎ লেংচং শক চলাবলৈ আৰম্ভ কৰে। এই লাকনি বা শক মান দেশত আৰু নৰা দেশত এতিয়াও চলিত হৈ আছে।”\nএই মান দেশ আৰু নৰা দেশ ছ্যুকাফাৰ পিতৃ পুৰুষৰ দেশ। বুৰঞ্জীয়ে কয়—এটা সময়ত মতান্তৰ ঘটাত খুনলুঙে ম্যুংৰিম্যুংৰাম(ম্যুংৱান) শাসন ভাৰ ভায়েক খুনলাইক গটাই দি য়ুন্নানৰ নাময়াং উপত্যকাত এখন নতুন ৰাজ্য স্থাপন কৰি লয়। বৰ্তমান ব্ৰহ্মদেশৰ উত্তৰ অঞ্চলৰ খুনলুঙে স্থাপন কৰা এই ৰাজ্যখনৰ নাম আছিল ম্যুংক্বং। এই ৰাজ্য এসময়ত তাই সংস্কৃতিৰ স্নায়ুকেন্দ্ৰ আছিল বুলি জনা যায়।\nতাই ভাষাত ম্যুং মানে দেশ আৰু ক্বং মানে ঢোল। সেই ৰাজ্যত ঢোলৰ ইমান চৰ্চা আছিল যে ৰাজ্যখনৰ নামেই হৈছিল গৈ ঢোলৰ দেশ। খুনলুঙৰ দিনৰ সেই পৰম্পৰা উত্তৰ ব্ৰহ্মত আজিও বিদ্যমান। আজিও তাত বহাগ বিহুৰ সময়তে পালন কৰা পয়ছাংকেন উৎসৱৰ অন্যতম অংগ ঢোল—ঠিক আমাৰ ৰঙালী বিহুৰ দৰেই।\nজনা যায় যে ব্ৰ্হ্মদেশৰ (মানদেশৰ) দক্ষিণ উপকূলৰ অধিবাসী জনগোষ্ঠীৰ মাজতো ঢোলৰ প্ৰচলন আজিৰ অসোৰ দৰেই। কিন্তু আটাইতকৈ উল্লেখযোগ্য কথা হ’ল ব্ৰহ্মদেশত প্ৰচলিত ঢোলৰ আকাৰ, আয়তন অসমৰ বিহু ঢোলৰ সৈতে হুবহু একে। অসমৰ বিহুত বজোৱা পাতি ঢোল বজোৱাৰ দৰেই ঢোলৰ সোঁফালে ঢোলৰ মাৰিৰে ব্ৰহ্মদেশৰ ঢুলীয়াই ঢোল বজায়।\nএই খুনলুঙৰে বংশোদ্ভৱ ম্যুংমিত কুপ ক্লিং ৰাজ্যৰ ৰজা ফুত্যাংখাঙৰ সৰু ৰাণী নাং কুঁৱৰীৰ গৰ্ভত জন্ম গ্ৰহণ কৰে ছ্যুকাফাই।\nবুৰঞ্জীৰ পাত লুটিয়ালে বুজা যাৱ বিহু গীতত কিয় আজিও গোৱা হয় সেই গীত-পদ— “ মান দেশত আছিলে মানতৰা এযুৰি”।\nঢোলৰ মালিতাঃ ছ্যুকাফা\nমান দেশৰ ৰজা খুত্যাংখাঙৰ পুত্ৰ ছ্যুকাফাই সসৈন্যে অসমলৈ আহোতে বুৰঞ্জী প্ৰণয়নৰ প্ৰথাকে ধৰি লগত লৈ আহিছিল তাই-মংগোলীয় সংস্কৃতিৰ এক সুৰীয়া ধাৰা। সংস্কৃতিৰ অন্যতম অংগ নৃত্য-গীতৰ বাবে অপৰিহাৰ্য বাদ্যযন্ত্ৰ। ছ্যুকাফাই যে লগত ঢোল আৰু ঢুলীয়া আনিছিল সেই কথা সেই কথা সহজেই অনুমেয়। কাৰণ ঢোল আছিল স্বয়ং লেংদন প্ৰদত্ত অন্যতম সম্পদ। উপৰি পুৰষৰ পূজা আৰু আজ্ঞা পালন আহোম সমাজৰ অন্যতম সামাজিক বিধান। আজিও পালন কৰা মে-দাম-মে-ফীয়েই এই কথাৰ জ্বলন্ত নিদৰ্শন।\nআনহাতে লোক-সাহিত্য জাতিৰ অলিখিত সামাজিক-সাংস্কৃতিক ইতিহাস স্বৰূপ। আমাৰ সমাজত প্ৰচলিত বিভিন্ন বিষয়ৰ মালিতাৰাজি লোক-সাহিত্যৰ অনুপম সম্পদ। আজিও ঢুলীয়া ওজাসকলে মালিতা গাওঁতে এইদৰে গায়—\nস্বৰ্গৰ পৰা নামি ছ্যুকাফা স্বৰ্গদেও\nসোধন ঢুলীয়া নামৰ এজন ওজাই ছ্যুকাফাৰ ৰাজসভাত ঢোল বজাইছিল বুলি ঢোলৰ মালিতাত উল্লেখ আছে। আজিও আমাৰ ঢুলীয়া ওজাসকলে সোধন ওজাক গুৰু হিচাবে স্মৰণ কৰে। ঢুলীয়া ওজাসকলৰ বিশ্বাসমতে সোধন ওজাই ঢোলৰ হাত, চেও তথা ঢোল বাদনৰ নীতি-নিয়ম বান্ধি গৈছে। ওজাৰ মালিতাত শুনা যায়—\nহুচৰি এ চ’ত\nবহাগ বিহুক আগৰ দিনত কোনোৱে কোনোৱে চ’তৰ বিহু বিহুহে বুলিছিল। ‘হুচৰি এ চ’ত’- চ’তৰ বিহুলৈ ছমাহ বাকী’ আদি গীত-পদ আৰু খণ্ড বাক্যই ইয়াৰ ওমান দিয়ে। তদুপৰি মিছিং সকলৰ “আলি আই লৃগাং”, দেউৰী বিহু আদি প্ৰকৃততে চ’ত মাহতেই পালন কৰা হয় বুলি ক’ব পাৰি।\nঅস্বীকাৰ কৰি উপায় নাই যে চ’তৰ বিহুৱেই বোলক বা বহাগ বিহুৱেই বোলক আমাৰ ৰঙালী বিহুৰ আদিম উৎস কিন্তু লোক বিশ্বাসৰ আধাৰিত ধৰ্মীয় ভিত্তিহে। অসমৰ সকলো জনগোষ্ঠীৰ মাজতে ৰঙালী বিহুৰ সময়ত পালন কৰিব লগা কিছু ধৰ্মীয় অনুস্থান আছে। প্ৰয়োজন হ’লে ৰং-ৰহইচ-নৃত্য-গীত কোনবা বছৰ বাদ দিব পাৰে কিন্তু ধৰ্মীয় অনুস্থান বাদ দিয়া নাযায়। নিয়মটো হলেও পালন কৰিব লাগে। তাই আহোম সমাজৰ দেওধাই মহনসকলে বিহুত কুকুৰা বলি দি মৃতকৰ তৰ্পন অনুস্থান দাম পূজা কৰে, ভৈয়ামৰ কাৰ্বিসকলে ঘৰুৱাভাৱে মৃতকৰ পূজা কৰাৰ ওপৰিও সমজুৱাভাৱে পৰম্পৰাগতভাৱে বলি বিধানেৰে জহং উৎসৱ পাতে। দেউৰী সমাজতো চ’তৰ বিহু পালন কৰা হয় আৰু বহাগৰ প্ৰথমটো বুধবাৰে দেওঘৰত পূজা-পাৰ্বন কৰে।\nতাই আহোমসকলে বছৰৰ শেষটো মাহত এই অনুষ্ঠান পালন কৰাৰ এক বিশেষ কাৰণ আছে। তাই আহোমসকলৰ বাবে এই বিষয়ত আছে উপৰি পুৰুষৰ আজ্ঞা। পূৰ্বে উল্লেখ কৰা দেও বুৰঞ্জীত এই আজ্ঞাৰ কথা লিপিবদ্ধ হৈ আছে। দক্ষিণ পূব এচিয়া তথা চীন দেশতে একেদিনাই পানী চটিওৱা উৎসৱ বা ৰঙালী বিহু পাতে।\nতাই আহোমসকলৰ পৰম্পৰা মতে শিক্ষা-সংস্কৃতিৰ অধিষ্ঠাত্ৰী জাছিংফা। জাছিংফাই তাই আহোমসকলৰ আদি পুৰুষ খুনলুং আৰু খুনলাইক দিয়া নিৰ্দেশৰ গোলাপ চন্দ্ৰ বৰুৱাই কৰা আক্ষৰিক অনুবাদ এই ধৰণৰ—\n“When the month of Dinha(Chaitra) comes and all sorts of flowers, the wild orchids and Shengpha(now known as Sinkara) begin to blow you must selectaday and offer annual sacrifice to the gods and worship them(Ahom Buranji).’’\nলেংদনেও বছৰৰ শেষত এবাৰ চোমদেও সযত্নে ৰখা পেৰাটো খুলিবলৈ আৰু বিধান অনুসৰি পূজা-পাতল কৰিবলৈ দিয়া নিৰ্দেশৰ কথা ওপৰত উল্লেখ কৰা হৈছে। চোমচেং পূজা, মে-দাম-মে-ফী আদি উৎসৱৰ মূল উৎস এয়েই।\nলেংদন (ইন্দ্ৰ) আৰু জাচিংফাৰ(সৰস্বতী) আজ্ঞা খুনলুং-খুনলায়ে আখৰে আখৰে মানি চলিছিল বুলি বুৰঞ্জীয়ী কয়। অসমলৈ অহাৰ পিছতো ছ্যুকাফাই পূৰ্ব পুৰুষৰ বিধি-বিধান আন্তৰিকতাৰে মানিছিল। ছ্যুকাফাৰ পিছৰ ৰজাসকলেও বহু যুগলৈ এই পৰম্পৰা ৰক্ষা কৰি আহিছিল। পৰৱৰ্তীকালত হিন্দু ধৰ্মৰে প্ৰভাৱান্বিত হোৱাৰ ফলত তাই আহোমৰ এই অনুষ্ঠানবোৰৰ গুৰুত্ব কিছু হ্ৰাস পাইছিল যদিও আহোম সমাজৰ দেওধাই, মহন, বাইলুঙকে ধৰি কিছু ফৈদে পূৰ্বৰ ৰীতি-নীতি মানি থাকিল আৰু সেইবাবেই ওমফা পূজা, ৰিকখ্বন পূজা, মে-দাম-মে-ফী আদি অনুষ্ঠান আজিও পালিত হৈ আছে।\nচুমফ্ৰাৰুঙছেংমুঙক চুমচেঙ বুলিও কোৱা হয় আৰু পৰৱৰ্তী কালত চুমদেও নামেৰেই জনাজাত হয়। চুমচেঙৰ পূজা চ’তৰ সংক্ৰান্তিৰ দিনা পালন কৰা হয়। এই পূজাত চুমচেঙক স্নান কৰোৱা হয় আৰু স্নান কৰোৱা পানীখিনি ৰাইজে গাত চতিয়াই লোৱাটো নিয়ম। এই পূজাত চুমচেঙৰ চাৰিওফালে ঘূৰি ঘূৰি নৃত্য-গীত কৰাটো অন্যতম নিয়ম আছিল। চুমচেঙৰ গুণ গৰিমা বৰ্ণনা কৰি গীত-পদ গাই গাই ঢোল মাদলীৰ চেৱে চেৱে নচা এই নৃত্যানুষ্ঠানক আহোম ভাষাত ৰুচেংৰি বোলা হয়। এই ৰুচেংৰি নৃত্যানুষ্ঠানেই পিছলৈ হুচৰি ৰূপত ৰূপান্তৰ ঘটে বুলি কৱাৰ নিশ্চয় যুক্তি আছে।\nমন কৰিব লগীয়া কথা যে, ৰুচেংৰিত চুমচেঙ তথা সৃষ্টিকৰ্তা দেৱ –দেৱীৰ গুণানুকীৰ্তন কৰা হৈছিল আৰু ৰঙালী বিহুৰ হুচৰিতো সৰ্বপ্ৰথমে “প্ৰথমে প্ৰণামো আই সৰস্বতী, দ্বিতীয়ে প্ৰণামো হৰি”, “নামৰে কঠিয়া ব্ৰ্হ্মাই সৰজা” আদি দেৱদেৱী বন্দনামূলক গীত-পদ গোৱা হয়। ৰূপান্তৰৰ পৰশো বোধহয় ইয়াকেই কোৱা হয়।\nওপৰত উল্লেখ কৰা ৰুচেংৰিৰ উপৰিও ওমফা পূজা, দেও তোলা আদি পূজা-পাৰ্বণত ঢোল-মাদলীৰে নৃত্যগীত কৰা বিধান কিন্তু উজনিৰ আহোম সংস্কৃতিৰ চৰ্চা থকা অঞ্চলত আজিও আছে। অৱশ্যে এই কথা সত্য যে তাই আহোম সকলৰ শাসনাধিস্থ সকলে নিজৰ ভাষা-সংস্কৃতিৰ সংৰক্ষণৰ ক্ষেত্ৰত গুৰুত্ব নিদি পৰিবৰ্তিত পৰিস্থিতিক স্বীকাৰ কৰি আৰু এখন বৰ অসম আৰু বৃহত্তৰ অসমীয়া জাতি গঠনৰ প্ৰক্ৰিয়াৰ শুভাৰম্ভ কৰিছিল। সেই বাবেই পূৰ্বৰ ৰীতি-নীতি ত্যাগ নকৰি আহোম ভাষা-সংস্কৃতিৰ চৰ্চা কৰি থকা মহন, দেওধাই বাইলুং সকলৰ বাহিৰে আহোমৰ আনবোৰ ফৈদত তাঈ আহোম সংস্কৃতিৰ প্ৰকৃত নিদৰ্শন দেখা নাযায়। সেই বুলিয়ে তাই আহোমৰ উৎসৱত নৃত্যগীত নোহোৱা বুলি ক’ব নোৱাৰি। গতিকেই ক’ব পাৰি পৰিবৰ্তিত ৰূপত হুচৰি তথা বিহু নৃত্যগীতক জাতীয় উৎসৱৰ অংগৰ দৰে মৰ্যাদা দান কৰি ছ্যুকাফাৰ নাতি-পুতি সকলে ৰুচেংৰিকে ধৰি ৰাখিছিল। লাওচ,ম্যানমাৰ, ভিয়েটনাম, থাইলেণ্ডৰ তাঈ সকলেও হুচৰি গায়, ঘৰৰ মূৰে মূৰে গৃহস্থই শৰাই দিয়ে আৰু আশীৰ্বাদ লয়।\nবিভিন্ন জনগোষ্ঠী আৰু ঢোল\nঅসমৰ জনজাতি সকলৰ ভিতৰত মিছিং সকলৰ মাজতেই বিহু নৃত্যৰ পয়োভৰ অধিক আৰু ঢোল মিছিং বিহুৰ অপৰিহাৰ্য অংগ। আদিতে মিছিং সকল বৰ্তমানৰ অৰুণাচলৰ বাসিন্দা আছিল আৰু ভৈয়ামলৈ নামি আহি বসবাস কৰিবলৈ লোৱাৰ পিছতহে মিছিংসকলে ঢোলৰ ব্যৱহাৰ কৰে বুলি অধ্যাপক নাহেন্দ্ৰ পাদুনে মন্তব্য কৰিছে। মিছিংসকলৰ পূৰ্ব পুৰুষ ৰূপে পৰিচিত অৰুণাচলৰ গালং আৰু মিঞংসকলৰ মাজত আজিও ঢোলৰ প্ৰচলন হোৱা নাই। সোনোৱালসকল অন্যতম প্ৰাচীন অধিবাসী আৰু বড়ো ভাষা গোষ্ঠীৰ অন্তৰ্ভুক্ত হিচাপে পৰিচিত। অজিকালি ৰঙালী বিহুৰ নৃত্যগীতৰ পয়োভৰ সোনোৱাল সকলৰ মাজতো হৈছে যদিও “হাইদাং হুচৰি” হে সোণোৱাল সকলৰ প্ৰাচীনতম পৰম্পৰাৰ বাহক। কিন্তু বিশেষভাৱে মন কৰিবলগীয়া যে, “হাইদাং হুচৰি”-ত ঢোল বজোৱা নহয়। বিহুৰ উদ্ভাৱক বড়ো-ভাষী গোষ্ঠী হোৱাহ’লে সোণোৱাল সকলৰ “হাইদাং হুচৰি”-তো নিশ্চয় ঢোলৰ ব্যৱহাৰ দেখা গ’লহেতেন।\nদেউৰী সমাজত ঢোলৰ ব্যৱহাৰ আছে আৰু পৰম্পৰাগত পূজা তথা উৎসৱত ঢোল বাদনৰ বিধানো আছে। কিন্তু ঢোল বুলিলে যি আকৃতি আৰু আয়তনৰ বাদ্য বুজা যায় দেউৰীসকলে প্ৰাচীন কালত তেনে ধৰণৰ বাদ্য বজোৱা নাছিল। দেউৰীসকলৰ প্ৰাচীন কালৰ ঢোল কাঠৰ আৰু জন্তুৰ চামৰাৰ নাছিল, মেগেলা বা ঠৰঙা বনৰেহে বিশেষ ধৰণে সাজি লোৱা হৈছিল। “শালমৰা” নামৰ ঢোলৰ শব্দ ওলোৱা এই বাদ্যটি দেউৰী সমাজৰ কোনো কোনো বৃদ্ধলোকৰ ওচৰত আজিও আছে বুলি শুনা যায়। শাল মৰাৰ নিচিনাকৈ কুমলীয়া বাঁহৰ চুঙাৰেও এটি বাদ্য দেউৰী সমাজত অতীতত আছিল। ‘ঢোল তং’ নামৰ এই বাদ্যটি একালত দেউৰীসকলৰ উৎসৱ-পাৰ্বনত ব্যৱহাৰ কৰা হৈছিল।\nকাৰ্বিসকল অসমৰ আদিতম অধিবাসী বুলি স্বীকৃত। কাৰ্বি আংলং পাহাৰৰ উপৰিও ভৈয়ামৰ বহুতো অঞ্চলত বসতি কৰা কাৰ্বিসকলৰ মাজত ঢোলৰ পৰম্পৰাগত ব্যৱহাৰ আছে। পাহাৰীয়া কাৰ্বিৰ সমাজত ৰঙালী বিহুৰ দৰে বহাগৰ উৎসৱ নাই। ভৈয়ামৰ কাৰ্বিসকলে বহাগত জহং উৎসৱ কৰে আৰু হুচৰিৰ দৰে ঘৰে ঘৰে নৃত্যগীতো কৰে। পাহাৰ আৰু ভৈয়ামৰ কাৰ্বি সমাজত ঢোলৰ ব্যৱহাৰ আছে। কিন্তু কাৰ্বিসকলৰ ঢোল নিৰ্মাণ শৈলী আৰু বাদন প্ৰথা তাঈ বিহুৰ ঢোলৰ দৰে নহয়। কাৰ্বিসকলৰ ছেং (ঢোল) ছাগলীৰ ছালৰ আৰু বজোৱা মাৰিডাল লিকলিকিয়া বাঁহৰ এচাৰিৰ দৰে। শিয়ালৰ ছালে নিৰ্মাণ কৰিব পাৰিলে কাৰ্বিসকলে গৌৰৱ অনুভৱ কৰে। বিহুৰ ঢোল কিন্তু গৰুৰ ছালৰ। গৰু ছালৰ ঢোল কাৰ্বিসমাজৰ বাবে নিষেধ। গৰুৰ ছালৰ ঢোল বিশ্বৰ অন্য তাই সকলেও বনাই। গৰু মাৰিলে ছাল চেলাই শুকুৱাই থোৱাটো যেন আহোমৰ উৎসৱহে। নামতো আছে—“গৰুৰ চালে চেলাবৰ ডবুৱা কটাৰী, পহু চেলাবলৈ মিত।”\nবড়োসকলৰ মাজত প্ৰচলিত ঢোলৰ আকাৰ আৰু আয়তন বিহুৰ ঢোলতকৈ বহুত ডাঙৰ। ‘খাম’ নামৰ এই বাদ্য ঢোলৰ দৰে মাৰিৰে বজোৱা নহয়, কেৱল হাতেৰে বজায়। বড়ো ঢোলৰ চাপৰ আৰু চেও বহু ঢোলৰ চেওৰ দৰে নহয়। তিৱা সকলৰ বৰ ঢোলৰ “খ্ৰামবাৰ” আৰু পাতিঢোল “পিচুখ্ৰাম” কেৱল হাতেৰেহে বজায় ; ঢোলৰ মাৰিৰে নবজায়। ৰাভাসকলৰো ঢোল “ৰাভা ঢাক” বা “খামৰ” আকৃতি দীঘলীয়া গঢ়ৰ আৰু কেৱল হাতেৰেহে বজোৱা হয়।\nইয়াৰ পৰা দেখা যায় যে অসমৰ সকলো জনগোষ্ঠীয়ে ব্যৱহাৰ কৰিলেও ঢোলৰ নিৰ্মাণ শৈলী আৰু বাদন প্ৰথাৰ বিভিন্নতা আছে। ৰঙালী বিহুত বজোৱা ঢোলৰ দীঘ ১৮/২০ ইঞ্চি আৰু ব্যাস ১২/১৪ ইঞ্চি হ’ব লাগে। ঢোলটোৰ মাৰিৰে বজোৱা সোঁফালৰ অংশ গৰুৰ ছালৰ আৰু হাতেৰে বজোৱা বাওঁফালৰ অংশ ছাগলীৰ ছালেৰে নিৰ্মিত। কঁঠাল, চাম আৰু আম গছৰ মাজ অংশ কাটি তাৰ মাজৰ অংশ ফোঁফোলা কৰি এই ঢোল নিৰ্মাণ কৰা হয়। বসন্ত কালতে ঢোল নিৰ্মাণ কৰাটো পৰম্পৰাগত বিধান।\nপ্ৰসংগক্ৰমে ক’ব পাৰি ঢোল নিৰ্মাণৰ এই পৰম্পৰা আহোম সকলৰ মাজত আজিও আছে। পূৰ্বতে উল্লেখ কৰা হৈছে যে অসমত বিহুৰ ঢোলৰ দৰে ঢোলৰ ব্যৱহাৰ ম্যানমাৰ, থাইলেণ্ড আদি তাই-মংগোলীয়া সমাজত আজিও আছে। ব্ৰ্হ্মদেশ, শ্যামদেশত আজিও প্ৰচলন থকা ঢোলৰ গঢ় আৰু আকৃতি, বাঁহৰ মাৰিৰে বজোৱা বাদন শৈলীৰ লগত অসমৰ বহুৰ ঢোলৰ ইমান সাদৃশ্যৰ কাৰণ মূলতঃ ঐতিহ্য বুলি ধাৰণা কৰাৰ যুক্তি নিশ্চয় আছে। ম্যানমাৰ আদি দেশৰ তাঈ সকলৰ মাজত অৱশ্যে বৌদ্ধ ধৰ্মৰ ভিন্ন অনুস্থানত বজোৱা এমুৰে বজোৱা ভিন্নধৰণৰ ঢোলো আছে।\nসংগীত সাস্ত্ৰত অনবদ্য বাদ্য বুলি বৰ্ণিত জন্তুৰ ছালেৰে নিৰ্মিত ঢোল জাতীয় বাদ্য পৃথিৱীৰ প্ৰায় সকলোতে আছে। কিন্তু বিহুৰ ঢোলৰ দৰে আকৃতি-আকাৰ আৰু বাদন শৈলীৰ ঢোল ব্ৰ্হ্মদেশ আৰু অসমত থকা কথাই কথাই কিহইৰ ইংগিত দিয়ে ? উল্লেখ কৰিব পাৰি ২৪ খন ঘাই ঢোলৰ হাতৰ চৰ্চা পৰম্পৰাগত ভাৱে কৰি অসমত ঢোলৰ চৰ্চা ৰক্ষা কৰা ঢুলীয়া ওজা সকলৰ বেছিভাগেই তাই আহোম সম্প্ৰদায়ৰ। বুলনি চেও, পানীতোলা চেও, বলিকটা চেও বজোৱা এই ঢুলীয়া ওজা সকল নিশ্চয় ছ্যুকাফাৰ দিনৰ সোধন ওজাৰে সাংস্কৃতিক নাতি-পুতি তথা উত্তৰাধিকাৰী।\nবিহুৰ গীত-পদঃ কথা আৰু সুৰ\nলক্ষ্য কৰিলে দেখা যায় যে ৰচনা শৈলী আৰু সুৰৰ ক্ষেত্ৰত পুৰণি দিনৰ বিহুৰ গীতপদৰ লগত আহোম ভাষাৰ পৰমপৰাগত গীত-পদৰ বিশেষ মিল আছে। প্ৰসংগক্ৰমে উল্লেখযোগ্য যে মংগোলীয় গোষ্ঠীৰ ভাষাত ৰচিত গদ্য আৰু পদ্য সাহিত্যৰ বৈশিষ্ট্য চুটি চুটি বাদ্য। চীন, জাপানৰ সাম্প্ৰতিক সাহিত্যতো এউ বৈশিষ্ট্যটো বিদ্যমান। সেইবাবেও মংগোলীয় গোষ্ঠীভুক্ত আহোম ভাষাৰ সাহিত্যৰ বাক্যও চুটি চুটি। আহোম ভাষাৰ ৰচনা শৈলীৰ আর্হিৰে আহোম যুগত ৰচিত অসমীয়া ভাষাৰ বুৰঞ্জীবোৰৰো বাক্য সেই কাৰণেই চুটি চুটি।\nপুৰণি যুগৰ বিহুৰ গীত-পদবোৰ চুটি চুটি বাক্যত ৰচিত। সাধাৰণতে এফাঁকি পদত দুটাহে বাক্য থাকে—সিও চুটি চুটি। এয়া নিশ্চয় তাই আহোম ভাষাৰ গীত-পদৰে পৰিবৰ্তিত ৰূপ। তলৰ বিহুগীত কেইফাকিয়েই ইয়াৰ নিদৰ্শন—\n“হোৰাই লৈ সৰগৰ তৰা\nচাই থাক ঐ নিলগৰ পৰা।”\nবিহু কোন ঢালে আহে।”\n“বাঁহপাত ঐ বিচন দৈ ঐ\nচিকন সৰিয়হৰ তেলে ঐ”\nবহাগত জীয়ৰী মুকলি হ’ল।”\nএই গীত-পদবোৰৰ সুৰৰ লগত আহোম ভাষাৰ পৰম্পৰাগত গীত-পদৰ সুৰৰ অদ্ভুত মিল আছে। অসমীয়া ভাষা নজনা শ্ৰুতাই কোনটো বিহুগীত কোনোটো আহোম ভাষাৰ গীত সতকাই ধৰাই টান। এই সম্পৰ্কে সুধীসমাজৰ আলোচনা আৰু বিচাৰৰ বাবে আজিও ঠায়ে ঠায়ে তাঈ আহোম সকলে হুচৰিত গোৱা তাঈ আহোম ভাষাৰ পৰমপৰাগত গীত-পদ দুফাকি মান উল্লেখ কৰা হ’ল—\nছেং কেঞ ঐ ছেংফী ঐ\nৰুপি, লাপি মাথেং চাম ঐ।\nচাওফা ঐ ছ্যুকাফা ঐ\nমুংদুন চুনখাম লেতিমা কই ঐ।\nফুৰা লুং ঐ ফাতু ছেং ঐ\nখ্ৰুপতাং বই মঔ চাও কাও ঐ।\nপ্ৰসংগক্ৰমে উল্লেখ কৰিব খোজো যে মংগোলীয় গোষ্ঠীৰ ভাষা বিলাক সুৰীয়া ভাষা (Tonal language) আৰু তাঈ ভাষাত সুৰৰ প্ৰাধান্য অলপ বেছি। তাঈ আহোমৰ পূজা পাতলৰ মন্ত্ৰবোৰ সুৰত গোৱা হয়। আনকি তাই আহোম ভাষাৰ বৰ্ণমালাও সুৰতেই পাঠ কৰা হয়।\nবিহুত গৰু আৰু ম’হ\nদেও বুৰঞ্জীৰ বিধান আৰু দিন বুৰঞ্জীৰ বৰ্ণনাৰ মতে গৰু আৰু ম’হ দুয়োবিধ পোহনীয়া জন্তুৱেই তাঈ আহোম সমাজৰ বাবে সমানেই প্ৰয়োজনীয় আৰু গুৰুত্বপূৰ্ণ। পুৰণি কালত কেবাটাও পূজাত গৰু আৰু ম’হ বলি দিয়াৰ নিয়ম আছিল। আজিও ওমফা পূজাত এই নিয়মেৰে বলি দিয়াৰ নিয়ম আছে। কৃষিজীৱি আহোম সকলে দ’ চানেকীয়া মাটিত গৰুৰ হাল বাই মাটি চহাই আহিছে। ম’হৰ কল্যাণৰ বাবে হাঁহৰ মাংসৰে ভকতক “চাউল খোওৱা’’ আৰু গৰুৰ কল্যাণৰ বাবে গৰখীয়া ল’ৰাক বিশিষ্ট ভকত হিচাপে নিমন্ত্ৰণ কৰি “গৰখীয়া সবাহ” পতাটো আহোম সকলৰ এক অন্যতম পৰম্পৰাগত প্ৰথা। দেও বুৰঞ্জীৰ দিনৰ পৰা ম’হ পালন কৰা, ম’হৰ হাল বাই খেতি কৰা আৰু ম’হ বলি দি পূজা পাৰ্বন কৰি অহা তাঈ আহোমসকলৰ হাততেই ম’হৰ শিঙৰ পেঁপাটোৰো জন্ম বুলি ধাৰণা কৰা নিশ্চয় ভূল নহ’ব। ম’হ যখ বোলা এজন দেৱতাৰ পৰম্পৰাগত পূজা এই প্ৰসংগতে উল্লেখ কৰিব পাৰি। তদুপৰি ম’হ, গৰু, কুকুৰা, হাঁহ তাঈ আহোমসকলৰ ভালেমান পূজাৰ উপাচাৰ। পূজাত বলি দিয়া এই প্ৰাণী কেইবিধ পবিত্ৰ সম্পদ হিচাপেই এই সমাজত যুগে যুগে পৰিগণিত। গতিকেই গৰু ছালৰ দ্বাৰা নিৰ্মিত বহু ঢোলৰ এক সুকীয়া বৈশিষ্ট্য আছে, কিয়নো আনবোৰ আনদ্ধ বাদ্য আন আন জনগোষ্ঠীৰ ঢোলৰ বাবে গৰুৰ ছাল গ্ৰহণীয় নহয়। বিহুৰ দিনা চীনদেশৰ বহু ঠাইত গৰুকো মানুহৰ লগতে গা-ধুৱাই পূজা কৰে।\nচ’তৰ বিহুঃ জীয়াৰী বিহুঃ ৰাতি বিহু\nপ্ৰায় এশবছৰৰ আগতে অসমত ডেকা-গাভৰুৱে একেলগে মুকলি পথাৰত বিহু মাৰিছিল বুলি জনা যায়। গাঁৱৰ মাজত গঞা-জ্ঞাতিৰ ঘৰৰ চোতালত গোৱা হুচৰিৰ শৃংখলাবদ্ধতাৰ মাজত পৰিতৃপ্ত হ’ব নোৱাৰি ডেকাবোৰে কেতিয়াবা মুকলিভাৱে নৃত্য-গীত কৰিবলৈনিলগৰ পথাৰলৈ গৈছিল আৰু পথাৰৰ মাজৰ পৰা ভাঁহি অহা ঢোলৰ চাপৰ, পেপাঁৰ সুৰে ঢেকীশালত চিৰা খুন্দি থকা তাহানিৰ গাভৰুসকলৰ মনপ্ৰাণ নচুৱাইছিল আৰু তেওঁলোকে ঘৰত কব নোৱাৰাকৈ মনে মনে এপাক নাচি আহিছিলগৈ।\nনহ’লে জীয়াৰী বিহুৰ দৰে সুকীয়া নৃত্যানুষ্ঠান্ৰ সৃষ্টিৰ উৎস বা যুক্তি ক’ত? উজনি অসমৰ তাঈ আহোমৰ বসতি প্ৰধান বহুতো অঞ্চলত আজিও গাভৰুসকলৰ একান্ত আছুতীয়া জীয়াৰী বিহু বা জেং বিহু দেখা যায়। কেৱল বাঁহৰ টকা আৰু গগণাহে ব্যৱহাৰ কৰা গাভৰুহঁতৰ এই বিহুৰো চোক কিন্তু কম নহয়। “চ’ত গ’ল বহাগত জীয়াৰী মুকলি হ’ল”, “হাতৰে চাপৰি আহক যেনে কৰি, ভৰিৰ গিৰিপনি মাৰা হেৰা লগৰীয়া” আদি জীয়াৰী বিহুৰ গীত-পদো তাঈ মংগোলীয় ৰচনা শৈলীৰ দৰে চুটি চুটি। কম শব্দৰ।\nজীয়াৰী বিহুৰ সম্পৰ্কত তাঈ আহোম সমাজত প্ৰচলিত এটি কিম্বদন্তিৰ উল্লেখ হ’ব পাৰে। সৃষ্টিকৰ্তা ব্ৰ্হ্মাৰ জীয়েক কলিমতী আছিল “নাৱৰ টিঙত উভতি নাচোতী। কাটিবলৈ নিয়াক উভতাই আনোতী। সাগৰ ভাঙি নগৰ কৰা। নগৰ ভাঙি সাগৰ কৰা” ক্ষমতাৰ অধিকাৰিণী। কলিমতীয়ে বাই-ভনী সকলৰ সৈতে মুকলি ভাৱে নৃত্যগীত কৰিছিল। এই কিম্বদন্তিৰ মতেই ঢোলৰ স্ৰষ্টাও ফ্ৰি ফ্ৰেং : চামৰু অৰ্থাৎ বৰ যখ। আজিৰ জীয়াৰী বিহুত কলিমতীৰ নৃত্যৰ ছন্দ শুনা যায়।\nতাঈ আহোমৰ পৰম্পৰা অনুসৰিও সাত বিহুৰ সপ্তম অৰ্থাৎ শেষৰ দিনটোক মাইকী বিহু বোলা হয়। সাত বিহুৰ পৰাহে জীয়াৰী বিহু আৰম্ভ হয়। থাইলেণ্ড, চীনতো ছোৱালীয়ে বিহু গাই ডেকাৰ লগত প্ৰতিযোগিতা কৰে।\nলক্ষ্মী আই সুন্দৰী মৰাণৰ জীয়াৰী\nএই প্ৰসংগতে আহোমসকলে ছ্যুকাফাৰ নেতৃত্বত অসমত প্ৰবেশ কৰিয়েই লগ পোৱা বৰাহী, মৰাণসকলৰ বিহুৰ বিষয়েও আলচ কৰা যুগুত হ’ব। আহোমসকলৰ আগমনৰ আগৰে পৰাই অসমত বসতি কৰি থকা মৰাণ আৰু বৰাহীসকল বড়োভাষী গোষ্ঠীৰ লোক হিচাপে পৰিচিত। ছ্যুকাফাই অসমৰ এই প্ৰাচীন অধিবাসীসকলক যুদ্ধত পৰাজয় কৰে আৰু পিছত মিত্ৰতাৰ ডোলেৰে বান্ধি আপোন কৰি লয় বুলি গেইটৰ বুৰঞ্জীত লিখা আছে —\n“The neighbouring country was at this time the possession of the Morans, whose king was named Bodoucha and of the Borahisa who were then ruled by Thakumtha. The Moran still survive asaseparate tribe. Many now profess to be Ahoms and they adopted many Ahom rites and customs; their language however is unmistakably Bodo. Sukapha taught with and defeated these tribes in turn, after which he wisely adopted conciliatory measures and by treating them as equals and encouraging intermarriage.’’\nমৰাণসকলে ঝুমখেতি কৰিছিল আৰু কিছু দিনৰ আগলৈকে কিছু মৰাণ কৃষকে এই পদ্ধতিৰে খেতি কৰি আছিল বুলি জনা যায়। লোক সাহিত্য সমাজৰ অলিখিত বুৰঞ্জী বাবেই হয়তো তাঈ আহোম সমাজত পৰম্পৰাগতভাৱে পালিত হৈ অহা লখিমী আদৰা উছবৰ মালিতা জাতীয় গীতৰ আৰম্ভণিতে মৰাণসকলৰ ঝুমখেতি আৰু মৰাণসকলৰ লগত আহোমসকলে গঢ়ি তোলা মৈত্ৰীৰ সম্পৰ্কৰ আভাষ পোৱা যায়।\nখোৰা হোচোংগৰে জী\nথিয় পৰেবতত আছিলা লক্ষ্মী আই\nকচলু কোমোৰা খাই,\nআমাৰে ৰজালৈ আহিলা লক্ষ্মী আই\nকলে পিঠাগুৰি পাই।\nতাঈ আহোমৰ সৈতে বৈবাহিক সম্বন্ধকে ধৰি অন্যান্য আদান প্ৰদান ঘটিলেও আৰু পিছৰ কালত মোৱামৰীয়া গোঁসাইৰ শিষ্যত্ব গ্ৰহণ কৰিলেও মৰাণসকলে নিজস্ব পৰম্পৰাগত সাংস্কৃতিক ঐতিহ্য একেবআৰে বিসৰ্জন দিয়া নাছিল। ইয়াৰ নিদৰ্শন মৰানসকলে পালন কৰা বহাগৰ বিহু। আজিও মৰাণ সমাজত তিনি দিনীয়া কাৰ্যসূচীৰে বহাগৰ বিহু পাতে। কিন্তু বহাগৰ প্ৰথম দিন যোৱাৰ পিছত কোনোবা এটা মংগলবাৰে মৰাণ সকলে বিহু উৎসৱ আৰম্ভ কৰে আৰু তিনি দিনৰ অন্তত বৃহস্পতিবাৰে অন্ত পেলায়। ইয়াৰ বাবে আকৌ গাঁৱৰ মাজত এটা অস্থায়ী ঘৰো সাজি ল’ব লাগে। তাৰ পিছতহে ঘৰে ঘৰে গৈ হুচৰি গায়। হুচৰিৰ গীত-পদত তাঈ-মংগোলীয় ৰচনা শৈলীহে দেখা যায়—\n“হুচৰি ঐ চ’ত, বিচতি ঐ চ’ত\nবুধ বৃহস্পতি, মংগলে উৰুকা\nবহাগ বহুয়েই মৰাণ সকলৰ সকলৰ প্ৰধান উৎসৱ। মৰাণসকলে চ’তৰ সংক্ৰান্তি আৰু প্ৰথম বহাগৰ পৰা বহাগৰ বিহু পালন নকৰাৰ কেইবাটাও কাৰণ আছে বুলি শুনা যায়। শ্ৰীৰাম কুমাৰ দহোতীয়াৰ মতে প্ৰথম বিহুৰ দিনাই আহোমসকলে হুচৰি গোৱাৰ চলেৰে ৰাঘৱ মৰাণক হত্যা কৰাৰ বাবেই তেতিয়াৰ পৰা আহোম ৰজাই পতা সময়ত বিহু নাপাতিবলৈ মৰাণসকলে প্ৰতিজ্ঞা কৰে।\nআৰু এটা কথাই এই ধাৰণাত সহায় কৰে। সেইয়া হ’ল-- মৰাণসকলৰ মাজত মাঘৰ বিহু উৎসৱ হিচাপে স্বীকৃত নহয়। শ্ৰীদহোতীয়াৰ ভাষাত – “মৰাণসকলে মাঘ বিহু উৎসৱো জাক জমকতাৰে পালন নকৰি মাত্ৰ আলু আদি পুৰি খায়েই বিহু শেষ কৰে। কাতি বিহু প্ৰায় নাপাতে বুলিলেও বঢ়াই কোৱা নহয়।” ঝুমখেতিৰে জীৱন নিৰ্বাহ কৰা মৰাণসকোলে পানীখেতিৰ লগত পৰিচিত হোৱা নাছিল বাবেই হয়তো পানীখেতিৰ লগতহে জড়িত মাঘবিহু আৰু কাতি বিহুক উৎসৱ হিচাপে গ্ৰহণ কৰিব নোৱাৰিলে। আনফালে ঢোল-পেঁপাৰ সুৰে মতলীয়া কৰা বহাগ বিহুৰ প্ৰচণ্ড প্ৰভাৱক হয়তো মৰাণসকলে আদৰি নলৈ থাকিব নোৱাৰিলে।\nকনফুচিয়াচ আৰু বিহুৰ অনুষ্ঠান\nআগতেই উল্লেখ কৰি অহা হৈছে যে বহাগৰ বিহুত নৃত্য-গীত অপৰিহাৰ্য নহয়। কিন্তু উপৰিপুৰুষ তথা মৃতকৰ তৰ্পন অপৰিহাৰ্য। তাঈ আহোমসকলৰ বাহিৰেও অসমৰ সকলো পুৰণি জন-গোষ্ঠীৰ মাজত বহাগৰ বিহুত পৰম্পৰাগত বিধানেৰে মৃতকক তৰ্পণ জনোৱাটো এৰাব নোৱাৰা নিয়ম। এই নিয়ম পালন নকৰিলে অপায় অমংগল ঘটে বুলি গভীৰ জনবিশ্বাস প্ৰচলিত। গাঁৱৰ কাৰোবাৰ মৃত্যু হলে, গাঁৱত বসন্তৰ দৰে ৰোগে দেখা দিলে বা তেনে ধৰণৰ বিশেষ কাৰণত বহাগৰ ৰং-ৰহইচ নৃত্য-গীত সেই বছৰৰ বাবে বন্ধ কৰাও অন্যতম পৰম্পৰাগত সামাজিক নীতি। কিন্তু সামান্যভাৱে হলেও তৰ্পন অনুষ্ঠান পালিবই লাগে।\nএই বিষয়ত বিশ্ববৰেণ্য দাৰ্শনিক কনফুচিয়াচৰ দৰ্শন আৰু মতবাদৰ কথা আহিব পাৰে। চীনদেশৰ বৰ্তমান চানতু প্ৰদেশত খৃঃপূঃ ৫৫১ চনতে কুংফুং-ৎজে-কুং নামেৰে জন্ম হোৱা আৰু পিছলৈ কনফুচিয়াচ নামেৰে জনাজাত হোৱা এইগৰাকী পণ্ডিতে উপৰি পুৰুষৰ পৰা চলি অহা ৰীতি-নীতিবোৰৰ মাজত সভ্যতা আৰু জ্ঞানৰ চানেকি আছে বুলি মত পোষণ কৰিছিল আৰু সেই ৰীতি-নীতিবোৰ মানি চলিবলৈ উপদেশ দিছিল। তাঈ জাতি আৰু তাঈসংস্কৃতিক অপৰিসীম প্ৰভাৱ পেলোৱা কনফুচিয়াচৰ আজীৱন জ্ঞান সাধনাৰ ফলশ্ৰুতি পাঁচখন গ্ৰন্থক “মহান তাঈ জাতিৰ পুৰণি নথি-পত্ৰ” (Collection of the ancient records of the great Tais) বোলা হয়। কনফুচিয়াচৰ সেই বাণী ম্যুংৰিম্যুংৰাম, য়ুন্নান, ম্যুংকং আদি গছকি অহা তাঈ আহোম সকলে লগত লৈ আহিছিল নেকি বাৰু?\nপৰিশেষত ক’ব খোজো যে কোনো জনগোষ্ঠীয়ে ব্যৱহাৰ নকৰা আৰু বাঁহৰ মাৰিৰে বজোৱা গৰুৰ ছালৰ ঢোলৰ চেওঁ, ম’হৰ শিঙৰ পেঁপাৰ লহৰ, তাঈ-মংগোলীয় সাহিত্যিৰ ৰচনা শৈলীৰ চুটি চুটি পংক্তিৰ পুৰণি দিনৰ গীত-পদৰ সুৰে সুৰে নাচি-বাগি-গাই কৰা বিহুৰ নৃত্য-গীতৰ অনুষ্ঠান আৰু মৃতকৰ প্ৰতি জনোৱা তৰ্পন অনুষ্ঠান অবিচ্ছেদ্য অংগ হৈ থকা আজিৰ বহাগ বিহু আৰু হুচৰিৰ মূল উৎসৱ পুৰণি দিনৰ ৰীতি-নীতি মানি ছিংকৰা ফুল ফুলা চ’তৰ শেষত চুমচেঙৰ চাৰিও ফালে ঘূৰি ঘূৰি নাচি পালন কৰা ৰুচেংৰি নামৰ অনুষ্ঠানেই বুলি ধাৰণা কৰাৰ থল নিশ্চয় আছে। সময়ৰ পৰিবৰ্তনত হয়তো মূল ৰূপটোৰ ৰূপান্তৰ ঘটিছে আৰু ৰূপান্তৰ নঘটাহে অস্বাভাৱিক। তাহানি “মানদেশত আছিল মান তৰা এযুৰি” আদি পুৰণি গীত-পদে ম্যানমাৰ, থাইলেণ্ডত হুবহু বিহুৰ গীত, নৃত্য, ঢোলৰ ব্যৱহাৰ আজিও থকাৰ কথাই এই ধাৰণা অধিক গভীৰ কৰি তোলে যে অসমত বিহুৰ উদ্ভাৱক আহোমসকল।\nউৎস: তাই আহোম উন্নয়ন পৰিষদ


ত্ৰিপুৰাৰ সাধু - এটা বুধিয়ক কেটেলা পহুৰ কথা\nHomeঅনুদিত লোক কাহিনীত্ৰিপুৰাৰ সাধু - এটা বুধিয়ক কেটেলা পহুৰ কথা\ntranslatorsassam July 19, 2020\nএটা বুধিয়ক কেটেলা পহুৰ কথা\nঅনুবাদঃ গীতাশ্ৰী তামুলী\nহাতী ফুৰে দল বান্ধি। পিছে আমাৰ সাধুৰ দঁতাল হাতীটো ফুৰে অকলে। তাৰতো কালৈকো ভয় নাই! এদিন সি নদীত পানী খাবলৈ আহিল। পানীৰ ফালে চাই দেখিলে, পানীবাৰে চোন একদম ঘোলা। মখনাই ভাবিলে, নদীৰ উজনিত নিশ্চয় কোনোবাই গা ধুই আছে। সেই কাৰণেই নামনিৰ ফালে ঘোলা পানী আহিছে। সেই নদীখন তাৰ পানী খোৱা নদী। সেযে নদীখনত আনৰ এনে কাম তাৰ সহ্য নহ'ল। তাৰ খুব খং উঠিল। সি উজনিৰ ফালে যাব ধৰিলে। বেছি দূৰ যাব লগা নহ'লেই।\nমখনাই দেখিলে, ক'লীয়াকৈ কিবা এটাই নদীত গা ধুই আছে তাৰ বাবেই পানীখিনি ঘোলা হৈ পৰিছে। হাতীটো গৈ সেইখিনি নৌপাওঁতেই ক'লা প্রাণীটো গাঁতৰ ভিতৰত সোমালগৈ। মথনা এনেই খঙত আছিল। তাক গা ধুই থকা দেখি খং দুগুণে চৰিছিল। গা ধুই থকা প্রাণীটো আছিল এটা কেটেলাপহু । মখনাই চিঞৰি উঠিল, " কোন অ' তই? মোৰ খোৱা পানী লেতেৰা কৰিছ? " কেটেলাই এবাৰ মুখখন উলিয়াই গাঁতৰ ভিতৰৰ পৰা চাই পঠালে। মথনাক দেখিলে। আকৌ গাঁতলৈ সোমাই গ'ল। সি হাতীটোক তিলমানো ভয় কৰা নাছিল হাতীযে খঙতে চিঞৰি উঠিল," সকলোৱে মোক ভয় কৰে। মোক ভয় নকৰিবলৈ তই কোন? " হাতীৰ তর্জনগর্জন শুনি কেটেলাৰ মনলৈ এটা দুষ্ট বুদ্ধি আহিল। সি গাঁতৰ ভিতৰৰ পৰাই মাত লগালে," মই এই বনৰ ৰজা। মোৰ ৰাজ্যত সোমাই তই পানী খাবলৈ আহিছ, আৰু মোকই আকৌ ভয় দেখুৱাইছ । ৰ, তোক মজা দিওঁ। ইয়াৰ পৰা আঁতৰ। নহলে গাঁতত পুতি থৈ দিম। "\nকথা শুনি হাতী খঙত কব নোৱাৰা হল। সি গৰজিবলৈ ধৰিলে। মথনাটোৱে দেখিছিল, তেনেই ক্ষুদ্র প্রাণী এটাইহে গা ধুই আছিল। তাৰ মুখতে ইমান বৰ বৰ কথানে? সি চিঞৰিলে," বাহিৰ ওলা। তইতো মোৰ ভৰি এটাৰ জোখৰো নহৱ। "\nকেটেলাও কম নহয়। সি উত্তৰ দিলে।" তই মোক কি বুলি ভাবিছ? তোৰ দৰে এটা হাতীক মইতো পানী খুৱাব পাৰোঁ। কথা নবঢ়াই ইয়াৰ পৰা ভাগ! "\nহাতীটো এইবাৰ আচৰিত হল। অলপ ভয়ো খালে। সি কেটেলা পহুটোৰ বিষয়ে একো অনুমান কৰিব পৰা নাছিল এনে এটা প্রাণী সি আগতে দেখাও নাছিল। কিজানিবা কিবা ভয়ংকৰ প্রাণীও হব পাৰে। মখনাই গাৰ সমস্ত শক্তিৰে এটা গগণফলা চিঞৰ মাৰিলে। ক'লে," তেন্তে বাহিৰ ওলা। এবাৰ চুই চাওঁচোন, তইনো কিমান ডাঙৰ বীৰ! "\nকেটেলা আৰু ক'ত গাঁতৰ পৰা ওলাব? সি মখনাৰ ফালে গাৰ কাঁইট এডাল দলিয়াই দিলে।" এইডাল মোৰ গাৰ নামে এডালকে দিছোঁ। ভাঙিব পাৰনে নাই চাচোন। " মখনাই কাঁইটডালকে নোম বুলি লৈ চালে। সি দেখিলে, এইডাল যিমান জোঙা, সিমানেই কঠিন। তাৰ প্ৰকাণ্ড ভৰিকেইটাৰে জোৰ দিও কাঁইটডাল ভাঙিব নোৱাৰিলে। নোমডালচোন একেবাৰে লোহাৰৰ দৰে টান। এটা প্রাণীৰ নোমে ইমান টান হব পাৰেনে?\nসি এইবাৰ বৰ ভয় খালে। আচলতে মখনাটোৱে কেটেলা পহুটো ভালদৰে দেখা পোৱাই নাছিল। সি ভাবিলে, নোমেই যদি এনে টান, এনে এটা প্ৰাণীৰ লগত যুঁজিব পাৰিম জানো ভয়তে হাতীটো পলাবলৈ ধৰিলে। দিক বিদিক নাচাই সি কেৱল দৌৰি থাকিল। মখনাটো এনেদৰে পলোৱা দেখি কেটেলাৰ ৰং আৰু চাই কোনে?\nঅনুবাদকৰ টোকাঃ লোক কাহিনীৰ লেখকস্বত্ব নাথাকে। সেইবাবে অনুবাদ, পুনৰ কথন বা প্ৰকাশৰ অনুমতিও নালাগে। এয়া কাহিনীৰ স্বতঃস্ফূর্ত প্ৰৱাহ। এই কাহিনীটো ত্ৰিপুৰাৰ, আমাৰ কাষৰীয়া ককবৰক ভাষাৰ।


ৱিকিপিডিয়া:ৱিকিপত্ৰিকা/মাৰ্চ-২০১৫ - অসমীয়া ৱিকিপিডিয়া\nঅসমীয়া ভাষাক বিশ্ব দৰবাৰলৈ লৈ যোৱাৰ উদ্দেশ্যে গঢ় লৈ উঠা ‘অসমীয়া ৱিকিপিডিয়া’ই শামুকীয় গতিত ইয়াৰ যাত্ৰা আৰম্ভ কৰিছিল যদিও লাহে লাহে ইয়াৰ গতি বৃদ্ধি হোৱাতো পৰিলক্ষিত হৈছে। চলিত বৰ্ষৰ ফেব্ৰুৱাৰী মাহটো অসমীয়া ৱিকিপিডিয়াৰ বাবে এটা উল্লেখযোগ্য মাহ হিচাপে চিহ্নিত হৈ ৰ’ব। কিয়নো এই মাহতে প্ৰৱন্ধৰ সংখ্যা প্ৰায় ৩১২৫ টালৈ বৃদ্ধিৰ লগতে ছাত্ৰ-ছাত্ৰীৰ মাজত ৱিকিপিডিয়াক জনপ্ৰিয় কৰি তোলাৰ উদ্দেশ্যে দুখনকৈ ‘ৱিকিপিডিয়া সন্মিলন’ সফলতাৰে অনুষ্ঠিত কৰা হ’ল। প্ৰথমখন সন্মিলন অনুষ্ঠিত কৰা হ’ল ৰাষ্টীয় প্ৰযুক্তিবিদ্যা প্ৰতিস্থান, শিলচৰত (১৩ ফেব্ৰুৱাৰী) আৰু দ্বিতীয়খন গিৰিজানন্দ চৌধুৰী ইনষ্টিটিউট অৱ মেনেজমেন্ট এণ্ড টেকনল'জী, তেজপুৰত (২৮ ফেব্ৰুৱাৰী)।\n২০১৪ চনৰ ফেব্ৰুৱাৰী মাহত ৰাষ্টীয় প্ৰযুক্তিবিদ্যা প্ৰতিস্থান, শিলচৰত এখন ৱিকিপিডিয়া সন্মিলনৰ কথা প্ৰভাকৰ শৰ্মা ছাৰৰ লগত আলোচনা কৰিছিলোঁ। আমাৰ চকুত পৰিছিল চৌহদত অসমীয়া ল’ৰা বহুত আছে যদিও অসমীয়া ৱিকিপিডিয়াত কাম কৰিবলৈ কোনো সহকৰ্মী বিচাৰি পোৱা নাছিলোঁ। আমি জানিছিলোঁ আগ্ৰহী ল’ৰা আছে, কিন্তু ইমান এটা বিশাল চৌহদত কোনজন আগ্ৰহী বিচাৰি পাম কেনেকৈ? গতিকে আমি এটা ফেচবুক গ্ৰুপ খোলাৰ সিদ্ধান্ত লৈছিলোঁ ‘অসমীয়া ৱিকিপিডিয়া ক্লাব, শিলচৰ।’ বহুতে প্ৰশ্ন কৰিছিল ‘অসমীয়া ৱিকিপিডিয়া’ৰ কেইবাটাও ডাঙৰ গ্ৰুপ আছেই ফেচবুকত। তেনে অৱস্থাত আৰু এটা গ্ৰুপটো খোলাৰ প্ৰয়োজন কি? আমি ভাবিছিলোঁ প্ৰয়োজন আছে। পাছত আমি চৌহদৰ প্ৰায় প্ৰতিখন হোষ্টেলৰ এজনকৈ ছাত্ৰক দায়িত্ব দিছিলোঁ হোষ্টেলত আগ্ৰহী যেন লগা ছাত্ৰ- ছাত্ৰীসকলক গ্ৰুপটোত এদ কৰিবলৈ। এনেদৰেই লগ পাইছিলোঁ তেতিয়া জুনিয়ৰ হোষ্টেলৰ আবাসী ছাইদুল ইছলাম আৰু অন্যান্য হোষ্টেলৰ নিতু দাস, চম্পকজ্যোতি ৰাজবংশী আদিক। আমি আটাইকেইজনে মিলি ৰাতি ৰাতি হোষ্টেলে হোষ্টেলে গৈ মিটিং পাতি হ’বলগীয়া ‘ৱিকিপিডিয়া সন্মিলন’ৰ বিষয়ে প্ৰচাৰ কৰি ফুৰিছিলোঁ। ফেচবুকৰ যোগেদি হওঁক বা মুখেৰে আমি আটায়ে প্ৰায় দুশজনক আমি এই সন্মিলনৰ বিষয়ে কৈছিলোঁ আৰু ইয়াৰ ভিতৰত চল্লিছজনমানে আগ্ৰহ দেখুৱাইছিল। এইবোৰ কৰি ফুৰা কাৰণে আমাৰ কেইবাজনো সহযোগীয়ে ‘কামোৰ’ নাম পাইছিল। তথাপি আমি সফলতাৰে এন আই টি শিলচৰৰ চৌহদত আমি প্ৰথমখন ‘ৱিকি সন্মিলন’ পতাত সফল হৈছিলোঁ (৬ মাৰ্চ,২০১৪)। সিদিনা প্ৰায় ২৫জন ছাত্ৰ উপস্থিতিত প্ৰভাকৰ ছাৰে ৱিকিৰ বিভিন্ন কাৰিকৰী দিশৰ বিষয়ে আলোচনা কৰিছিল। প্ৰথমখন ‘ৱিকি সন্মিলন’ৰ পাছত আমাৰ সৰু ক্লাবটোৰ পৰা কেইবাটাও প্ৰবন্ধ আমি ‘অসমীয়া ৱিকিপিডিয়া’লৈ আগবঢ়াবলৈ সমৰ্থ হৈছিলোঁ। প্ৰথমখন ‘ৱিকিপিডিয়া সন্মিলন’ৰ আঁৰৰ কথাখিনি মই এইকাৰণে বৰ্ণনা কৰিলোঁ- ঠিক এনেদৰেই অসমৰ প্ৰতিখন বিদ্যালয় বা প্ৰতিখন মহাবিদ্যালয়ত এনেদৰে কিছুমান সৰু ক্লাব গঢ়ি তুলিব নোৱাৰিনে? প্ৰধান শিক্ষক বা যিকোনো এজন বিষয় শিক্ষকে গোটেই ক্লাবটো পৰিচালনা কৰিব আৰু ছাত্ৰ-ছাত্ৰীসকল ইয়াৰ সাধাৰণ সদস্য হ’ব। যি ‘অসমীয়া ৱিকিপিডিয়া’ক ৰাইজৰ মাজলৈ লৈ যোৱাত সহায় কৰিব আৰু এই সকলৰ মাজতে বহু নতুন সদস্যৰ সৃষ্টি হোৱাৰ সম্ভাৱনা থাকিব যি পৰৱৰ্তি পৰ্যায়ত ‘অসমীয়া ৱিকিপিডিয়া’ক দোপত দোপে আগুৱাই লৈ যোৱাত সহায় কৰিব।\n২০১৫ চনৰ ১৩ ফেব্ৰুৱাৰীত যোৱা বছৰ গঢ় লৈ উঠা ৱিকি ক্লাবটোৰ সৌজ্যনত দ্বিতীয়খন আৰু এই বছৰৰ প্ৰথমখন ‘ৱিকি সন্মিলন’ অনুষ্ঠিত হ’ল। প্ৰভাকৰ ছাৰৰ লগতে নেতৃত্বত আছিল ছাইদুল, কন্দৰ্পকে ধৰি কেইবাজনো। পাৰ্থক্য মাথো এটাই মোৰ দৰে যোৱাবছৰৰ কেইবাজনো সদস্য এই সন্মিলনখনত নাই, কাৰণ শিক্ষা সমাপ্ত হোৱাৰ বাবে আমি এন আই টি শিলচৰৰ চৌহদ ত্যাগ কৰিছিলোঁ; কিন্তু বহুতো নতুন সদস্য এই ক্লাবটোত যোগদান কৰিছে যি অনাগত দিনত ক্লাবটোক আৰু এখোজ আগুৱাই লৈ যাব। এইবাৰ বিশিষ্ট ৱিকিপিডিয়ান জলি ৰুমী বৰাই মুখ্য অতিথি হিচাপে অংশগ্ৰহণ কৰা কৰ্মশালাটোৰ আঁত ধৰে ৰাষ্ট্ৰীয় প্ৰযুক্তিবিদ্যা প্ৰতিষ্ঠান শিলচৰৰ কম্পিউটাৰ বিভাগৰ প্ৰৱক্তা প্ৰভাকৰ শৰ্মা নেওঁগ দেৱে। নিজৰ বক্তৱ্যত নেওঁগ দেৱে ন-শিকাৰু সকলক অসমীয়া ৱিকিপিডিয়াৰ জন্ম আৰু বৰ্তমান সময়ত ইয়াৰ প্ৰয়োজনীয়তাৰ বিষয়ে অৱগত কৰে। প্ৰবন্ধ অনুসন্ধান, মানসম্পন্ন নতুন প্ৰবন্ধ সৃষ্টি, প্ৰবন্ধ লিখাৰ নিয়ম, তথা ৰ’দালী, জাহ্নবী, আৰু অভ্ৰ লিখন সজুলিৰ সহায়ত কম্পিউটাৰত অসমীয়া লিখাৰ ব্যৱহাৰিক প্ৰশিক্ষণ প্ৰদান কৰে প্ৰভাকৰ শৰ্মা নেওঁগ, কন্দৰ্প বৰচেতিয়া আৰু ছাইদুল ইছলামে। প্ৰায় ত্ৰিছ জন ছাত্ৰ-ছাত্ৰীয়ে অংশগ্ৰহন কৰা এই অনুষ্ঠানত মুখ্য অতিথি জলি ৰুমী বৰাই তেখেতৰ অনুপ্ৰেৰণাদ্বায়ক বক্তব্যত কয় যে অসমীয়া ভাষা তথা সংস্কৃতিৰ প্ৰতি সকলোৰে এক দ্বায়িত্ব আৰু কৰ্তব্য আছে আৰু সকলোৱে তাক পালন কৰা উচিত। ব্যস্ততাপূৰ্ণ দৈনন্দিন জীৱনৰ মাজত মাতৃভাষাৰ স্থায়িত্ব তথা উন্নতিৰ বাবে অসমীয়া ৱিকিপিডিয়া এক বৃহৎ সুযোগ বুলি অভিহিত কৰি সকলোকে একগোট হৈ কাম কৰাৰ বাবে শ্ৰীমতি বৰাই আহ্বান জনায়।\nৰাষ্ট্ৰীয় বিজ্ঞান দিৱসৰ লগত সঙ্গতি ৰাখি ২৮ ফেব্ৰুৱাৰী,২০১৫ অসমৰ এখন আগশাৰীৰ কাৰিকৰী শিক্ষা প্ৰতিস্থান গিৰিজানন্দ চৌধুৰী ইনষ্টিটিউট অৱ মেনেজমেন্ট এণ্ড টেকনল'জী, তেজপুৰত এখন ৱিকিসন্মিলনৰ আয়োজন কৰা হৈছিল। এইবাৰো আগৰবাৰৰ দৰেই ফেচবুকৰ সহায়ত প্ৰথমতে আমি প্ৰচাৰ চলাইছিলোঁ, লগতে শ্ৰেণী কোঠালৈ গৈও ছাত্ৰ-ছাত্ৰীসকলৰ মাজত সজাগতা আনিবলৈ চেষ্টা চলাইছিলোঁ। সন্মিলনখনত মুখ্য অতিথি হিচাপে আমন্ত্ৰণ কৰি অনা হৈছিল অভিজ্ঞ ৱিকিপিডিয়ান নিতুল বৰা দেৱ আৰু অসমীয়া ৱিকিপিডিয়াৰ প্ৰকাশক বিষ্ণু শইকীয়া দেৱক। সন্মিলনখনত অংশগ্ৰহণকাৰীৰ বিপুল ভিৰ পৰিলক্ষিত হৈছিল। আমি মন কৰিছিলোঁ সন্মিলনখনৰ আৰম্ভণী হোৱাৰ লগে লগে বিজ্ঞান দিৱসৰ অন্যান্য অনুষ্ঠানসমূহৰ প্ৰতিযোগী আৰু দৰ্শকসকল ৱিকি সন্মিলন অনুষ্ঠিত হৈ থকা প্ৰেক্ষাগৃহত উপস্থিত হয়হি। ফলশ্ৰুতিত দৰ্শক-প্ৰতিযোগীৰ অভাৱৰ বাবে অন্যান্য অনুষ্ঠানসমূহ আমি কিছু সময়লৈ স্থগিত ৰাখিবলৈ বাধ্য হওঁ। বিগত সপ্তাহত মহাবিদ্যালয় চৌহদত ৱিকি সন্মিলনখনৰ ঘোষণা হোৱাৰ পাছৰে পৰাই ছাত্ৰ-ছাত্ৰীসকলৰ মনত ৱিকি সন্মিলনখনৰ মনত তীব্ৰ উৎকন্ঠাৰ সৃষ্টি হোৱা পৰিলক্ষিত হৈছিল আৰু এই উৎসাহে যুৱ প্ৰজন্মৰ মাজত যে অসমীয়া ভাষাৰ বাবে কিবা এটা কৰাৰ আশা যে সুপ্ত হৈ থাকে তাকে সূচাইছে।\nসন্মিলনখনৰ আৰম্ভণিতে মই ইউনিকোডত অসমীয়া লিখিবলৈ মনতে পুহি ৰখা ভয় ভাৱ আঁতৰ কৰিবলৈ ছাত্ৰ-ছাত্ৰীসকলক আহ্বান জনাই অসমীয়া লিখন সঁজুলি ‘ৰ’দালি’ৰ সহায়ত কম্পিউটাৰত অসমীয়া লিখাৰ ব্যৱহাৰিক প্ৰশিক্ষণ প্ৰদান কৰোঁ। বিষ্ণু শইকীয়াই অসমীয়া ৱিকিপিডিয়াৰ ইতিহাস আৰু বৰ্তমানৰ ই-বিশ্বত ভাষা এটাৰ স্বকীয়তা ৰক্ষাৰ ক্ষেত্ৰত ইয়াৰ গুৰুত্ব সম্বন্ধে ছাত্ৰ- ছাত্ৰীসকলক অৱগত কৰায়। তেওঁ আকৌ কয় ভাৰতীয় ভাষা সমূহৰ ভিতৰত মালায়ালম ৱিকিপিডিয়াৰ পিছতে ২০০২ চনত মুক্ত-বিশ্বকোষ হিচাপে অসমীয়া ৱিকিপিডিয়া মুকলি কৰা হৈছিল আৰু বৰ্তমান ইয়াত প্ৰায় ৩১২৫ টা প্ৰবন্ধ আছে। প্ৰায় একে সময়তে মুকলি কৰা অন্যান্য ভাৰতীয় ভাষাসমূহ অসমীয়া ভাষাতকৈ বহু যোজন দূৰ আগুৱাই গ’ল বুলি আক্ষেপ কৰে। প্ৰায় আশীজনমান ছাত্ৰ-ছাত্ৰী আৰু শিক্ষক-শিক্ষয়িত্ৰী উপস্থিত থকা সন্মিলনখনৰ আনজন অতিথি নিতুল বৰাই ছাত্ৰ-ছাত্ৰীসকলক অসমীয়া ৱিকিপিডিয়াৰ কাৰিকৰী দিশসমূহৰ বিষয়ে অৱগত কৰায়। তেখেতে ৱিকিপিডিয়াত নতুন পৃষ্ঠাৰ সৃষ্টি, পুৰণি সাহিত্য সংৰক্ষণত ৱিকি উৎসৰ গুৰুত্ব সম্পৰ্কে ছাত্ৰ-ছাত্ৰীসকলৰ দৃষ্টি আকৰ্ষণ কৰে। লগতে অসমীয়া ৱিকিপিডিয়াৰ মূল সমস্যাসমূহৰ বিষয়েও ছাত্ৰ-ছাত্ৰীসকলক অৱগত কৰায়। মূলত অৱদানকাৰীৰ অভাৱ আৰু সচেতনতাৰ অভাৱেই প্ৰবন্ধৰ স্ংখ্যা বৃদ্ধিত প্ৰধান অন্তৰায় হৈ দেখা দিয়া বুলি তেখেতে জানিবলৈ দিয়ে। অসমীয়া ভাষাৰ ভৱিষ্যতৰ প্ৰতি লক্ষ্য ৰাখি প্ৰত্যেকজন আগ্ৰহী ব্যক্তিক ৱিকিপিডিয়াত যোগদান কৰি অৱদান আগবঢ়াই অসমীয়া ভাষাক জগত সভালৈ লৈ যাবলৈ সকলোকে আহ্বান জনোৱা হয়।\nএই সন্মিলন কেইখনৰ দৰে অসমৰ অন্য চহৰতো যদি এনেধৰণৰ সন্মিলন অনুস্থিত কৰিব পৰা যায়; তেনেহ’লে ‘অসমীয়া ৱিকিপিডিয়া’ যি মহৎ উদ্দেশ্য আগত ৰাখি গঢ়ি তোলা হৈছিল সেয়া অন্তত কিছু পৰিমাণে পূৰণ হ’ব বুলি আশা কৰিব পাৰি। অসমৰ বৌদ্ধিক মহল আৰু সংবাদ জগতে এই ক্ষেত্ৰত বলীষ্ঠ পদক্ষেপ লৈ ‘অসমীয়া ৱিকিপিডিয়া’ক ৰাইজৰ মাজলৈ লৈ যোৱাত আমাক সহায় কৰিব বুলি আমি আশাবাদী।\n-ফাৰুক আজিজ, তেজপুৰ\nৱিকিপিডিয়া অনুপ্ৰেৰণা বঁটা\nবিশ্বকাপ ক্ৰিকেট ২০১৫ হৈছে একাদশ এদিনীয়া আন্তৰ্জাতিক বিশ্বকাপ ক্ৰিকেট প্ৰতিযোগিতা। ২০১৫ চনৰ ১৪ ফেব্ৰুৱাৰীৰপৰা ২৯ মাৰ্চলৈকে অষ্ট্ৰেলিয়া আৰু নিউজিলেণ্ডত যুটীয়াভাৱে এই প্ৰতিযোগিতা অনুষ্ঠিত হ'ব। এই প্ৰতিযোগিতাত মুঠ ১৪ খন ষ্টেডিয়ামত ৪৯ খন খেল অনুষ্ঠিত হ'ব। অষ্ট্ৰেলিয়াৰ ৭ খন ষ্টেডিয়ামত ২৬ খন খেল আৰু নিউজিলেণ্ডৰ ৭ খন ষ্টেডিয়ামত ২৩ খন খেল অনুষ্ঠিত হ'ব। মেলব'ৰ্ণত প্ৰতিযোগিতাৰ ফাইনেল খেলখন অনুষ্ঠিত হ'ব। ১৯৯২ চনৰ পাছত এইবাৰ দ্বিতীয়বাৰৰ বাবে অষ্ট্ৰেলিয়া আৰু নিউজিলেণ্ডত বিশ্বকাপ ক্ৰিকেট অনুষ্ঠিত হয়। ২০১১ চনৰ বিশ্বকাপৰ পাছত পুনৰবাৰ আই চি চিয়ে শচীন টেণ্ডুলকাৰক ২০১৫ চনৰ বিশ্বকাপ ক্ৰিকেটৰ দূত (ambassador) ঘোষণা কৰে। ২০১১ চনত জয়লাভ কৰি ভাৰতে ডিফেণ্ডিং চেম্পিয়ন হিচাপে এইবাৰ বিশ্বকাপত অংশগ্ৰহণ কৰে৷ পুল বি-ত স্থান পোৱা ভাৰতৰ প্ৰথমখন খেল ১৫ ফেব্ৰুৱাৰী তাৰিখে পাকিস্তানৰ বিৰুদ্ধে অনুষ্ঠিত হয়৷ টিকট মুকলিৰ ১২ মিনিটৰ ভিতৰতে এই খেলখনৰ টিকট বিক্ৰী শেষ হৈ যায়।\nমানাহ ৰাষ্ট্ৰীয় উদ্যানৰ নৈসৰ্গিক দৃশ্য\nফেব্ৰুৱাৰী ২০১৫ত সৃষ্টি কৰা প্ৰবন্ধসমূহ\nঅসম ৰাজ্যিক উচ্চমাধ্যমিক পৰীক্ষাত স্থানপ্ৰাপ্ত ছাত্ৰ-ছাত্ৰীৰ তালিকা\nঅসমীয়া শিশু আলোচনী সমূহ\nআৰ কে লক্ষ্মণ\nচুৰা ইখলাছ/সূৰা ইখলাস\nবিশ্বকাপ ক্ৰিকেট ২০১৫\nশ্ৰীমন্ত শংকৰদেৱ সংঘৰ ঢকুৱাখনা অধিৱেশন (২০১৫)\nহেক প্ৰগ্ৰামিং লেংগুৱেজ\nহোলোঙাপাৰ গিবন অভয়াৰণ্যত থকা প্ৰজাতিসমূহৰ তালিকা\n৬০তম ফিল্মফেয়াৰ বঁটা\nঅন্যান্য উল্লেখযোগ্য প্ৰবন্ধসমূহ\nবিশ্বকাপ ক্ৰিকেট ২০১৫\n৬০তম ফিল্মফেয়াৰ বঁটা\nঅসমীয়া ৱিকিপিডিয়াত লেখাৰ সংখ্যা ৩১২৮ টালৈ বৃদ্ধি পালে।\nঅসমীয়া ৱিকিউৎসত লেখাৰ সংখ্যা ১১৮৪ টালৈ বৃদ্ধি পালে।\n১৩ ফেব্ৰুৱাৰী, ২০১৫ ত শিলচৰত দ্বিতীয়খন ৱিকি কৰ্মশালা অনুষ্ঠিত (বিতংকৈ)\n২৮ ফেব্ৰুৱাৰী, ২০১৫ ত তেজপুৰত দ্বিতীয়খন ৱিকি কৰ্মশালা অনুষ্ঠিত (বিতংকৈ)\n১ মঞ্জিল কোঁৱৰ ১৬৫ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n২ ঈশান কাশ্যপ হাজৰিকা ১৪৩ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৩ দিব্য দত্ত ১১৮ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৪ প্ৰভাকৰ শৰ্মা নেওগ (কাৰিকৰী সহায়ক) ৯৮ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৫ অনিমেষ বৰা ৬৪ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৬ Pathoschild ৫৩ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৭ কন্দৰ্প বৰচেতিয়া ৫০ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৮ গীতাৰ্থ বৰদলৈ (কাৰিকৰী সহায়ক) ৩৪ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৯ জলি বৰা ১৮ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n১০ Sakiisla ১৫ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n১১ ফাৰুক আজিজ ১২ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n১২ দীপাংকৰ চেতিয়া ১২ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n১৩ Magioladitis ১২ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n১৪ Nahid Sultan ১০ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n"https://as.wikipedia.org/w/index.php?title=ৱিকিপিডিয়া:ৱিকিপত্ৰিকা/মাৰ্চ-২০১৫&oldid=190954"ৰ পৰা অনা হৈছে\nএই পৃষ্ঠাখন ১৬ ফেব্ৰুৱাৰী, ২০১৯ তাৰিখে ১৭:৫৬ বজাত অন্তিম সংশোধন কৰা হৈছিল।


Dinosaur Egg Fossil: আশ্চৰ্যজনক ! বিজ্ঞানীসকলে ৭ কোটি বছৰ পুৰণি কণীত বিচাৰি পাইছে ডাইনোচৰ 'কেঁচুৱা' ...– News18 assam\nআশ্চৰ্যজনক ! বিজ্ঞানীসকলে ৭ কোটি বছৰ পুৰণি কণীত বিচাৰি পাইছে ডাইনোচৰৰ 'কেঁচুৱা' ...\nচীনৰ জিয়াংছি প্ৰদেশৰ (Jiangxi, China) বিজ্ঞানীসকলে ডাইনোচৰৰ কণীৰ জীৱাশ্ম (Dinosaur Egg Fossil) বিচাৰি পাইছে। ইয়াৰ সৈতে সম্পৰ্কিত আটাইতকৈ আকৰ্ষণীয় কথাটো হ'ল কণীটোৰ ভিতৰত এটা সুৰক্ষিত ডাইনোচৰ ভ্ৰূণ (Dinosaur Embryo) পোৱা গৈছে।\nLast Updated : December 22, 2021, 22:45 IST\nহাজাৰ হাজাৰ বছৰ আগতে, বিশাল আকাৰৰ ডাইনোচৰ (Dinosaur Age) পৃথিৱীত বাস কৰিছিল। আমি সেইবোৰৰ বিষয়ে সকলো কাহিনী আৰু বহুতো বৈজ্ঞানিক তথ্য পঢ়িছোঁ আৰু শুনিছো। এই সন্দৰ্ভত চীনৰ জিয়াংছি প্ৰদেশৰ (Jiangxi, China) বিজ্ঞানীসকলে ডাইনোচৰৰ কণীৰ জীৱাশ্ম (Dinosaur Egg Fossil) বিচাৰি পাইছে। ইয়াৰ সৈতে সম্পৰ্কিত আটাইতকৈ আকৰ্ষণীয় কথাটো হ'ল কণীটোৰ ভিতৰত এটা সুৰক্ষিত ডাইনোচৰ ভ্ৰূণ (Dinosaur Embryo) পোৱা গৈছে।\nবিজ্ঞানীসকলৰ মতে, ই হৈছে সংৰক্ষিত ডাইনোচৰ ভ্ৰূণৰ নিখুঁত ভ্ৰূণ, যিটো 10.6 ইঞ্চি দীঘল । এই ভ্ৰূণটোৰ নাম বেবী ইংলিয়াং (Baby Yingliang) ৰখা হৈছে। ইয়াৰ বয়স প্ৰায় ৬৬-৭২ মিলিয়ন বছৰ বা প্ৰায় ৭ কোটি বছৰ বুলি ধাৰণা কৰা হয়। এই সন্দৰ্ভত, বাৰ্মিংহাম বিশ্ববিদ্যালয়ৰ নেতৃত্বত এজন পেথলজিষ্টে কৈছে যে কেঁচুৱা ইংলিয়াং অভিৰেপ্টৰোচাৰ (Oviraptorosaurs) প্ৰজাতিৰ অন্তৰ্ভুক্ত।\nপাখি থকা ডাইনোচৰৰ কেঁচুৱা\nঅভিৰাপ্টৰোচাৰ ডাইনোচৰক থেৰোপড ডাইনোচৰ বুলিও জনা গৈছিল। তেওঁলোকৰ দাঁত নাছিল আৰু কেৱল চৌঞ্চ আছিল। অভিৰাপ্টৰোচাৰ এছিয়া আৰু উত্তৰ আমেৰিকাৰ শিলত পোৱা এটা পাখি থকা ডাইনোচৰ আছিল। তেওঁলোকৰ বিভিন্ন চৌঞ্চ আৰু শৰীৰৰ আকাৰ আছিল। ডেইলী মেইলে প্ৰতিবেদন দিছে যে বেবী ইংলিয়াঙে কেইদিনমানৰ ভিতৰতে ওলাই আহিবলৈ ওলাইছিল। তেওঁৰ মূৰ আৰু শৰীৰৰ অংশবোৰ তললৈ আছিল আৰু তেওঁৰ পিঠি আকৃতিৰ দৰে পাক খাই আছিল। ভ্ৰূণটোৰ ভৰি আৰু মূৰো আছিল।\nবিৰল জীৱাশ্মৰ দ্বাৰা উৎসাহিত বিজ্ঞানীসকল\nগৱেষণাটো বাৰ্মিংহাম বিশ্ববিদ্যালয়ৰ জীৱাশ্ম বিজ্ঞানী ফিওনা বৈচাম মাই আৰু তেওঁৰ দলৰ দ্বাৰা কৰা হৈছিল। ডাইনোচৰৰ ভ্ৰূণ হৈছে আটাইতকৈ বিৰল জীৱাশ্মবোৰৰ ভিতৰত এটা আৰু বিজ্ঞানীসকল আৱিষ্কাৰটোৰ বিষয়ে অত্যন্ত উৎসাহিত আৰু অধ্যয়নটো আগবঢ়াই নিব। এই জীৱাশ্মে ডাইনোচৰৰ বিকাশ আৰু জীৱনৰ বিষয়ে গুৰুত্বপূৰ্ণ তথ্য প্ৰদান কৰিব পাৰে।\nFirst published: December 22, 2021, 22:42 IST\nScienceViral NewsWild Animal


Eze 24 | AsmULB | STEP | পুনৰায় নৱম বছৰৰ দশম মাহৰ দশম দিনা যিহোৱাৰ বাক্য মোৰ ওচৰলৈ আহিল, বোলে,\n1পুনৰায় নৱম বছৰৰ দশম মাহৰ দশম দিনা যিহোৱাৰ বাক্য মোৰ ওচৰলৈ আহিল, বোলে, 2হে মনুষ্য সন্তান, তুমি এই দিনৰ, এই দিনৰেই নাম লিখা; আজি এই দিনাই বাবিলৰ ৰজাই যিৰূচালেম আক্ৰমণ কৰিছে।\n3তুমি সেই বিদ্ৰোহী বংশৰ আগত দৃষ্টান্ত দি তেওঁলোকক কোৱা, প্ৰভূ যিহোৱাই এই কথা কৈছে, তুমি টৌটো বহোৱা, তাক বহোৱা আৰু তাত পানী বাকি দিয়া। 4তাত দিব লগীয়া ডোখৰবোৰ, পাছ-পিৰা, আগ-পিৰা আদি উত্তম উত্তম ডোখৰবোৰ তাৰ মাজত গোটাই দিয়া, উত্তম হাড়বোৰেৰে তাক পূৰ কৰা। 5জাকৰ মাজৰ উত্তম মেৰবোৰ লোৱা, আৰু টৌটোৰ তলত হাড়বোৰো দমোৱা, তাক ভালকৈ উতলোৱা, এনে কি, তাৰ মাজত হাড়বোৰ সিজক।\n6এই হেতুকে প্ৰভূ যিহোৱাই কৈছে, কঁহে ধৰা আৰু কঁহ নুগুচা টৌৰূপ ৰক্তপাতকাৰিণী নগৰীৰ সন্তাপ হ’ব; তুমি চিঠী নেখেলোৱাকৈ এডোখৰ এডোখৰকৈ তাৰ সকলোকে উলিওৱা।\n7কিয়নো তাই কৰা ৰক্তপাত তাইৰ মাজত আছে; তাই শুদা শিলৰ ওপৰত তাক ৰাখিছে, ধূলিৰে ঢাকি ৰাখিবৰ নিমিত্তে মাটিৰ ওপৰত তাক ঢলা নাই। 8প্ৰতিকাৰ সাধিবৰ অৰ্থে ক্ৰোধ তুলিবলৈ, তাই উলিওৱা ৰক্ত ঢাক নাখাবৰ নিমিত্তে মই তাক শুদা শিলত ৰাখিলোঁ।\n9এই হেতুকে প্ৰভূ যিহোৱাই এই কথা কৈছে, ৰক্তপাতকাৰিণী নগৰীৰ সন্তাপ হ’ব; ময়ো দমটো ডাঙৰ কৰিম। 10খৰি দমোৱা, জুই বৰকৈ জ্বলোৱা, মাংস ভালকৈ সিজোৱা, জোল ডাঠ কৰা, আৰু হাড়বোৰ জ্বলি যাব দিয়া।\n11তাৰ পাছত টৌটো গৰম হ’বলৈ, তাৰ পিতল পুৰিবলৈ, তাৰ মল তাত গলিবলৈ, আৰু তাৰ কঁহ গুচিবলৈ তাৰ আঙঠাৰ ওপৰত তাক খালিকৈ বহোৱা। 12সেয়ে মোক পৰিশ্ৰমেৰে ক্লান্ত কৰিলে, তথাপি তাৰ বৰ কঁহ তাৰ পৰা নুগুচে; তাক জুইত দিব লাগে।\n13তোমাৰ অশৌচ ব্যভিচাৰযুক্ত; মই তোমাক শুচি কৰিবলৈ যত্ন কৰোঁতা তুমি শুচি নহ’লা, এই কাৰণে মই তোমাৰ ওপৰত মোৰ ক্ৰোধ মাৰ নিনিয়ালৈকে তুমি তোমাৰ অশৌচৰ পৰা আৰু শুচি নহ’বা।\n14মই যিহোৱাই ইয়াক কলোঁ; এয়ে ঘটিব, আৰু মই ইয়াক সিদ্ধ কৰিম; মই ক্ষান্ত নহ’ম, দয়া নকৰিম, বা মন নাপালটাম; তোমাৰ আচৰণ আৰু কাৰ্য্য অনুসাৰে তোমাক দণ্ড দিয়া যাব, ইয়াক প্ৰভূ যিহোৱাই কৈছে।\nভাববাদীৰ ভাৰ্য্যাৰ মৃত্যু।\n15পুনৰায় যিহোৱাৰ বাক্য মোৰ ওচৰলৈ আহিল, বোলে, 16হে মনুষ্য সন্তান, চোৱা, মই আঘাতেৰে তোমাৰ চকুৰ তৃপ্তিজনক বস্তু তোমাৰ পৰা দূৰ কৰিম; তথাপি তুমি বিলাপ কি ক্ৰন্দন নকৰিবা, আৰু তোমাৰ চকুলো বৈ নাযাওক। 17তুমি হুমুনিয়াহ পেলোৱা; কিন্তু বৰকৈ নহয়; মৃত লোকৰ নিমিত্তে শোক নকৰিবা, তোমাৰ মূৰত পাগুৰি বান্ধা, আৰু ভৰিত জোতা পিন্ধা, তোমাৰ ওঁঠ নাঢাকিবা, আৰু মানুহবিলাকে দিয়া পিঠা নাখাবা।\n18ৰাতিপুৱা মই মানুহবিলাকক এইদৰে কলোঁ; গধূলি মোৰ ভাৰ্য্যাৰ মৃত্যু হ’ল, আৰু আজ্ঞা পোৱাৰ দৰে মই ৰাতিপুৱা কৰিলোঁ।\n19লোকবিলাকে মোক কলে, তুমি যে এইবোৰ কৰিছা, এইবোৰনো আমাত কেনেকৈ খাতিছে? তুমি আমাক নোকোৱা নে? 20তেতিয়া মই তেওঁবিলাকক কলোঁ, যিহোৱাৰ বাক্য মোৰ ওচৰলৈ আহিল, বোলে, 21তুমি ইস্ৰায়েল বংশক কোৱা, প্ৰভূ যিহোৱাই এই কথা কৈছে, চোৱা, তোমালোকৰ বলদায়ক অহঙ্কাৰ স্থল, তোমালোকৰ চকুৰ তৃপ্তিজনক আৰু তোমালোকৰ প্ৰাণৰ আকাঙ্ক্ষিত বস্তু যি মোৰ ধৰ্ম্ম –ধাম, তাক মই অপবিত্ৰ কৰিম, আৰু তোমালোকে এৰি যোৱা তোমালোকৰ পো-জীবিলাক তৰোৱালৰ দ্বাৰাই পতিত হ’ব।\n22তাতে মই কৰাৰ দৰে তোমালোকেও কৰিবা; তোমালোকে তোমালোকৰ ওঁঠ নাঢাকিবা, বা মানুহবিলাকে দিয়া পিঠা নাখাবা; 23তোমালোকৰ পাগুৰি তোমালোকৰ মূৰত, আৰু তোমালোকৰ জোতা তোমালোকৰ ভৰিত থাকিব; তোমালোকে বিলাপ কি ক্ৰন্দন নকৰিবা, কিন্তু নিজ নিজ অপৰাধত ক্ষীণ হৈ যাবা, আৰু এজনে আনজনৰ আগত কেঁকাবা। 24এইদৰে যিহিষ্কেল তোমালোকৰ চিনস্বৰূপ হ’ব; তেওঁ কৰা আটাই কাৰ্য্য অনুসাৰে তোমালোকেও কৰিবা। এয়ে যেতিয়া ঘটিব, তেতিয়া, মই যে প্ৰভূ যিহোৱা, তাক তোমালোকে জানিবা।\n25আৰু হে মনুষ্য সন্তান, শুনা; যি দিনা মই তোমালোকৰ বল, তেওঁবিলাকৰ আনন্দদায়ক গৌৰৱৰ স্থল, তেওঁবিলাকৰ চকুৰ তৃপ্তিজনক আৰু মনৰ অভিলাষিত বস্তু, আৰু তেওঁবিলাকৰ পো-জীবিলাকক তেওঁবিলাকৰ পৰা দূৰ কৰিম, 26সেই দিনা পলাই ৰক্ষা পোৱা লোকে সেই কথা তোমাৰ কাণত পেলাবলৈ তোমাৰ ওচৰলৈ নাহিব নে? সেই দিনা তোমাৰ মুখ পলাই ৰক্ষা পোৱাজনৰ আগত মুকলি হ’ব; তাতে তুমি কথা ক’বা, বোবা আৰু নহ’বা। এইদৰে তুমি তেওঁবিলাকৰ আগত চিনস্বৰূপ হ’বা, আৰু মই যে যিহোৱা, তাক তেওঁবিলাকে জানিব।\nঅম্মোনৰ সন্তানবিলাকৰ বিৰুদ্ধে কোৱা ভাববাণী।


Zinase D in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Zinase D ar byavahar, ppali, parshwakriya, upkaar, kriya-pratikriya aaru satarkatabani\nउत्पादक: Rapross Pharmaceuticals Pvt Ltd\nZinase D के प्रकार चुनें\nZinase D 50 Mg/10 Mg Tablet\nZinase D ৰ মূল্য আৰু পেকৰ চাইজ - Zinase D Price and Pack Size in Assamese - Zinase D ar mulya aaru pakor size\nZinase D 50 Mg/10 Mg Tablet ₹87.2 दवा खरीदें\nZinase D की जानकारी\nZinase D ৰ লাভ আৰু ব্যৱহাৰসমূহ- Zinase D Benefits & Uses in Assamese- Zinase D ar laabh aaru byavaharsamuh\nZinase D ৰ পালি আৰু সেয়া কেনেদৰে ল'ব- Zinase D Dosage & How to Take in Assamese - Zinase D ar paali aaru xeya kenedore lobo\nZinase D ৰ পাৰ্শ্চক্ৰিয়াসমূহ- Zinase D Side Effects in Assamese- Zinase D ar parshwakriyasamuh\nZinase D সংক্ৰান্ত সতৰ্কতাবাণীসমূহ- Zinase D Related Warnings in Assamese- Zinase D xonkranta xatarkatabanisamuh\nঅইন দৰৱৰ সৈতে Zinase Dৰ গুৰুতৰ ক্ৰিয়া-প্ৰতিক্ৰিয়া- Severe Interaction of Zinase D with Other Drugs in Assamese- Oinor xoite Zinase D ar gurutor kriya-pratikriya\nZinase D মতভেদসমূহ- Zinase D Contraindications in Assamese- Zinase D nishedhsamuh\nZinase D ৰ বিষয়ে সততে সোধা প্ৰশ্নসমূহ- Frequently asked Questions about Zinase D in Assamese- Zinase D ar bikhoye satate xodha prashnasamuh\nখাদ্য আৰু মদৰ সৈতে Zinase D ক্ৰিয়া-প্ৰতিক্ৰিয়া- Zinase D Interactions with Food and Alcohol in Assamese- khadya aaru modor xoite Zinase D kriya-pratikriya\nZinase D ৰ লাভ আৰু ব্যৱহাৰসমূহ - Zinase D Benefits & Uses in Assamese - Zinase D ar laabh aaru byavaharsamuh\nZinase D তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nZinase D ৰ পালি আৰু সেয়া কেনেদৰে ল'ব - Zinase D Dosage & How to Take in Assamese - Zinase D ar paali aaru xeya kenedore lobo\nZinase D-ৰ উপাদানসমূহ - Zinase D Active Ingredients in Assamese - Zinase D-ar upadaansamuh\nZinase D ৰ পাৰ্শ্চক্ৰিয়াসমূহ - Zinase D Side Effects in Assamese - Zinase D ar parshwakriyasamuh\nগৱেষণাৰ ভিত্তিত, Zinase D ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nZinase D সংক্ৰান্ত সতৰ্কতাবাণীসমূহ - Zinase D Related Warnings in Assamese - Zinase D xonkranta xatarkatabanisamuh\nZinase D-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Zinase Dৰ পৰা মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনিও যদি একেই অনুভৱ কৰে তেন্তে ইয়াক বন্ধ কৰক আৰু কেৱল চিকিতসকৰ পৰামৰ্শ অনুসৰিহে আৰম্ভ কৰিব।\nZinase D-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nZinase D এ স্তন্যপায়ী মহিলাৰ ক্ষেত্ৰত কিছু পাৰ্শ্ব-প্ৰতিক্ৰিয়া কৰিব পাৰে। Zinase D গ্ৰহণ কৰাৰ পিছত যদি আপুনি যদি অচিনাকি লক্ষণ দেখা পায়, তান্তে ইয়াক পুনৰ ব্যৱহাৰ নকৰিব আৰু আপোনাৰ চিকিতসকক লগে লগে কল কৰিব। আপোনাৰ চিকিতসকে আপোনাক সঠিক বিকল্পটো কব।\nবৃক্কত Zinase D কি প্ৰভাৱ দেখা গৈছে?\nZinase Dৰ বৃক্কত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই বৃক্ক ত কেতিয়াও একো প্ৰভাৱ পৰা নেদেখিব।\nযকৃতত Zinase D কি প্ৰভাৱ দেখা গৈছে?\nZinase Dৰ কলিজাত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই কলিজা ত কেতিয়াও একো প্ৰভাৱ পৰা নেদেখিব।\nহৃদযন্ত্ৰৰ ক্ষেত্ৰত Zinase D ৰ কি প্ৰভাৱ দেখা গৈছে?\nহৃদয় ৰ বাবে Zinase D কেতিয়াবাহে ক্ষতিকাৰক।\nঅইন দৰৱৰ সৈতে Zinase Dৰ গুৰুতৰ ক্ৰিয়া-প্ৰতিক্ৰিয়া - Severe Interaction of Zinase D with Other Drugs in Assamese - Oinor xoite Zinase D ar gurutor kriya-pratikriya\nZinase D তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nZinase D মতভেদসমূহ - Zinase D Contraindications in Assamese - Zinase D nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Zinase D লোৱা অনুচিত যাতে -\nZinase D ৰ বিষয়ে সততে সোধা প্ৰশ্নসমূহ - Frequently asked Questions about Zinase D in Assamese - Zinase D ar bikhoye satate xodha prashnasamuh\nএই Zinase D-এ অভ্য়াস বা নিচাৰ সৃষ্টি কৰে নেকি?\nনহয়, আপনি Zinase Dৰ প্ৰতি আসক্ত নহয়।\nহয়, Zinase D লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nহয়, আপুনি ডাক্তৰৰ পৰামৰ্শৰ পিছতহ Zinase D লোৱাটো নিৰাপদ।\nনহয়, মানসিক ৰোগৰ চিকিত্সাৰ ক্ষেত্ৰত Zinase Dৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Zinase D ক্ৰিয়া-প্ৰতিক্ৰিয়া - Zinase D Interactions with Food and Alcohol in Assamese - khadya aaru modor xoite Zinase D kriya-pratikriya\nখাদ্য আৰু Zinase Dৰ ক্ৰিয়া-প্ৰতিক্ৰিয়া\nZinase D আৰু খাদ্যৰ প্ৰভাৱৰ ওপৰত কোনো তথ্য নাই কিয়নো এয়া এতিয়ালৈ বৈজ্ঞানিক ভাৱে গৱেষণা কৰা হোৱা নাই।\nমদ আৰু Zinase Dৰ মাজৰ প্ৰতিক্ৰিয়া\nগৱেষণাৰ অভাৱত, Zinase D লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।\nZinase D ৰ অনুকল্প - Substitutes for Zinase D in Assamese\nZinase D के लिए सारे विकल्प देखें\nআপুনি বা আপোনাৰ পৰিয়ালৰ কোনোবাই Zinase D লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Zinase D ব্যৱহাৰ কৰিছিল নেকি?\nআপুনি কিমান পৰিমাণে Zinase D সেৱন কৰিছিল?\nআপুনি Zinase D ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Zinase D সেৱন কৰে?


Exo2| AsmULB | STEP | লেবী বংশৰ এজন মানুহে এজনী লেবীয়া ছোৱালী বিয়া কৰালে।\nমোচিৰ জন্ম; আৰু তেওঁ ডাঙৰ দীঘল হোৱা।\n1লেবী বংশৰ এজন মানুহে এজনী লেবীয়া ছোৱালী বিয়া কৰালে। 2পাছত সেই মহিলা গৰাকী গৰ্ভৱতী হ’ল, আৰু এটি পুত্র সন্তান প্ৰসৱ কৰিলে। তেওঁ যেতিয়া দেখিলে যে, সন্তানটো স্বাস্থ্যবান; তেতিয়া তেওঁ সন্তানটি তিনি মাহলৈ লুকুৱাই ৰাখিলে।\n3কিন্তু তেওঁ যেতিয়া দেখিলে যে, ল’ৰাটোক বেছি দিন লুকুৱাই ৰাখিব নোৱাৰিব; তেতিয়া তেওঁ নলেৰে এটা পাচি সাজিলে, আৰু সেই পাচিটো শিলাজতু আৰু এঁঠাৰে লেপি ল’লে, পাছত সেই পাচিটোত ল’ৰাজনক সুমুৱাই ল’লে, আৰু নদীৰ দাঁতিত থকা নল-খাগড়িৰ মাজত গৈ থলে। 4দূৰৈত থিয় হৈ বায়েকে সেই শিশুটোৰ কি হ’ব, সেই বিষয়ে জানিবলৈ বাট চাই থাকিল।\n5ফৰৌণৰ জীয়েকে নদীত গা ধুবলৈ নামি গৈছিল, আৰু তেওঁৰ যুৱতী দাসীসকলে নদীৰ তীৰত ফুৰি আছিল। এনেতে তেওঁ নল খাগড়ি মাজত সেই পাচিটো দেখি, তেওঁৰ দাসী এজনীক পাচিটো আনিবলৈ পঠিয়ালে। 6তেওঁ পাচিটো মেলি শিশুটি দেখিলে। এনেতে শিশুটিয়ে কান্দিবলৈ ধৰিলে; আৰু তেওঁৰ শিশুটিলৈ মৰম লাগি ক’লে, “এই সন্তানটি নিশ্চয় এটি ইব্ৰীয়া সন্তান।”\n7তেতিয়া শিশুটিৰ বায়েকে ফৰৌণৰ জীয়েকক ক’লে, “আপোনাৰ অৰ্থে এই সন্তানটিক পিয়াহ খোৱাই তুলিবলৈ, মই এজনী ইব্ৰীয়া মহিলা বিচাৰি মাতি আনিম নে?” 8ফৰৌণৰ জীয়েকে ক’লে, “যোৱা।” তেতিয়া সেই ছোৱালী জনীয়ে শিশুটিৰ মাককে মাতি নিলে।\n9ফৰৌণৰ জীয়েকে শিশুটিৰ মাতৃক ক’লে, “আপুনি এই ল’ৰাটি লওক আৰু মোৰ বাবে পিয়াহ খুৱাই প্রতিপালন কৰক; তাৰ বাবে মই আপোনাক পাৰিশ্রমিক দিম।” তেতিয়া মহিলা গৰাকীয়ে ল’ৰাটি ল’লে আৰু পিয়াহ খোৱাই প্রতিপালন কৰিলে। 10ল’ৰাটি যেতিয়া ডাঙৰ হ’ল, তেওঁ ল’ৰাটিক ফৰৌণৰ জীয়েকৰ ওচৰলৈ আনিলে; তেতিয়া সেই লৰাটি তেওঁৰ পুত্ৰ হ’ল। তেওঁৰ লৰাটিৰ নাম মোচি ৰাখি ক’লে, “কিয়নো মই ইয়াক পানীৰ পৰা তুলি আনিলোঁ।”\n11মোচি যেতিয়া ডেকা হ’ল, তেওঁ বাহিৰলৈ ওলাই গৈ নিজৰ লোকসকলৰ কঠোৰ পৰিশ্রম লক্ষ্য কৰিলে। তেওঁ দেখিলে যে, নিজৰ লোকসকলৰ মাজৰ এজন ইব্ৰীয়াক এজন মিচৰীয়াই মাৰি আছে। 12তেতিয়া মোচিয়ে ইফালে সিফালে চাই কাকো দেখা নাপায়, সেই মিচৰীয়াজনক বধ কৰি বালিত পুতি থলে।\n13তাৰ পাছ দিনা তেওঁ ওলাই গৈ, দুজন ইব্ৰীয়াক বিবাদ কৰি থকা দেখি, দোষী জনক তেওঁ ক’লে, “আপোনাৰ ভাইক কিয় মাৰিছে?” 14কিন্তু মানুহ জনে ক’লে, “আমাৰ ওপৰত আপোনাক কোনে অধিপতি আৰু বিচাৰক পাতিছে? সেই মিচৰীয়াজনক যেনেদৰে বধ কৰিলে, তেনেদৰে মোকো বধ কৰিবলৈ পৰিকল্পনা কৰিছে নেকি?” তেতিয়া মোচিয়ে আতঙ্কিত হৈ ক’লে, “বাস্তৱিকতে মই যি কৰিলোঁ, সেই কথা নিশ্চয় আনেও গ’ম পালে।”\n15ফৰৌণে যেতিয়া সেই কথা শুনিলে, তেতিয়া তেওঁ মোচিক বধ কৰিবলৈ চেষ্টা কৰালে। কিন্তু তেওঁ ৰজা ফৰৌণৰ ওচৰৰ পৰা পলাই গ’ল, আৰু মিদিয়ন দেশত বাস কৰিলে। তাত তেওঁ এটা নাদৰ ওচৰত বহিল।\n16মিদিয়নৰ পুৰোহিতৰ সাত গৰাকী জীয়েক আছিল। তেওঁলোকে সেই নাদলৈ আহিছিল, আৰু পিতৃৰ ভেড়াৰ জাকক পানী খুৱাবৰ বাবে নাদৰ পৰা পানী তুলি পাত্রত ভৰাই আছিল। 17তেতিয়া ভেড়া ৰখীয়া সকল তালৈ আহিল আৰু তেওঁলোকক খেদিবলৈ চেষ্টা কৰিলে; কিন্তু মোচিয়ে গৈ তেওঁলোকক সহায় কৰিলে। তাৰ পাছত মোচিয়ে তেওঁলোকৰ ভেড়া জাকক পানী খুৱালে।\n18ছোৱালী কেইজনী যেতিয়া তেওঁলোকৰ পিতৃ ৰুৱেলৰ ওচৰলৈ গ’ল, তেতিয়া তেওঁ ছোৱালী কেইজনীক সুধিলে, “আজিনো কেনেকৈ ইমান সোনকালে ঘৰলৈ আহিলা?” 19তেওঁলোকে ক’লে, “এজন মিচৰীয়া মানুহে আমাক ভেড়া ৰখীয়া সকলৰ পৰা ৰক্ষা কৰিলে। তেওঁ এনেকি আমাৰ বাবে পানী তুলি ভেড়া জাকক খুৱালে। 20তেতিয়া তেওঁ তেওঁৰ ছোৱালী কেইগৰাকীক সুধিলে, “তেওঁ ক’ত আছে? তোমালোকে সেই ব্যক্তি জনক কিয় এৰি আহিলা? তেওঁক মাতি আনা যাতে তেওঁ আমাৰ লগত ভোজন কৰিব পাৰে।”\n21মোচিয়ে সেই মানুহ জনৰ লগত থাকিবলৈ মান্তি হ’ল, আৰু তেওঁ তেওঁৰ ছোৱালী চিপ্পোৰাক তেওঁৰ সৈতে বিয়া দিলে। 22চিপ্পোৰাই এটি পুত্ৰ প্ৰসৱ কৰিলে, আৰু মোচিয়ে পুত্রটিৰ নাম গেৰ্চোম (প্রবাসী) ৰাখিলে। মোচিয়ে ক’লে, “মই বিদেশত প্ৰবাসী হৈ আছোঁ।”\nঈশ্বৰে মোচিক আমন্ত্ৰণ কৰা।\n23বহুত দিনৰ পাছত, মিচৰৰ ৰজাৰ মৃত্যু হ’ল। ইস্ৰায়েলী লোকসকলে বন্দীকামৰ বাবে আৰ্তনাদ কৰিলে। তেওঁলোকে সহায়ৰ বাবে কাতৰোক্তি কৰিলে আৰু তেওঁলোকৰ দাসত্ব জীৱনৰ কাৰণে তেওঁলোকৰ অনুৰোধ ঈশ্বৰে শুনিলে। 24তেতিয়া ঈশ্বৰে তেওঁলোকৰ ক্রন্দন শুনি, অব্ৰাহাম, ইচহাক, আৰু যাকোবৰ লগত কৰা তেওঁৰ নিয়মটি সোঁৱৰণ কৰিলে। ঈশ্বৰে ইস্ৰায়েলী লোক সকললৈ দৃষ্টি কৰিলে, আৰু তেওঁলোকৰ পৰিস্থিতি বুজি পালে।


সৰু সৰু মানুহৰ বৰ্ষাকলৈ মনৰ কথা | Xahitya.Org\nসৰু সৰু মানুহৰ বৰ্ষাকলৈ মনৰ কথা\nসাহিত্য ডট অৰ্গৰ সমূহ পাঠকক বিনীত ভাবেৰে নতজানু হৈ জনাব বিচাৰোঁ এইবাৰৰ সাহিত্য আহাৰ (জুন,১৭)সংখ্যা আমি কোনো ব্যক্তিবিশেষৰ লগত জড়িত নকৰি বৰ্ষাৰ লগত সকলোকে সামৰিব পৰা সমাজৰ কেইবাটাও স্তৰৰ চৰিত্ৰৰ ওচৰলৈ লৈ যাব বিচাৰিছোঁ। জলেই প্ৰাণ। জলবিহীন জীৱনৰ কোনো কথাই চিন্তা কৰিব নোৱাৰি। প্ৰকৃতিৰ অতুলনীয় জলৰূপী ঋতু বৰ্ষা। লগতে মৌচুমী বায়ু। বৰ্ষাৰ দৰে অন্য ঋতুবোৰৰো সমানে গুৰুত্ব আছে। বৰ্ষা আহিলে মানুহ ভেদে জীৱিকা ভেদে বৰ্ষাৰ প্ৰতি অনুভুতি প্ৰত্যেকৰে সুকীয়া হয়। তাৰ অৰ্থ এইটোও নহয় ইজন সিজনৰ ওচৰত ভুল। জীয়াই থকাৰ তাড়নাত সকলো নিজৰ পৰিসৰত শুদ্ধ। আমি সাক্ষাত গ্ৰহণ কৰা ব্যক্তি সকলক জীৱনৰ প্ৰতিতো স্তৰৰ পৰা সোমোৱাব বিচাৰিছোঁ, যাতে কাৰো প্ৰতি পক্ষপাতদুষ্ট হব নুখোজোঁ। আমি সেয়ে একে প্ৰশ্ন তৈয়াৰ কৰি নিছিলোঁ আৰু জানিব বিচাৰিছিলোঁ বৰ্ষাৰ প্ৰতি তেওঁলোকৰ অনুভৱ কেনেকুৱা।\nআমাৰ মূল প্ৰশ্ন কেইটা নিম্ন লিখিত ৰূপত আছিলঃ\n১। বৰ্ষাৰ অনুভূতি আপোনাৰ কেনে?\n২। আপোনাৰ আৰু সমাজ জীৱনৰ লগত বৰ্ষাক কি দৰে ৰিজায়?\nবৰ্ষা বুলিলে প্ৰথম মনলৈ আহে কৃষি। আহকচোঁন আমাক সাক্ষাৎকাৰ দি কৃতাৰ্থ কৰাসকলে কি বক্তব্য ৰাখিছে তাৰে অলপ উমান লওঁ। প্ৰথমেই আমি গৈছিলোঁ অসম কৃষি বিশ্ববিদ্যালয়ৰ চাহ প্ৰযুক্তি বিভাগৰ সহযোগী অধ্যাপক শ্ৰীগৌতম শইকীয়াৰ ওচৰলৈ। শ্ৰীশইকীয়াই তেখেতৰ কৰ্মক্ষেত্ৰৰ পৰিসৰৰ সীমাত ছাত্ৰ-ছাত্ৰীক চাহ বিজ্ঞানৰ লগত জড়িত যথাৰ্থ শিক্ষা দিয়াই নহয়, তাৰ লগতে অসম চৰকাৰৰ অনুদানেৰে পৰিচালিত ক্ষুদ্ৰ চাহ খেতিয়ক সকলক প্ৰশিক্ষণ দিয়াৰ উদ্দেশ্যে সমগ্ৰ অসমৰ বিভিন্ন স্হানত আজি লৈকে বাইশ হাজাৰৰো অধিক ক্ষুদ্ৰ চাহ খেতিয়কক প্ৰশিক্ষণ দিছে। তেখেতৰ মতে-\n“বৰ্ষাৰ কথা ক’বলৈ গলে এক মুখেই ক’ম বৰ্ষাৰ লগত খেতিৰ পোনপটীয়া যোগাযোগ। বৰষুণ নহলে যি কোনো খেতিয়ক মৰি যাব। চাহৰ লগত জড়িত কাৰণেই কওঁ, চাহ উদ্যোগ তেতিয়া লৈকে জীয়াই থাকিব যেতিয়া লৈকে বৰষুণ থাকিব। অসমৰ মুঠ জনসাধাৰণৰ ১২-১৫শতাংশ চাহ উদ্যোগৰ ওপৰতেই জীৱিকা নিৰ্বাহ কৰি আছে। অসমৰ মূল বৰষুণ অংশ বৰ্ষাৰ সময়ত হয় যদিও ফাগুন-চ’ততেই অহা দুই এজাক বৰষুণেই চাহ গছবোৰক সজীৱ কৰি তুলে। এসময়ত যদিও চাহ বৃহৎ বণিক গোষ্ঠীৰ একচেটিয়া সম্পদ আছিল সেইদিন এতিয়া নাই। অসমতেই এতিয়া ষাঠি.হাজাৰৰ ওপৰত পঞ্জীয়নভুক্ত ক্ষুদ্ৰ চাহ খেতিয়কৰ জন্ম হৈছে। অসমৰ মুঠ চাহ উৎপাদনৰ ছাব্বিশ শতাংশ ক্ষুদ্ৰ চাহ খেতিয়কেই উৎপন্ন কৰে। এই ক্ষুদ্ৰ চাহ খেতিয়ক সকলে নিজৰ জীৱিকা উলিওৱাৰ লগতে আনৰো উপাৰ্জনৰ দুৱাৰ খুলি দিছে। আমি আগতীয়া বৰষুণ আহিলে বৰ আনন্দ পাওঁ। ফাগুণ সোমালেই বৰষুণ পালেই নতুন কুমলীয়া পাতো আগতীয়াকৈ ওলায়। বৰষুণ বেছি হলে ভয় খাওঁ। কিয়নো বাঁজীপাত বেছি হলে আহিব ধৰা ফ্লাচ কেইটা ঠেলা খাই মুঠ উৎপাদন কমাই পেলায়। লগতে হেলোপেলটিচ মহৰ আক্ৰমণ বেছি হয়। বৰষুণ নহ’লে চাহপাত উৎপাদন প্ৰক্ৰিয়াটোৱেই বাধাপ্ৰাপ্ত হয়। বৰ্ষা আমাৰ জীৱন। লগতে কবই লাগিব, ন পানী পাই ধৰাৰ বুকুৰ গছ-গছনিৰ সদ্যস্নাতা ৰূপ দেখি বিমোহিত হওঁ। যতেই এনে ৰূপ দেখোঁ, তাতেই যেন ৰৈ যাওঁ। ভেকুলীৰ টোৰটোৰণি শুনি টোপনি যাওঁ, ভেকুলীৰ টোৰটোৰণিত সাৰ পাওঁ।সৰুকালৰ ল’ৰালিৰ ফুটবল খেললৈ মনত পৰে।পানীত লাগি ধৰা বলতো লৈ জোঁটাপোটা লগা কথাবোৰলৈ মনত পৰে। গলপোষ্টৰ সন্মুখত তেনেকুৱা এটা দৃশ্য আপুনিও মনত পেলাই চাওকচোন এইয়াও বৰ্ষাৰ এক চিনাকী ৰোমন্থন।\nআমি সাহিত্য ডট অৰ্গৰ পৰা লগ কৰিছিলোঁ ব্ৰক্ষ্মপুত্ৰ জৈৱিক চাহকোষৰ ধনভৰালী শ্ৰীকংকণ গোস্বামীক। শ্ৰীগোস্বামীৰ ঘৰ তিনিচুকীয়া জিলাৰ ফিলোবাৰীত। তেখেত নিজেও ক্ষুদ্ৰ চাহ উদ্যোগী হোৱাৰ ওপৰিও সমগ্ৰ অসমৰ সকলো জৈৱিক চাহ উৎপাদকসকলক লগত লৈ ব্ৰক্ষ্মপুত্ৰ জৈৱিক চাহ কোষটোৰ জৰিয়তে অসমৰ জৈৱিক চাহৰ উন্নত মানদণ্ডৰে গোটেই পৃথিবীক চমক খোৱাবলৈ যত্ন কৰিছে। আজি কেইমাহমান আগতে নতুন দিল্লীৰ প্ৰগতি মৈদানত অনুষ্ঠিত আন্তৰাষ্ট্ৰীয় কৃষি মেলাত অংশ গ্ৰহণ কৰি বিদেশী গ্ৰাহকৰ সমাদৰ লভি বজাৰ এখন সৃষ্টি কৰিছে। পঢ়ক, তেখেতৰ ভাষ্যঃ\nঅসমৰ সৰ্বমুঠ ৬৭হাজাৰ ক্ষুদ্ৰ চাহ খেতিয়কৰ ভিতৰত আমাৰ গোটতোৱে জৈৱিক চাহ কৰ্মতহে গুৰুত্ব দিছোঁ।(কাম বাকী আছে)\nএইয়া এজন দিন হাজিৰা কৰি জীৱিকা নিৰ্বাহ কৰা ব্যক্তি শ্ৰীমাইনা নায়াৰ। বৃটিছৰ দিনতে অসমলৈ অহা পূৰ্বপুৰুষ সূত্ৰে অসমীয়া। পূৰ্বপুৰুষ এটা সময়ত চাহ বাগানৰ কৰ্মচাৰী। মাটি-বাৰীও ঘটি থৈ গৈছিল ককাকহঁতে। পিতৃৰ অকালতে বিয়োগ হোৱাত পঢ়া আধাতে সামৰিব লগীয়া হোৱাত দিন হাজিৰাৰ বাদে অন্য বিকল্প নোহোৱাৰ দৰে। আমাৰ প্ৰশ্নতো শুনি মুখত মিচিকিয়া হাঁহিতো লৈ কলে-\nবৰষুণ আমি খুবেই ভাল পাওঁ। আমাৰ নিজা ব্যৱহাৰৰ কাৰণে পানীৰ কোনো ভাল ব্যৱস্হা নাই। গোটেই যোৰহাট জিলাখনতেই দমকলৰ পানী ৰঙচুৱা। খাবও নোৱাৰি, কাপোৰ-কানিও ধুব নোৱাৰি। বাজলৈ যাবলৈহে হয়। পানীখিনি ভগবানে বৰষুণৰ ৰূপত পৰিষ্কাৰ কৈয়ে দিছে। মাটিৰ তললৈ যাওঁতেহে আইৰণ লগত লৈ বেয়া হৈছে। আমাৰ দৰে মানুহৰ হাতলৈ অহাখিনিৰেই দিনতো পাৰ কৰিব লাগে। পানী নহলে ধনী-দুখীয়া বুলি কোনো কথা নাই। পানী নহ’লে গছ-গছনি, মানুহ জীৱজন্তু কোনোৱেইতো জীয়াই থাকিব নোৱাৰিব।আমি পুখুৰীৰ পানীকেই ব্যৱহাৰ কৰোঁ। বৰ্ষাই আমাৰ জীৱনৰ প্ৰাণ। অৱশ্যে ক’বই লাগিব যিদিনা বৰষুণ দিয়ে সেইদিনা আমাৰ চৰুৰ তলত জুই নজ্বলে। বৰষুণৰ বতৰত বাহিৰৰ কামবোৰ প্ৰায় নহয়েই। আমাৰ উৰুঁখা পঁজাৰ ঘৰত পানী টুকিব লগীয়া হয়। সেই বুলি বৰ্ষাক বেয়া নাপাওঁ। বৰ্ষাই আমাৰ জীৱনৰ প্ৰেৰণা। দুখীয়া হৈ জন্ম গ্ৰহণহে কৰিছোঁ। তাৰ কাৰণে বৰ্ষাৰ কোনা দোষ নাই। বৰষুণ আহিলে আহাৰ শাওণ আমি হিচাব নকৰোঁ। আমাৰ পূৱা আৰম্ভ হয় ভোকক লৈ। গধূলি শেষ হয় ভোকক লৈ। আমি আপোনালোকে বিচৰা ধৰণে সাহিত্যিক ভাষাত কথা কবই নাজানোঁ। দিনৰ এটা বেলা পাৰ হলেই ঘৰখনৰ ভোকাতুৰ পেটকেইটালৈ মনত পৰে। বাকীবোৰ আপোনালোকক নক’লেও বুজিব।\nলওঁক পাঠক, এইয়া এজন অটোচালকৰ ভাষ্য। এখেতৰ নাম শ্ৰীকৃষ্ণ চুতীয়া। ডেকা বয়সতে আৰম্ভ কৰা যাত্ৰী কঢ়িওৱা অটো চলাই জীৱন নিৰ্বাহ কৰা শ্ৰীচুতীয়াৰ অনুভৱ পঢ়ক। যোৰহাটৰ জামুগুৰি চুতীয়াকাৰী গাঁওৰ নিবাসী শ্ৰীচুতীয়াই আমাৰ প্ৰশ্নৰ কি উত্তৰ দিছে, পঢ়ক।\n“চাৰ, আপুনি আমাৰ চিনাকি। কেতিয়াবা আপুনিও আমাৰ বাহনৰ যাত্ৰী হয়। আমাৰ জীৱনৰ ঘাত-প্ৰতিঘাতৰ সাক্ষী আপুনিও। বৰষুণ দিলে আমি ভালেই পাওঁ। মই খেতিয়কৰ ল’ৰা। খেতি নকৰিলে আমি খাম কি আৰু আনক খুৱাম কি? আমি খেতিয়কবোৰে খেতি নকৰিলে খেতি নকৰা আটাইবোৰ ভোকতেই মৰিব। আমাক বৰষুণ লাগে। খেতিৰ সময়ছোৱা শালি খেতি কৰি বছৰতোৰ ধানকেইটা গোটাই লওঁ। ৰাহিখিনি ছেগ বুজি বজাৰলৈ নিওঁ। বৰ্ষা বুলিলে আমাৰ জীৱন সংঘৰ্ষই নুবুজায়। বৰ্ষা আমাৰ জীৱনৰ অবিচ্ছেদ্য অংগ। ৰ’দ-বৰষুণ আমাৰ জীৱনৰ প্ৰতি মুহুৰ্ত্তৰ লগ৷”\nপঢ়ক পাঠক, এইবাৰ এজন ধান খেতিয়কৰ ভাষ্য।এখেতৰ নাম শ্ৰী অনিল শইকীয়া। ঘৰ টিয়কৰ টিয়ক নৈৰ পাৰৰ এখন অখ্যাত গাঁওত। এখেতে কি কয়, পঢ়ক।\n“আপোনাৰ প্ৰশ্ন শুনি কি কওঁ কি নকওঁ লাগিছে। আমাৰ কাৰণে বৰষুণেই প্ৰাণ। আমাৰ জীবন বৃত্ত ধান খেতি, গৰু ম’হ লৈ ঘূৰে। শালি খেতিৰ কথা আহিলেই আমাৰ ডাকৰ বচনলৈ মনত পৰে। অম্বুবাচীয়ে মনত পেলাই দিয়ে আহাৰৰ সাত লাগিল। সেয়ে চাৰিদিন হাল খতি হব। সময়ত কঁঠীয়া নাপাৰিলে ৰুই অঁটাব নোৱাৰিলে ধান নাপামেই। আমাৰ শালি খেতি প্ৰকৃততে বহাগতেই আৰম্ভ হব লাগে। কথাতে কয় নহয়-ষোল্ল চাষে মূলা, তাৰ অৰ্দ্ধেকে তুলা, তাৰ অৰ্দ্ধেকে ধান, বিনা চাষে পাণ। আগবাৰিষাৰ বৰষুণত মাটি কোমল হলেই এচাষ দি মাটি লুটিয়াই দিয়া হয়। জেঠত পুনৰ এচাষে বন-বাতবোৰ মাৰি মূল খেতিৰ উপযোগী কৰি তুলে। ইফালে আহাৰ সোমায়। বৰ্ষা আহে। আমাৰ উলাহে নুজোৰে। চপচপীয়া হোৱা মাটিত ৰুবলৈও ভাল। বন-বাতো কম হয়। সময়ত বৰষুণ নহলে অকল আমিয়ে নহয়, আপোনালোকো ভোকত থাকিব লাগিব। আৰুনো কি কম!”\nবলক, এইবাৰ আমি যৌবনোচ্ছল এহাল ডেকা-গাভৰুৰ ওচৰ চাপোঁ। অলপ আগতে শ্ৰেণীবোৰো শেষ হৈছে। সৌৱা কৃষি বিশ্ববিদ্যালয়ৰ ভিতৰৰ মূল পথৰ কাষতে থকা ধেনুভিৰীয়া দলংখনতে এহালে কথা পাতি আছে। এই দলংখন বহুতো প্ৰেমৰ জীবন্ত কিন্তু অবাক সাক্ষী। কিনকিনীয়া বৰষুণো আৰম্ভ হৈছে। স্হান, কাল, পাত্ৰসকলো মিলি পৰিছে। চাওঁচোন হালেই কি প্ৰতিক্ৰিয়া দেখুৱায়।\n: নমস্কাৰ। বেয়া নাপাবা। আমি তোমালোকৰ ওচৰলৈ সৰু সাক্ষাৎ এটা বিচাৰি আহিলোঁ। আমি তোমালোকৰ পৰিচয় নিবিচাৰোঁ। মাথোন আমাক কোৱাচোন বৰ্ষাই তোমালোকৰ মনত কি অনুভূতি জগায়?\n(আমাৰ পৰিচয় আৰু উদ্দেশ্য জনোৱাৰ পাচত সামান্য লজ্জা জড়িত ভাবত যুবকজনে কৈ উঠিল)-কি কম! ভাবিয়েই পোৱা নাই। ভাল লাগে। বৰ্ষা.. বৰ্ষা মানে প্ৰকৃতি, বৰ্ষা মানে খেতি, বৰ্ষা মানে কবিতা, বৰ্ষা গীতো হব পাৰে। বৰ্ষা আবেগো হব পাৰে। অ হয়, বৰ্ষাই বেমাৰ-আজাৰো বঢ়ায়। মই পিচে বৰষুণত তিতি ভালেই পাওঁ। (ছোৱালীজনীয়ে লাজ লাজকৈ মিচিকিয়াই ৰ’ল। আমিও ধন্যবাদ ও শুভেচ্ছা জনাই আঁতৰি আহিলোঁ)।\nএজন ছাত্ৰৰ কাষ চাপিলোঁ। নামটো কবলৈ মানা কৰিছে কাৰণে নিদিওঁ বাৰু। আমাৰ প্ৰশ্ন শুনি উত্তৰ দিলে- বৰ্ষা আমাৰ জীবন। পানী নহলে খেতিয়ে নহ’ব। কিনকনীয়া বৰষুণ বৰ ভাল লাগে। বেছি মানে দপদপীয়া বৰষুণ বেয়া পাওঁ। কাম-বন সকলো স্তব্ধ হৈ পৰে। আমি নৈপৰীয়া ঠাইৰ ল’ৰা। নৈত ফেনে-ফুটুকাৰে পানী বাঢ়ি অহা দেখিলে বুকুৰ কোনোবা এখিনিত ভয়ে বাহ লয়। হ’লেও বৰ্ষা ভাল লাগে।\n(প্ৰকৃতিৰ অমোঘ নীতি পালি বৰ্ষা বছৰি আহে। হৰ্ষ-উল্লাস সৃষ্টি কৰি সকলোকে একাকাৰ কৰি পৃথিবীৰ বুকুলৈ বৰ্ষাৰ ঢল নামে। ক্ষুদ্ৰ মানুহৰ অনুভূতিয়ে ঢুকি নোপোৱা প্ৰকৃতিৰূপী বৰ্ষাই জীৱৰ কল্যাণৰ অৰ্থেই ধৰাৰ বুকুলৈ আগমণ কৰে। জীৱন চলমান। সকলো নিজ নিজ কক্ষপথত চৰৈবেতীঃ মুখ্য সম্পাদক)।


Acidity ! তাৎক্ষণিক সকাহ পাবলৈ ঘৰতে কি কি খাব ?– News18 assam\nAcidity ! তাৎক্ষণিক সকাহ পাবলৈ ঘৰতে কি কি খাব ? এই ৩ বিধ বস্তুৱে দিব instant relief...\nযদি আপুনি এচিডিটিৰ পৰা সকাহ পাবলৈ ইয়াত উল্লেখ কৰা এই ঘৰুৱা প্ৰতিকাৰবোৰৰ সহায় লয়, আপুনি এচিডিটিৰ সমস্যাৰ বাবে তাৎক্ষণিক সকাহ (instant relief) পাব পাৰে।\nLast Updated : July 17, 2021, 09:40 IST\nআজিকালি এচিডিটি (Acidity)ৰ সমস্যা অতি সচৰাচৰ হয়। ইয়াৰ ফলত বুকুজ্বলা, গেছ, টেঙা বেলচি আৰু পেটৰ বিষ হয়। ইয়াৰ পৰা পৰিত্ৰাণ পাবলৈ, মানুহে বিভিন্ন ঔষধ (medicine) গ্ৰহণ কৰে যি তাৎক্ষণিক সকাহ প্ৰদান কৰে কিন্তু পাৰ্শ্বক্ৰিয়াৰ আশংকা কৰে। কিন্তু যদি আপুনি এচিডিটিৰ পৰা সকাহ পাবলৈ ইয়াত উল্লেখ কৰা এই ঘৰুৱা প্ৰতিকাৰবোৰৰ সহায় লয়, আপুনি এচিডিটিৰ সমস্যাৰ বাবে তাৎক্ষণিক সকাহ (instant relief) পাব পাৰে। আপুনি যিকোনো পাৰ্শ্বক্ৰিয়াৰ আশংকা এৰাই চলিব পাৰে। এচিডিটিৰ সমস্যাৰ পৰা তাৎক্ষণিক সকাহ পাবলৈ কি ব্যৱহাৰ কৰিব পাৰি জানি লওক...\nগুড়ে সকাহ দিব\nএচিডিটিৰ সমস্যাৰ বাবে তাৎক্ষণিক সকাহৰ বাবে গুড় ব্যৱহাৰ কৰিব পাৰি। ইয়াৰ বাবে, আপুনি খোৱাৰ পিছত গুড় খাব পাৰে বা পানীত উতলাব পাৰে আৰু এই পানী খাব পাৰে। গুড়ৰ প্ৰ'টিন, ভিটামিন, খনিজ পদাৰ্থ, লো, পটাছিয়াম আৰু তামৰ দৰে যথেষ্ট গুণ আছে। যি এচিডিটিৰ সমস্যা আঁতৰ কৰাত সহায় কৰে। গুড়ৰ ফলত পেটত শ্লেষ্মা উৎপন্ন হয়। শ্লেষ্মা হৈছে পাকস্থলীত থকা এক মসৃণ স্তৰ যি পেপচিন আৰু হাইড্ৰক্ল'ৰিক এচিডৰ প্ৰভাৱৰ পৰা পাকস্থলীৰ বাহিৰ আৰু ভিতৰৰ স্তৰটো সুৰক্ষিত ৰাখে।\nএচিডিটিৰ সমস্যাৰ বাবে ডালচেনি চাহে তাৎক্ষণিক সকাহ দিয়ে। ইয়াৰ পৰা সকাহ পাবলৈ, এগিলাচ পানীত আধা চামুচ ডালচেনি পাউডাৰ যোগ দিয়ক আৰু ভালদৰে উতলাওক। যদি আপুনি বিচাৰে, মিঠাইৰ বাবে ইয়াত অলপ গুড় যোগ দিয়ক। এতিয়া আপুনি এই চাহ খোৱা উচিত, ই আপোনাক এচিডিটিৰ পৰা তাৎক্ষণিক সকাহ দিব।\nচেলেৰী(celery) ব্যৱহাৰ কৰক\nআপুনি এচিডিটিৰ সমস্যাৰ পৰা সকাহ দিবলৈ চেলেৰীও ব্যৱহাৰ কৰিব পাৰে। ই আপোনাক তাৎক্ষণিক সকাহ দিব আৰু বুকুজ্বলা, টেঙা, গেছ আৰু পেটৰ বিষৰ পৰা সকাহ দিব আৰু লগতে আপোনাৰ হজম স্বাস্থ্যৱান ৰাখিব। ইয়াৰ বাবে, আপুনি এক চামুচ চেলেৰী গুৰি কৰিব পাৰে আৰু ইয়াক গ্ৰহণ কৰিব পাৰে। আপুনি বিচাৰিলে চেলেৰী ভাজিব আৰু খাব পাৰে বা ইয়াক পানীত উতলাব পাৰে আৰু ইয়াক খাব পাৰে। (Disclaimer: এই প্ৰবন্ধৰ তথ্য সাধাৰণ তথ্যৰ ওপৰত আধাৰিত। নিউজ১৮ অসমে ইয়াক নিশ্চিত নকৰে। এইবোৰ কাৰ্যকৰী কৰাৰ আগতে সংশ্লিষ্ট বিশেষজ্ঞৰ সৈতে যোগাযোগ কৰক।)\nFirst published: July 17, 2021, 09:40 IST\nAcidityCure AcidityHealth Tipshome remedies


Gold Price Today: ৰূপৰ মূল্য হ্ৰাস হৈছে যদিও সোণৰ মূল্য সামান্য বৃদ্ধি হৈছে !– News18 assam\nHome » photogallery » business »Gold Price Today: ৰূপৰ মূল্য হ্ৰাস হৈছে যদিও সোণৰ মূল্য সামান্য বৃদ্ধি হৈছে ! সোণ কিনাৰ আগতে শেহতীয়া মূল্য জানি লওক ...\nGold Price Today: ৰূপৰ মূল্য হ্ৰাস হৈছে যদিও সোণৰ মূল্য সামান্য বৃদ্ধি হৈছে ! সোণ কিনাৰ আগতে শেহতীয়া মূল্য জানি লওক ...\nআন্তৰ্জাতিক বজাৰত মূল্যৱান ধাতুৰ মূল্য বৃদ্ধিৰ সৈতে সংগতি ৰাখি মঙলবাৰে দিল্লী বুলিয়ন বজাৰত সোণৰ মূল্য (Gold Price Today) ৪১ টকা বৃদ্ধি হৈ প্ৰতি ১০ গ্ৰামত ৪৭,২১৭ টকাহয়। পূৰ্বৱৰ্তী ব্যৱসায়িক অধিৱেশনত সোণ প্ৰতি ১০ গ্ৰামত ৪৭,১৭৬ টকাত বন্ধ হৈছিল।\n| November 30, 2021, 23:22 IST\nআন্তৰ্জাতিক বজাৰত মূল্যৱান ধাতুৰ মূল্য বৃদ্ধিৰ সৈতে সংগতি ৰাখি মঙলবাৰে দিল্লী বুলিয়ন বজাৰত সোণৰ মূল্য (Gold Price Today) ৪১ টকা বৃদ্ধি হৈ প্ৰতি ১০ গ্ৰামত ৪৭,২১৭ টকাহয়। পূৰ্বৱৰ্তী ব্যৱসায়িক অধিৱেশনত সোণ প্ৰতি ১০ গ্ৰামত ৪৭,১৭৬ টকাত বন্ধ হৈছিল। এই তথ্যএইচডিএফচি চিকিউৰিটিজৰ দ্বাৰা দিয়া হৈছে।\nৰূপ হ্ৰাস পালে ৬৬৭ টকা ইয়াৰ বিপৰীতে, ৰূপৰ মূল্য ৬৬৭ টকা হ্ৰাস হৈ প্ৰতি কিলোত ৬১,৩৩৭ টকা হয়। যোৱা ব্যৱসায়িক অধিৱেশনত ই প্ৰতি কিলোগ্ৰামত ৬২,০০৪ টকাত বন্ধ হৈছিল। আন্তৰ্জাতিক বজাৰত সোণৰ মূল্য আছিল প্ৰতি আউন্সত ১,৭৯৪ ডলাৰ। ৰূপৰ মূল্য ২২.৯৪ ডলাৰ প্ৰতি আউন্সত স্থিৰ আছে।


খোৱাপানীত ফ্ল’ৰাইডৰ সমস্যা আৰু ইয়াৰ সমাধান Floride Problem in Drinking Water and its Solutions – Krishak Bandhu – An eMagazine with Homestead Theme on Sustainable Broad-based Agriculture\nHomeFor Student Issueখোৱাপানীত ফ্ল’ৰাইডৰ সমস্যা আৰু ইয়াৰ সমাধান Floride Problem in Drinking Water and its Solutions\nখোৱাপানীত ফ্ল’ৰাইডৰ সমস্যা আৰু ইয়াৰ সমাধান Floride Problem in Drinking Water and its Solutions\nমানুহৰ দৈনন্দিন জীৱনত সঘনে ব্যৱহৃত আৰু সকলো জীৱৰ জীৱন চক্ৰ সুচাৰুভাৱে চলাই নিবৰ বাবে অতিশয় দৰকাৰী এবিধ অন্যতম উপাদান হৈছে পানী। পৃথিৱীৰ সৰ্বমুঠ জলভাগৰ ৯৭ শতাংশ পানী আমাৰ দৈনন্দিন ব্যৱহাৰৰ বাবে উপযোগী নহয় আৰু বাকী থকা ৩ শতাংশ পানীহে আমি বিভিন্ন ধৰণৰ কামত ব্যৱহাৰ কৰিব পাৰো। এই পানীভাগৰ ভিতৰত খোৱাৰ বাবে উপযোগী পানীৰ পৰিমাণো নিচেই তাকৰ। বহুতো মানুহে নজনাকৈয়ে অশুদ্ধ পানী সেৱন কৰি আছে, যাৰ ফলশ্ৰুতিত তেওঁলোকে নানা ধৰণৰ বেমাৰত ভুগিব লগা হৈছে। বিভিন্ন ধৰণৰ প্ৰদূষণবোৰৰ ভিতৰত অসমৰ ভূ-জলৰ অত্যাধিক ফ্ল’ৰাইড প্ৰদূষণৰ বিষয়ে হয়তো বহুলোকে কমবেছি পৰিমানে জ্ঞাত। জনস্বাস্থ্যৰ বিস্তৰ ক্ষতি কৰিব পৰা এইবিধ ৰাসায়নিক প্ৰদূষকৰ বিষয়ে জনাটো অতি দৰকাৰী কথা আৰু ফ্ল’ৰাইড প্ৰদূষণৰ ফলস্বৰূপে হোৱা ভয়াৱহ বিষক্ৰিয়াৰ বাতৰিও বৰ্তমান সময়ত ওলাই থকা দেখা যায়। কাৰণ এইজ্ঞানে আমাক প্ৰদূষকটোৱে কৰিব পৰা সাম্ভাব্য ক্ষয়-ক্ষতিৰ পৰাৰ ক্ষাক কৰিব পাৰে।\nএতিয়া আহিলে এই ফ্ল’ৰাইডনো কি হয় ? প্ৰকৃততে বিভিন্ন ধাতু, অৰ্ধধাতু আৰু আধাতুৰ মিশ্ৰণেৰে আমাৰ পৃথিৱীৰ মৌলিক পদাৰ্থসমূহ গঠিত হৈছে। অক্সিজেন, ক্ল’ৰিন, ফ্ল’ৰিন আদি পদাৰ্থসমূহ হৈছে অধাতু। ধাতুৱে অধাতুবোৰৰ লগ লাগি লৱণ সৃষ্টি কৰে। এইদৰে উৎপন্ন হোৱা ছডিয়াম ক্ল’ৰাইড হৈছে আমি খোৱা লৱনবিধৰ নাম। সেইদৰে ছডিয়াম ফ্লৰাইডো হৈছে আন এক লৱন, কিন্তু ইয়াক আমি নাখাও। ফ্ল’ৰাইড আয়নত ফ্ল’ৰিন এট’মতকৈ এটা ইলেক্ট্ৰন বেছি থাকে। ই এবিধ অতিশয় বিক্ৰিয়াশীল গেছীয় পদাৰ্থ হোৱা বাবে ইয়াক মুক্ত অৱস্থাত পোৱা নাযায়। আনহাতে বেছিভাগ ফ্ল’ৰাইডৰ লৱণেই পানীত সহজে দ্ৰৱীভূত হয়।\nপানীত ফ্ল’ৰাইডৰ উপস্থিতি আমি কেনেকৈ জানিম ? ফ্ল’ৰাইডৰ কোনো বৰণ বা স্বাদ নথকাৰ হেতুকে পানীত আইৰণৰ উপস্থিতি সহজে ধৰা পেলোৱাৰ নিচিনাকৈ ফ্ল’ৰাইড থকা-নথকাটো গম পাব নোৱাৰি। ইয়াৰ বাবে পোনতে পৰিষ্কাৰ বটলত ভূজলৰ দুটামান নমুনা সংগ্ৰহ কৰি ভালকৈ সাঁফৰ মাৰি লব লাগিব। অসমৰ জনস্বাস্থ্য কাৰিকৰী বিভাগত ফ্ল’ৰাইড থকা-নথকাটো পৰীক্ষা কৰাৰ ব্যৱস্থা আছে। ইয়াৰ গুৱাহাটীত এটা কেন্দ্ৰীয় পৰীক্ষাগাৰ আছে। তাৰোপৰি এই বিভাগে অসমৰ প্ৰায় প্রতিখন জিলাৰ সদৰত পানীৰ পৰীক্ষাগাৰ স্থাপন কৰিছে। ইয়াৰ বাহিৰেও বিভিন্ন বিশ্ববিদ্যালয়ত থকা অন্য গৱেষণাগাৰ সমূহত কিছু ব্যয়ৰ বিনিময়ত এই পৰীক্ষাসমূহ কৰোৱাৰ ব্যৱস্থা থাকে।\nবিশ্ব স্বাস্থ্য সংস্থাই ধাৰ্য্য কৰামতে খোৱা পানীত ১.৫ নিযুতাংশৰ তলত ফ্ল’ৰাইড থকা উচিত। কাৰণ অত্যাধিক ফ্ল’ৰাইডৰ উপস্থিতিয়ে হাড় আৰু দাঁতৰ ক্ষতি কৰে তথা অতি কম ফ্ল’ৰাইড থকা খোৱা পানীৰ ব্যৱহাৰৰ ফলটো দন্ত ক্ষয় হয়। মানুহ এজনৰ দৈনন্দিন পানী গ্ৰহণৰ পৰিমাণ আৰু খোৱা আহাৰৰ প্ৰকাৰৰ ওপৰতো ফ্ল’ৰাইডৰ পৰা হ’ব পৰা বিষক্ৰিয়া বহু গুণে নির্ভৰ কৰে। এনেবোৰ কথালৈ লক্ষ্য ৰাখি আমাৰ দেশত খোৱাপানীৰ ফ্ল’ৰাইডৰ উচ্চতম সীমা ১ নিযুতাংশ ধার্য কৰা হৈছে। ভূ –জলত ফ্ল’ৰাইড থাকিলে সাধাৰণতে পানীৰ ৬ নিযুতাংশৰ তলতে থাকে। অসমৰ নগাওঁ আৰু কাৰ্বি আংলং জিলা দুখনৰ ভূজলত অত্যাধিক ফ্ল’ৰাইড উপস্থিতিৰ তথ্য পোৱা গৈছে। এনেকুৱা ফ্ল’ৰাইড উপস্থিতিৰ তথ্য সংবাদ মাধ্যমত সময়ে সময়ে প্ৰকাশিত হৈও আহিছে আৰু অসমৰ সাধাৰণ গাঁৱলীয়া মানুহখিনিৰ হিতাৰ্থে বিভিন্ন বাতৰিকাকত, আলোচনী বা দূৰদৰ্শনত ইয়াৰ সজাগতাৰ বিষয়ে অৱগত কৰা হৈছে। তথাপি গাওঁ অঞ্চলৰ বহুতো লোক আজিও এই বিষয়ে অজ্ঞাত আৰু ফ্ল’ৰাইডযুক্ত পানী সেৱন কৰি থকাৰ ফলশ্ৰুতিত তেওঁলোকে ফ্ল’ৰছিছ বা দন্তক্ষয়ৰ দৰে ৰোগত ভুগি আছে। অত্যাধিক ফ্ল’ৰাইডৰ কাৰণে দাঁতত হালধীয়া-মুগা বৰণৰ দাগ পৰে আৰু পিছলৈ ক্ৰমে দাঁতবোৰ ওখোৰা-মোখোৰা হৈ ভাঙি যায়। অত্যাধিক ফ্ল’ৰাইডৰ ধীৰ বিষক্ৰিয়াৰ ফলত মগজু, স্নায়ু, থাইৰয়ড আদিও প্ৰভাৱিত হয়। আমাৰ শৰীৰে খোৱা পানী আৰু আন খাদ্যৰ পৰা ফ্ল’ৰাইড আহৰণ কৰে। আমাৰ হাড় আৰু দাঁতৰ সঠিক গঠনৰ বাবে সামান্য পৰিমাণৰ ফ্ল’ৰাইডৰ যথেষ্ট দৰকাৰ। মানুহ এজন গৰ্ভত থকা কালছোৱাৰে পৰা হাড় আৰু দাঁতৰ গঠন সম্পূৰ্ণ হোৱালৈ গোটেই সময়খিনিত বেছি পৰিমাণৰ ফ্ল’ৰাইড যুক্ত পানী সেৱনৰ ফলত হাড় আৰু দাঁতৰ গঠন ক্ষতিগ্ৰস্ত হব পাৰে। ইয়াৰ লক্ষণ সমূহ হৈছে: ৰাজহাঁড়ৰ লগতে হাড়ৰ আন জোৰাবোৰৰ বিষ, হাড়ৰ গঠনৰ বিকৃতি, বেঁকা বা চেপেটা হাঁড়ৰ গঠন ইত্যাদি। পিছৰ বয়সত ফ্ল’ৰাইড বিষক্ৰিয়া ই হাঁড়ৰ গাঁঠি আৰু পেশীৰ সংযোগত বিজুতিৰ সৃষ্টি কৰি বিষ আৰু জঠৰতাৰ উৎপত্তি কৰে। ফ্ল’ৰছিছ প্ৰদূষণে দাঁতত সৃষ্টি কৰা ছিদ্ৰবোৰক মানুহে দাঁত পোকে খোৱা বুলি ধৰি লৈছিল। কিন্তু এয়া হৈছে কম ফ্ল’ৰাইডযুক্ত পানী সেৱনৰ ফলত হোৱা বিৰূপ দাঁতৰ গঠন বা দন্তক্ষয়। সাধাৰণতে দমকল আৰু গভীৰ নলীনাদৰ পানীৰ যোগেদি নাইবা নাদৰ পানীৰ জৰিয়তে ফ্ল’ৰাইড আমাৰ শৰীৰত প্ৰৱেশ কৰিব পাৰে।\nএতিয়া আহিলে ফ্ল’ৰাইডৰ অভাৱ বা অত্যাধিক হাৰত উপস্থিতিৰ ফলত হোৱা সমস্যা বা বেমাৰবোৰ আমি কিদৰে ৰোধ কৰিম ? দন্তক্ষয়ৰ ক্ষেত্ৰত কেঁচুৱাৰ পৰা জ্ঞান দাঁত গজি হোৱালৈ ফ্ল’ৰাইডযুক্ত দন্তমঞ্জক ব্যৱহাৰ কৰিব লাগে। বজাৰত কিনিবলৈ পোৱা বহুতো দন্তমঞ্জকত ফ্ল’ৰাইড যোগ কৰা থাকে আৰু যিটো পেকেটত ইয়াক কিনিবলৈ পোৱা যায় তাত ইয়াক উল্লেখ কৰা থাকে। এই ধৰণৰ ব্যৱস্থাটো তেতিয়া লোৱা হয় যেতিয়া আমাৰ দমকলৰ পানী বা আন পানীৰ উৎসবোৰত ০.৫ ৰ পৰা ১.০ পি.পি.এম. তকৈ কম ফ্ল’ৰাইড থাকে। কিন্তু যদি ১.০পি.পি.এমতকৈ ফ্ল’ৰাইডৰ পৰিমাণ বেছি থাকে তেনেক্ষেত্ৰত এই ব্যৱস্থা ললে বিপদ হোৱা সম্ভাৱনা অধিক। অত্যাধিক পৰিমাণৰ ফ্ল’ৰাইডৰ উপস্থিতিৰ সমস্যাটো সমাধানৰ বাবে বিকল্প জান-জুৰি, পুখুৰী বা নদীৰ পানী পৰিশোধ নকৰি ব্যৱহাৰ কৰাটোৱেই উত্তম ব্যৱস্থা। কাৰণ এনে পানী ফ্ল’ৰাইড মুক্ত হয়। কম গভীৰতাৰ কুঁৱাৰ পানীও খোৱাপানী হিচাপে ব্যৱহাৰ কৰিব পাৰি। সঘনে বানত বিধ্বস্ত পলসুৱা অঞ্চলৰ ভূ-জলভাগো ফ্ল’ৰাইড মুক্ত হয়। এই সকলোবোৰৰ অৱৰ্তমানত খোৱাপানীৰ পৰীক্ষা কৰি ফ্ল’ৰাইড গুচোৱা পদ্ধতি অতিশয় প্ৰয়োজনীয়।\n~মানসী বৰুৱা, বিশ্বনাথ কৃষি মহাবিদ্যালয়, অ.কৃ.বি., বিশ্বনাথ চাৰিআলি (অসম)ৰ চতুৰ্থ বৰ্ষৰ ছাত্ৰী,দূৰভাষ:+৯১-৯৪০১২৬০৯৫৪।\nEnvironment Controlled House (ECH) in Poultry Housing and Rearing কুকুৰা পোহা ঘৰ আৰু পালনত পৰিৱেশ নিয়ন্ত্ৰিত গৃহ


মূলঃআয়না ট্ৰিটমেণ্ট,লেখক:সুৰভি ঘটক,অনুবাদ-বিবেকানন্দ চৌধুৰী – ফটাঢোল\nFebruary 1, 2021 অনুবাদ\t4 Comments\nমূলঃআয়না ট্ৰিটমেণ্ট,লেখক:সুৰভি ঘটক,অনুবাদ-বিবেকানন্দ চৌধুৰী\nশীতকালিৰ দুপৰীয়া। মামাৰ ঘৰৰ ছাঁদত মই আৰু সৰুমাহী পিঠিত ৰ’দ লৈ কমলাটেঙাৰ সোৱাদ লৈ আছিলোঁ।\nক্যাছ্। গে’টখন খোলাৰ শব্দ হ’ল। ৰেলিঙৰ ফাঁকেৰে তললৈ চালোঁ। এগৰাকী মাজবয়সী মহিলা গধুৰ খোজেৰে আগবাঢ়ি আহিছে। দুয়োজন একেলগে আতঙ্কিত হৈ উঠিলোঁ–\nএগৰাকী নিৰীহ ভদ্ৰমহিলাক দেখি এনেকৈ জাঁপ মাৰি উঠাৰ কিবা মানে আছে জানো! ভদ্ৰ মহিলাতো আৰু চোৰ-ডকাইত নহয়, আইতাৰ প্ৰতিবেশী। আমি আতঙ্কিত হোৱাৰ কাৰণ হ’ল, আইতাৰ দিবানিদ্ৰাৰ অৱসান। ফল, আবেলিলৈ আইতাৰ অৱশ্যম্ভাৱী মূৰৰ বিষ। তাৰ মানেই আমাৰ বিশেষ জলপানৰ মুদা মৰা। আজিলৈ আমাৰ কঁপালত শুকান ৰুটি-তৰকাৰী। সহ্য হ’ব জানো কাৰোবাৰ! এই সুন্দৰ শীতৰ আবেলি না হ’ব ফুলকবিৰ শিঙৰা, না হ’ব আইতাৰ ঘৰুৱা বিশেষ মছলাৰ কচুৰি, না হ’ব ভেজিটেবল চপ, হ’বগৈ সেই আওপুৰণি শুকান ৰুটি-তৰকাৰী। ভাবিয়েই মুখখন বিকচিনা লাগিল।\nইতিমধ্যেই তেখেতে বে’ল টিপিলেই। টুংটাং শব্দত আমেজত আইতাৰ জাপ খোৱা চকুৰপৰা নিশ্চয়কৈ টোপনি পলাল। আইতাৰ প্ৰতিবেশীয়ে এইবাৰ একেৰাহে দুঘণ্টা ধৰি দ’ম দ’ম গাজাখুৰি গল্প শুনাব আৰু মাজে মাজে পাতিহাঁহৰ দৰে ডিঙিটো লৰাই লৰাই হাঁহিব। আৰু বেচেৰী আইতা, বান্ধবীৰ গোটেইখিনি কথাই যেন বিশ্বাস হৈছে এনে ভাব দেখুৱাই সমানে তাল ধৰি যাব।\n: ঔ আই! সঁচাই কৈছানে! তুমি পাৰাও দেই কিন্তু!\nতথাপি মই লক্ষ্য কৰিছোঁ, কথা চলি থকাৰ ফাঁকে ফাঁকে আইতাই বাৰে বাৰে ঘড়ী চাই থাকে। বোধহয় মনে মনে চাৰিটা বজালৈ অপেক্ষা কৰে। ঠিক চাৰিটাৰ লগে লগে ভদ্ৰমহিলাই কাণ-মূৰ জোকাৰি উঠি যাব। কাৰণ ঘৰত কাম কৰা মানুহগৰাকী বাচন ধুবলৈ আহিব যে!\nআইতাৰ এই বাৰে বাৰে ঘড়ী চোৱা কামটোৰ মাজেৰে যে বিৰক্তি প্ৰকাশ পাইছে এইকথা ভদ্ৰমহিলাই বুজিও যেন নুবুজে। অৱশ্যে আইতাৰ নিচিনা এনে সহনশীল শ্ৰোতা পাবইবা ক’ত? সেয়ে তেখেতে ভৰি পকাই বহি লৈ তেওঁৰ গাজাখুৰি গল্পৰ ভঁৰাল উজাৰ কৰি শুনাইহে সেইদিনাৰ বাবে ক্ষান্ত হয়। দুদিন পাছতেই আৰু নতুন ভঁৰাল লৈ হাজিৰ। আইতাই বা কেনেকৈ ইমান সহ্য কৰে!\nআইতাৰ প্ৰতিবেশীৰ শেহতীয়া টপিক শুনিবলৈ আমি জাৰকালিৰ ৰ’দৰ আমেজৰ মায়া ত্যাগ কৰি তললৈ নামি আহিলোঁ। ইতিমধ্যে ঘৰুৱা সহায়কাৰী গৰাকীয়ে দুৱাৰ খুলি দিছে। তেওঁ গোলগাল শৰীৰটো টানি টুনি আইতাৰ কোঠালীৰ কাষ পাই মাত দিলে,\n: কি কৰি আছা বাইদেউ?\nআইতাই টোপনিৰ আমেজত মুদ খোৱা চকু কিঞ্চিৎ মেলি সুধিলে,\nমই মনে মনে ক’লোঁ, ‘ফটাঢোল মাহী’। ভদ্ৰমহিলাৰ এই তাৎক্ষণিক নামকৰণটো হঠাৎ মূৰত অহাত বেছ ভাল লাগি গ’ল। এই নামটো ব্যৱহাৰ কৰিব পৰা যাব।\nবাৰু, পাছৰ কথা পাছত।\nআইতাৰ দুৱাৰমুখত ৰৈ বেছ বিগলিত কণ্ঠে সুধিলে,\n: ভিতৰলৈ সোমাব পাৰিম, বাইদেউ?\n: অ’ মল্লিকা, আহা।\nনিহালীৰ উম এৰি আইতা উঠি বহিল।\n: শুইছিল বোধহয়।\n: নাই এনেয়ে অলপ বাগৰ দিছিলোঁ আৰু!\nমহাশয়া আৰু একমুহূৰ্তও সময় নষ্ট নকৰিলে। চিলা উৰুৱাওতে উঘাটোৰ পৰা সূতা এৰা দিলে।\n: জানা বাইদেউ, কালি যে আমাৰ ঘৰত কি কাণ্ড! ৰাতি প্ৰায় এঘাৰটামানেই হ’ব চাগে। গিৰিহঁতে এই মস্ত এটা ইলিছ লৈ হাজিৰ। নাই বুলিলেও আঠ-ন কেজিমানতো হ’বই।\nকৈয়েই মহাশয়াই মুখত চোবাই থকা পাণখনৰ চোবাটো ইখন গালৰপৰা সিখন গাললৈ ঠেলি দিলে।\nআইতাই অন্য প্ৰসঙ্গ উলিয়াব খুজিছিল,\n: এই কেইদিন কম বৰষুণ হ’ল নেকি? শীতকালত এনে বৰষুণ আজিলৈ দেখা নাই হে। তিতা কাপোৰবোৰ শুকুৱাবলৈ মেলিবলৈ এবাৰ এইপিনে, এবাৰ সেইপিনে …\nমহাশয়াৰ পিচে কথাৰ আঁত সলাব নোৱাৰি। আইতাৰ মিনমিনীয়া মাতটোক দমাই এখোপ ওপৰত নিজৰ কথা ক’বলৈ আৰম্ভ কৰিলে। বাপৰে কি মাত। ঠিক যেন মজিয়াত বালি ছটিয়াই লৈ তাৰ ওপৰত কাঁহৰ বাচন হে ঘঁহা হৈছে।\n: শুনা বাইদেউ, সেই মাজৰাতি মোৰ কি অৱস্থা! ইমান ডাঙৰ মাছ, তাক কটা-ধোৱা, তাৰপাছত ৰন্ধা, চাওঁতে চাওঁতে বিশ্বাস কৰক দহ-বাৰ ৰকমৰ ব্যঞ্জন তৈয়াৰ হৈয়েই গ’ল নহয়। আটাইবোৰেই পিচে বিদেশী ব্যঞ্জন। আমাৰ ল’ৰা-ছোৱালীকেইটাই আকৌ বিদেশী ব্যঞ্জন নহ’লে মুখতেই নিদিয়ে। বঙালীবোৰৰতো ইলিছ বুলিলে দুটাহে, পদ-ভজা ইলিছ আৰু ভাপা ইলিছ। খাবলৈ জানে মাথোঁ বিদেশীকইটাই। ইলিছ ৰোষ্ট, ইলিছ কাবাব, ইলিছ কোৰ্মা, বোনলেছ ইলিছ, পাইনেপল ইলিছ, কৰোলা ইলিছ.. কিমান ক’ম? আৰু এনেকে ৰান্ধিব গৈয়েইতো।….\nআইতাই সামান্য সুৰুঙা পাই সঁহাৰি দিলে,\n: উহ্! তুমিও পাৰা দিয়া।\n: নোৱাৰিলেহে হ’ব। মই দিল্লীত থাকোঁতে এটা ফৰেইন ইনষ্টিটিউটত কুকাৰি কোৰ্চ এনেই কৰিলোঁ নেকি। মোৰ নিজে লেখা এখন কিতাপো আছে। জানা বাইদেউ, মোৰ লেখা ৰেছিপিবোৰ এজন জাৰ্মান ব্যক্তিৰ ইমান পছন্দ হৈ গ’ল নহয়, তেওঁ নিজৰ খৰচত সেইখনৰ জাৰ্মান ভাষালৈ অনুবাদ কৰি প্ৰকাশ কৰি পেলালে। এতিয়াও তাৰ পৰা শকত ৰয়েল্টি পাওঁ।\n: সঁচা! কেতিয়াও কোৱা নাইচোন।\nআইতাৰ বান্ধবীয়ে সলজ্জ হাঁহি এটা মাৰিলে।\n: কি ক’ম। এইবোৰ নিতান্তই সৰু কথা। কথাত কথা ওলায় বাবেহে..।\n: তুমি টি ভি শ্ব’ নকৰা কিয় হে মল্লিকা? আজিকালিচোন আটাইবোৰ চেনেলতেই ৰন্ধন-প্ৰকৰণৰ অনুষ্ঠান থাকেই।\n: কৰিছোঁ নহয়। বহুত টি ভি শ্ব’ কৰিছোঁ। ষ্টাৰ প্লাছ, ছ’নি, জি টি ভিৰ পৰা কিমানবাৰ আমন্ত্ৰণ পালোঁ।\nমই সৰুমাহীক ফুচফুচাই ক’লোঁ, তেওঁৰ টি ভি শ্ব’টোৰ নাম নিশ্চয় আছিল, ‘গাজাখুৰী আনলিমিটেড’।\n: মনে মনে থাকা। শুনিলে দায় লাগিব।\nআমাৰ দুইটাৰে অবাক হ’বলৈ বহুখিনি বাকী। ফটাঢোল মাহীয়ে আকৌ ইলিছৰ কাহিনীলৈ ঘূৰি গ’ল।\n: আহহা, মাছটোৰ কি অপূৰ্ব স্বাদ, তোমাক যে কি ক’ম বাইদেউ। এনে লাগিছিল যেন মাখন হে খাইছোঁ। আৰু নহ’বই বা কিয়! আমাৰ তেখেতে মাছৰ আহাৰ তৈয়াৰ কৰিবলৈ কিমান যে গৰুৰ ঘিঁউ ঢালে। আৰু কতৰকমৰ দামী দামী মছলা। সেইবোৰ খায়েইতো মাছৰ শৰীৰ এনে নৰম তুলতুলীয়া হৈ যায়। যিয়েই নোকোৱা বাইদেউ, মাছ ধৰাৰ নিচাত কিন্তু বেছ খৰচ আছে দেই।\nমানুহগৰাকীক মোৰ এটা জীৱন্ত আগ্নেয়গিৰি যেন লাগিছিল। ভিতৰত জমা হৈ থকা আৱৰ্জনাবোৰ এবাৰ বতিয়াবলৈ আৰম্ভ কৰিলে আৰু বন্ধ হোৱাৰ নাম নাই।\n: পিচে, ইমান ডাঙৰ মাছটো তোমাৰ গিৰিহঁতে বৰশীতে তুলিলেনে?\nস্পষ্ট ইঙ্গিত মানুহগৰাকীৰ হাড়ে-ছালে লগা গিৰিয়েকলৈ। কিন্তু তেঁৱো কম নহয়!\n: ইহ্ কিয় নোৱাৰিব। মাছ ধৰিবলৈতো আৰু শক্তিধৰ হোৱাৰ প্ৰয়োজন নাই, সেয়া আচলতে একৰকমৰ কলাহে। পানীৰ ওপৰত ওলাই থকা ফানৰ কঁপনি চায়েই বুজি ল’ব লাগিব মাছৰ গতিবিধি। অৱশ্যে, অভিজ্ঞতা লাগিব। হাজাৰ হওক জমিদাৰৰ ঘৰৰ ল’ৰা যে! নিজৰ ঘৰতেই দহ-বাৰটা পুখুৰী।\nআইতাৰ চকু ডাঙৰ হৈ গ’ল।\n: কি কোৱাহে মল্লিকা, দহ-বা-ৰ-টা…\n: আইতাৰ পৰিপাক প্ৰণালী বেছ শক্তিশালীহে। ইমান দ’ম দ’ম গাজাখুৰী এনেকৈ হজম কৰি গৈছে। মই হ’লেতো…\n: তইনো কি কৰিলি হয়?\n: কি কৰিলোহেঁতেন চাবা নেকি?\nকৈয়েই পৰ্দাৰ আঁৰৰ পৰা ওলাই আইতাৰ কোঠালৈ ধুমধাম সোমাই গ’লোঁ।\n: আইতা, তোমালোকৰ এইপিনে হ’বলা পুখুৰীত ইলিছ পোহে?\n: ধুৰ পাগলী, পুখুৰীত ইলিছ পুহিব পাৰি নেকি?\nআইতাৰ মৃদু ধমক।\n: তেতিয়াহ’লে তেওঁ যে ক’লে বৰশীৰে ইলিছ ধৰিছে তেখেতৰ…\nমানুহগৰাকীয়ে লগে লগে অনুমান কৰি পেলালে আক্ৰমণ কোন দিশৰ পৰা হৈছে।\n: আৰে, মইনো কেতিয়া ক’লোঁ যে তেওঁ পুখুৰীৰ পৰা ইলিছ ধৰিছে। তেওঁতো গঙ্গাতেই বৰশী বাইছে। আমাৰ এই নীলমণি ঘাটতেই।\nমই স্তম্ভিত, বৰশীৰে ইলিছ ধৰা, তাকো এই নীলমণি ঘাটত; য’ত আধামাইল বোকা খচি আগবাঢ়ি গ’লে কোনোমতে ভৰিৰ পতাখন ডুব যোৱাকৈ পানী। মোৰ আৰু কথা কটাকটি কৰিবৰ মন নগ’ল। আচলতে প্ৰচণ্ড বেগত ওলাই অহা হাঁহি কোনোমতে চেপি পলাইহে আহিলোঁ।\n: শেন যেন হৈ ফেঁচা যেন হৈ আহিলাচোন।\n: মুঠেও নহয়। তেওঁৰ কথা সহজতেই মই উৰুৱাই দিব পাৰিলোঁহেঁতেন। বয়সত বহু ডাঙৰ যে, সেয়ে। নহ’লে মুখত ধৰিয়েই কৈ দিলোঁহেঁতেন, আপোনাৰ সেই গঙ্গাত বৰশী বোৱা কাহিনীটো গঙ্গাত এডিঙি পানীত থিয় দি ক’লেও কোনেও বিশ্বাস নকৰে দিয়ক।\nতেনে সময়তে মানুহগৰাকীয়ে আইতাক কোৱা শুনিলোঁ,\n: অবিশ্বাস্য কিবা ঘটিছে বাবেইতো ক’বলৈ আহিছোঁ। যিয়ে সিয়ে তেনে কাম কৰিবপৰা হ’লেতো কথাই নাছিল। মোৰ গিৰিহঁত বুলিহে..\nসৰুমাহী হাঁহিত বাগৰি পৰা যেন হ’ল।\nফটাঢোল মাহীয়ে ইতিমধ্যে বেলেগ কাহিনীৰ মেৰপাক খুলিছে।\n: কালি বাতৰিকাকতত এটা বাতৰি পঢ়ি ইমান হাঁহি উঠিল যে বাইদেউ, কি ক’ম। আজিকালি মানুহবোৰ ইমান প্ৰচাৰমুখী হৈ পৰিছে নহয়। ভাবাচোন সেই সামান্য এটা মধুৰিআম, আধাকিলো তাৰ ওজন। তাৰো ছবি বাতৰিকাকতত ছপা হয়। একেবাৰে মালিকৰ ছবি, নাম, ঠিকনাসহ। আমাৰ পিতাহঁতৰ বাগিছাত তেনেকুৱা মধুৰিতো হাজাৰ হাজাৰ। একো একোটাৰ যি হে ছাইজ, যেন ভাদ মাহৰ তাল ফলহে। কোনোবাটো দেৰ কেজি, কোনোবাটো দুই কেজি। আমি কিবা কোনোবাদিনা ঢাক-ঢোল কোবাই জাহিৰ কৰিছোঁ নেকি?\n: কি কোৱা মল্লিকা, দেৰ-দুই কেজিৰ মধুৰি?\n: তেতিয়াহ’লে আৰু কি ক’ম। আৰু মধুৰিবোৰ যে। যেনে ৰসাল, তেনে সোৱাদ, জানে। মিছিৰিৰ সোৱাদকো চেৰ পেলাব।\nআইতাই অনুনয় কৰি ক’লে,\n: এইবাৰ দেউতাৰাৰ ঘৰলৈ গ’লে মোৰ বাবে কিন্তু কেইটামান আনিবা দেই। মোৰ ছোৱালীজনীয়ে আকৌ মধুৰি বৰ ভাল পাই জানা।\nফান্দতপৰা ভৰি এৰুৱাত ওস্তাদ ফটাঢোল মাহী।\n: কিনো কথা। লৈ আহিম দিয়া কেইটামান। পিচে কেতিয়া বা যোৱা হ’ব। সংসাৰৰ যিহে জামেলা।\n: তোমাৰনো কি জামেলা হে মল্লিকা, ল’ৰা-ছোৱালী জাঙৰ হ’ল, কলেজত পঢ়ে। এতিয়াতো হাত-ভৰি মুক্ত।\n: সিহঁত বাৰু ডাঙৰ হ’ল, কিন্তু গিৰিহঁত যে। তেওঁ যে একেবাৰে ছুটি ল’ব নোখোজে, খুব দায়িত্বশীল যে। নহ’লে ইমান কেইজন জ্যেষ্ঠ বিষয়াক চেৰাই গৈ একেবাৰে বৰচাহাবৰ সোঁহাত। অৱশ্যে, তেওঁ অৱসৰ লোৱাৰ পাছত ঘৰলৈ গ’লেই আনিম। ইমান আগ্ৰহ কৰিছা যেতিয়া..\nমোৰ আৰু সহ্য হোৱা নাছিল। উশাহ বন্ধ হৈ আহিছে। সৰু মাহীক হাতত ধৰি টানি লৈ আহিলোঁ আইতাৰ দুৱাৰৰ কাষৰ পৰা।\n: ইয়াৰ এটা বিহিত ব্যৱস্থা কৰিবই লাগিব সৰুমাহী। তেওঁ দিনৰ পাছত দিন ধৰি গাজাখুৰি সাগৰত ডুবাই ডুবাই আইতাক পানী খুৱাব, এয়া কোনোমতেই চলিব দিব নোৱাৰি।\n: কিনো কৰিব বিচাৰিছ তই।\n: সেয়া তুমি মোৰ ওপৰত এৰা।\n: সাৱধান, কোনো অসন্মানজনক কথা ভুলতো নক’বা কিন্তু। মা কিন্তু ভীষণ ছিমপ্যাথাতিক তেখেতৰ প্ৰতি।\n: ছিমপ্যাথাতিক? কিয়?\n: মাৰ ধাৰণা এনে ঢোলপিতা মানুহবোৰ আচলতে একপ্ৰকাৰৰ মানসিক ব্যাধিৰ চিকাৰ। আৰু যি কোনো সুস্থ মানুহৰেই উচিত অসুস্থ মানুহবোৰৰ প্ৰতি সহানুভূতিশীল হোৱা।\nমাহীক কথাত মোৰ ভিতৰত দপদপাই জ্বলি থকা জুইকুৰা অকমাণ যেন স্তিমিত হ’ল। তথাপি ক’লো‍ঁ,\n: সেইবুলিয়েই ইমান মিছা কথা..\n: মোৰ কি ভাব হয় জানা ৰুমকি, মানুহগৰাকীয়ে মিছাৰ সহায় লৈ যি আত্মপ্ৰচাৰ বিচাৰে সেয়া পিঠাগুৰি গোলা পানী খাই গাখীৰৰ সোৱাদ পোৱা যেন কথা। যশপ্ৰীতি বা আকাঙ্খা আমাৰ সকলোৰে কম-বেছি পৰিমাণে থাকেই। তেখেতৰো আছে। কিন্তু সেই যশ আৰ্জনৰ যি যোগ্যতাৰ প্ৰয়োজন সেয়া তেখেতৰ নাই। সেয়ে মিছাৰ পাহাৰ সৃষ্টি কৰি মানুহৰ দৃষ্টি বা শ্ৰদ্ধা আকৰ্ষণৰ চেষ্টা একধৰণৰ পাগলামিৰ বাহিৰেনো কি, বাদ দিয়ানা।\nমোৰ ভিতৰত স্তিমিত হোৱা উষ্মাখিনি আৰু দপকৈ জ্বলি উঠিল,\n: ইহঃ এৰি দিলেই হ’ল, ইপিনে আমাৰ কিমান লোকচান হৈছে, কোৱাচোন?\n: লোকচান হৈছে মানে?\n: লোকচান হোৱা নাই? এই যে আইতাই তৈয়াৰ কৰা ভাল ভাল খোৱাৰ আয়োজন দিনৰ পাছত দিন বৰবাদ হোৱা, এয়া লোকচান নহয় নেকি? কোৱা?\n: ইচ! তামাম গৰম হৈ গৈছাচোন।\n: পিচে তুমি যিয়েই নোকোৱা মাহী, মানুহগৰাকীৰ এটা ট্ৰিটমেণ্টৰ প্ৰয়োজন। আৰু মই মনে মনে ঠিক কৰিয়েই পেলাইছোঁ, তেখেতক খুব শীঘ্ৰেই এটা আয়না ট্ৰিটমেণ্ট দিম।\nমাহীৰ চকু বহল হৈ গ’ল।\n: আয়না ট্ৰিটমেণ্ট! সেয়া আকৌ কি? এলোপ্যাথি, হোমিওপ্যাথি, কবিৰাজী আনকি আকুপাংচাৰৰ নামো শুনিছোঁ, কিন্তু আয়না ট্ৰিটমেণ্ট … উহু, তেনেকুৱা কিবা শুনা বুলিতো মনত পৰা নাই। এয়া লেটেষ্ট কিবা নেকি? মানে আয়নাৰ পৰা ৰশ্মি প্ৰতিফলিত কৰি কিবা…\nমই গম্ভীৰ মুখে উত্তৰ দিলোঁ,\n: আয়না ট্ৰিটমেণ্ট হ’ল, এনে ধৰণৰ ফটাঢোল কোবোৱা লোকৰ চিকিৎসাৰ এটা সুন্দৰ পদ্ধতি। এয়া মোৰ নিজস্ব উদ্ভাৱন। মোৰ বিশ্বাস এই ঔষধত তেখেতৰ ৰোগ সম্পূৰ্ণ নিৰাময় হ’ব। আৰু মোৰ এই সফলতাৰ পাছতেই দেখিবা এই ঔষধৰ পেটেণ্ট ল’বলৈ ডাঙৰ ডাঙৰ ঔষধ কোম্পানীবোৰৰ মাজত হুলস্থূল লাগিব। হয়তো বাতৰিকাকতত মোৰ সৈতে ফটাঢোল মাহীৰ ছবিও ছপা হ’ব। ৰোগ মুক্তিৰ লগে লগে আইতাৰ বান্ধবীৰ ইমানদিনৰ আশাও পূৰণ হ’ব। হাও ডু ইউ লাইক দ্য আইডিয়া?\nসৰুমাহীৰ থৰ লাগি চাই থকা দেখি বুজি পালোঁ, মোৰ কথাৰ সাৰবস্তু আৰু মজা কোনোটোৱেই বোধগম্য নহ’ল। কেৱল ভয়ে ভয়ে কৈ থ’লে-\n: চাবা ভাই, এনেকুৱা একো যাতে নকৰা য’ত মানুহগৰাকীৰ কিবা ক্ষতি হয়। মাই কিন্তু খুব দুখ পাব।\nমই মাহীক আশ্বস্ত কৰি ক’লোঁ,\n: ডণ্ট ৱৰি। আয়না ট্ৰিটমেণ্ট ইজ টোটেলি হাৰ্মলেছ।\nমামাহঁতৰ তাৰপৰা উভতি আহি আয়না ট্ৰিটমেণ্টৰ ফৰ্মূলা তৈয়াৰ কৰি পেলালোঁ। মই তেতিয়া অষ্টম শ্ৰেণীৰ ছাত্ৰী। আমাৰ স্কুলত এখন আলোচনী আছিল- গল্প, নাটক, কবিতা আদিৰে সুসজ্জিত হৈ সৰস্বতী পূজাৰ দিনা প্ৰকাশিত হয়। সেইখনৰ বাবে মোৰপৰা এটা গল্প বিচাৰিলে। মই মনে মনে এই সুযোগৰেই অপেক্ষাত আছিলোঁ।\nসিৰাৰ ভিতৰত ঔষধ ইনজেক্ট কৰিবলৈ যেনেকৈ ছিৰিঞ্জ নামক এটা মাধ্যমৰ প্ৰয়োজন হয়, তেনেকৈ মোৰ আৱিস্কৃত আয়না ট্ৰিটমেণ্টৰ বাবে এই পত্ৰিকা নামক এটা বিশেষ মাধ্যমৰ প্ৰয়োজন আছিল। মই নিশা টোপনি ক্ষতি কৰি এটা সৰু গল্প লিখি পেলালোঁ। নাম দিলোঁ “ফটাঢোল মাহী”। সেই গল্পৰ মুখ্য চৰিত্ৰত হুবহু আঁকি দিলোঁ আইতাৰ প্ৰতিবেশীক। আৰু তেওঁৰ মুখত শুনা গাজাখুৰী গল্পবোৰ একেবাৰে নিখুঁতভাৱে বহুৱাই দিলোঁ ফটাঢোল মাহীৰ মুখত। আয়না ট্ৰিটমেণ্টৰ ফৰ্মূলা অনুসৰি ঔষধ একেবাৰে সাজু। এইবাৰ কেৱল ৰোগীৰ হাতত পৰিব লাগে।\nতাৰপাছত দৌল উৎসৱৰ সময়ত আকৌ মামাহঁতৰ ঘৰলৈ গ’লোঁ। সৰুমাহীৰ সৈতে পৰামৰ্শ কৰি এমুঠি ফাকুগুৰি আৰু আলোচনীখন হাতত লৈ আইতাৰ প্ৰতিৱেশীৰ ঘৰ ওলালোঁগৈ।\n: হ্যাপি হোলি আণ্টি।\nভৰিত ফাকুগুৰি দি প্ৰণাম কৰি হাতত আলোচনীখন দিলোঁ, লাজ লাজ ভাবে ক’লোঁ,\n: এইখন আমাৰ স্কুলৰ আলোচনী, ইয়াত মোৰ এটা গল্প আছে।\n: এ আই, হয়। তুমি লেখা-লেখিও কৰা তাৰমানে। বৰ ভাল কথা দেই। মইও লিখিছিলোঁ, জানা। আনন্দবাজাৰ পত্ৰিকাত মোৰ কিমান গল্প ওলাল। দেশ আলোচনীখনত বহুদিন লিখিছিলোঁ। এবাৰ ষ্টেটছম্যানৰ দেওবৰীয়া পৰিপুৰিকাত মোৰ এটা প্ৰৱন্ধ ওলাইছিল। পুৰ-ৰা দুই পৃষ্ঠা। ভাবাচোন কি বিৰাট কভাৰেজ। আচলতে তেতিয়া মোৰ সেয়াই আছিল জীৱন। বেছ জনাজাতো হৈছিলোঁ জানা। তেতিয়া তোমাৰ মহাৰ আয়-উপাৰ্জন ইমান ভাল নাছিল নহয়। মোৰ এই পইছাৰেই সংসাৰ চলিছিল।\nমই যিমান পাৰো চকু দুটা ডাঙৰ কৰি ক’লোঁ,\n: বাপৰে আণ্টি, আপুনিতো দেখিছোঁ আটাইবোৰ নামী দামী কাকততেই লিখিছে। কাটিংবোৰতো ৰাখি থৈছেই নিশ্চয়!\n: এৰা সেয়াতো আছেই, কিন্তু এতিয়াই লাগ বুলিলে দেখুৱাব নোৱাৰিম নহয়। কিছু বিচাৰিব লাগিব। তাতে বহুদিন আগৰ কথা নহয়, বুজিছাই নিশ্চয়।\nএনে চালাক প্ৰাণীৰ সৈতে পাল্লা দিয়া মোৰ কাম নহয়। সেয়ে প্ৰসঙ্গ সলালোঁ,\n: এতিয়া পিচে কিয় নেলেখেনো আণ্টি?\n: একদম সময় নাপাওঁহে। সংসাৰৰ জঁট ভাঙোতেই দিনটো পাৰ হৈ যায়হে। তথাপি লিখিব নোৱৰাৰ বাবে মনটো খুচখুচাই নথকা নহয়। বহুদিনৰ অভ্যাস যে। তোমাক মই সৰুকালৰ এটা গল্প কওঁ ৰ’বা।\nমোৰ তেতিয়া সাত-আঠ বছৰ বয়স হৈছেহে, তেতিয়াৰ পৰাই লিখিছোঁ কিন্তু দেই। আমাৰ ঘৰত এটা গৰু আছিল- নাম মুউলি। ধকধকীয়া বগা। ডাঙৰ ডাঙৰ ক’লা চকু, আৰু ঘোৰখোৱা দুটা শিং। বহুখিনি হৰিণৰ নিচিনাই। শিঙৰ এনে বাহাৰ মই জীৱনত দেখা নাই। এদিন দুপৰীয়া গোহালিত বহি বহি মই এটা গল্পকে লিখি পেলালোঁ। সেয়াই মোৰ প্ৰথম লেখা। গল্পটো কেনে হৈছে জানিবলৈ বুলি ডাকযোগে শৰৎচন্দ্ৰলৈ পঠিয়াই দিলোঁ। তেতিয়াই তেওঁ প্ৰখ্যাত। তেওঁ যে জানা, পঢ়ি একেবাৰে মুগ্ধ। মোক চিঠিৰে জনালে, “তোমাৰ গল্পটো আদৰ্শ চুটি গল্প। তোমাৰ লেখাৰ ষ্টাইল যিকোনো লেখকৰ পক্ষে অনুকৰণীয়। তুমি এদিন বিখ্যাত লেখিকা হ’বা, মোৰ দৃঢ় বিশ্বাস”।\nমইতো চিঠি পাই আনন্দত আত্মহাৰা। ভাবাচোন, এনে এজন লোকৰপৰা এনেকুৱা কমপ্লিমেণ্ট পোৱা কি মুখৰ কথা? পাছমুহূৰ্ততে হঠাৎ মুখখন কৰুণ কৰি ক’লে,\n: তাৰপাছত কি হ’ল জানা?\nময়ো ইতিমধ্যে আইতাৰ দৰে অসাৰ হৈ গৈছোঁ। মহবোৰে হুল ফুটোৱাৰ আগে আগে যেনেকৈ মুখৰ লেলাৱতী মিহলাই ঠাইডোখৰ অসাৰ কৰি লয়, ঠিক তেনেকৈ আইতাৰ বন্ধুয়েও ইনাই-বিনাই মানুহৰ মনৰ মাজত এডোখৰ ঠাই তৈয়াৰ কৰি ল’ব পাৰে নিজেই প্ৰমাণ পালোঁ। নহ’লে এনে গাজাখুৰি গল্পৰ পাকত পৰিও মই কোনো প্ৰতিক্ৰিয়া প্ৰকাশ কৰিবপৰা নাই। তেওঁৰ কৰুণ মুখলৈ চাই মই গদ গদহৈ ক’লোঁ,\n: তাৰপাছত কি হ’লনো আণ্টি।\nতেওঁ আঁচলত চকু মচি ক’লে,\n: তাৰপাছতেইতো সেই মহেশ গল্পটো.. ভাবিব পাৰানে ইমান ডাঙৰ লেখক এজনে শেষত গৈ এনেকুৱা…\nমোৰতো তেতিয়া ক’লৈ যাওঁ গোপাল, ক’লৈ যাওঁ কৃপাল অৱস্থা। যেনেতেনে হো-হোৱাই ওলাই আহিব খোজা হাঁহিটো চেপি ক’লোঁ,\n: কি কয় আণ্টি, আপুনি তেওঁক একা নক’লে?\nআণ্টিয়ে মুখত এটা তাচ্ছিল্যৰ হাঁহি ফুটাই ক’লে,\n: চোৱা, তোমাৰেই খং উঠিছে। সামান্য গল্প এটাৰ বাবে মই কাজিয়া কৰিম নেকি? নিয়কচোন কিমান নিয়ে। বাপুকণ, গল্প বিশাল ভাণ্ডাৰ আছে মোৰ মগজত। এবাৰ কাগজ কলম লৈ বহিলেই মালগাড়ীৰ শেষ হ’ব নোখোজা ডবাৰ লানিৰ দৰে ওলাই থাকিব।\nমনে মনে ক’লোঁ,\n: ৰ’বা, তোমাৰ সেই অন্তহীন গল্পৰ ভাণ্ডাৰত মই যদি জোখৰ বিশাল তলা এটা নলগাওঁ।\n: আজিলৈ আহোঁ আণ্টি। মোৰ গল্পটো পঢ়ি কেনে লাগিল ক’ব দেই।\n: নিশ্চয় ক’ম আই। কাইলৈয়েই যাম ৰ’বা।\nইয়াৰ পাছত আৰু পোন্ধৰ দিন মামাহঁতৰ তাত আছিলোঁ। সেইদিনৰ ভিতৰত এদিনো বান্ধবীয়ে মুখ দেখুৱা নাই। আইতাই এদিন কৈছিল-\n: মল্লিকাৰ কি হ’লনো? বহুদিন অহা নাই হে। বেমাৰ-আজাৰ একো হোৱা নাইতো!\n: বেমাৰ আজাৰ দূৰৰ কথা, বৰং তেওঁৰ পুৰণি বেমাৰটোহে নিৰাময় হৈছে। তোমাৰ নাতিনীয়ে তেওঁক এনে আয়না ট্ৰিটমেণ্ট দিছে নহয় …!\nআইতাই চকু ডাঙৰ কৰি সুধিলে।\n: মানে বুজি পাবা ৰ’বা, তোমাৰ নাতিনীৰ এই গল্পটো পঢ়া। কৈয়েই আইতাৰ হাতত আলোচনীখন দি আমি ওপৰৰ কোঠালৈ দৌৰ। সেইদিনা আবেলিৰ জলপান আমি আইতাৰ হাতৰ স্পেচিয়েল গাজৰৰ হালোৱা পাইছিলোঁ, তাৰ পৰাই স্পষ্ট হৈ পৰিছিল আইতাৰ স্বস্তিৰ ছবিখন।\n« সৃষ্টিশীল সাহিত্য আৰু ভাল লেখনৰ কৌশল(সংগ্ৰহ)-মৃদুল দহোটীয়া\nকৌতুক- বিজয় মহন্ত »\nবৰ সুন্দৰ কাহিনী এটা পঢ়িবলৈ সুযোগ দিলে৷ আগলৈও আপোনাৰ পৰা আশাা কৰিলোঁ🙏\nবঢ়িয়া ট্ৰিটমেণ্ট। খুব ভাল পালোঁ পঢ়ি\nসুন্দৰ ট্ৰিটমেণ্ট৷ ভাল লাগিল৷\nবিক্ৰম জিৎ চৌধুৰী\nমন পৰশা গল্প


‘কভী চ’তন কভী চেহেলী’, প্ৰাক্তন স্বামীৰ প্ৰেমিকাৰ প্ৰশংসাত পঞ্চমুখ কোন প্ৰাক্তন পত্নী? | Asom Live 24\nবলীউদৰ জনপ্ৰিয় অভিনেতা ঋত্বিক ৰোশন আৰু ছাবা আজাদৰ সম্পৰ্কৰ কথা পোহৰলৈ অহাৰ পাছত বি টাউনত ব্যাপক চৰ্চা লাভ কৰিছে।\nঅৱশ্যে ছাবা আৰু ঋত্বিকে নিজৰ সম্পৰ্কৰ কথা প্ৰথমে স্বীকাৰ নকৰিলেও মাজে মাজে সাংবাদিকে দুয়োকে একেলগে কেমেৰাত আৱদ্ধ কৰি আহিছিল।\nপিছে এইবাৰ বলীউডৰ নতুন প্ৰেমিক যুগল চৰ্চালৈ আহিছে বিশেষ এটা কাৰণতহে। কিয়নো শেহতীয়াকৈ ছাবাৰ এটা ভিডিঅ’ত কমেন্ট কৰিছে ঋত্বিকৰ প্ৰাক্তন পত্নী চুজান খানে।\nলগতে পঢ়ক শচীন টেণ্ডুলকাৰে গঠন কৰিলে ’২২ৰ আইপিএলৰ শ্ৰেষ্ঠ দল, কাক পাতিলে অধিনায়ক?\nইনষ্টাগ্ৰামত দিয়া বাদামী ৰঙৰ ব’ডি হাগিং ড্ৰেছ পিন্ধি ছাবাক ভিডিঅ’টোত আগৰ দৰেই ষ্টানিং দেখা গৈছে। ছাবাই এই ভিডিঅ’ পোষ্টটোত কেপচন হিচাপে লিখিছে, ‘‘এই নাৰ্চিছিজমৰ বাবে মোৰ কোনো স্মাৰ্ট কেপচন নাই!! #bts।’’\nতেতিয়ালৈকে ভিডিঅ’টো বিশেষ গুৰুত্ব পাবলগীয়া নাছিল৷ পূৰ্বৰ দৰেই এটা সচৰাচৰ ভিডিঅ’ৰ দৰেই আছিল বুলি ক’ব পাৰি৷ কিন্তু হঠাতে ভিডিঅ’টোত এটা টুইছ আহিল যেতিয়া ঋত্বিকৰ প্ৰাক্তন পত্নী চুজান খানে তাত বিশেষ কমেন্ট দিলে৷\nপোষ্টটোৰ প্ৰতিক্ৰিয়া প্ৰকাশ কৰি চুছান খানে কমেণ্ট ছেকচনলৈ গৈ জুইৰ ইমোজিৰে লিখিলে, “ৱাউ ছাবু”।\nচুজান খানৰ এই কমেন্টৰ পিছতে বি টাউনত ঋত্বিক, ছাবা আৰু ছুজান এই তিনিও বিশেষ চৰ্চা লাভ কৰিছে৷ ঋত্বিক আৰু ছাবাৰ সম্পৰ্কৰ বিষয়টোও পুনৰ বিশেষ চৰ্চা লাভ কৰা দেখা গৈছে৷\nউল্লেখ্য যে ঋত্বিক ৰোশনৰ প্ৰাক্তন পত্নী সুজান লগত ঋত্বিকৰ গাৰ্ল ফেণ্ডৰ সম্পৰ্ক ভগ্নীৰ দৰে৷ দুয়োকে একেলগে প্ৰায়ে দেখা যায়৷ বি টাউনত ঋত্বিক আৰু ছাবাক প্ৰায়ে একেলগে দেখা গ’লেও দুয়োৱে তেওঁলোকৰ সম্পৰ্কৰ কথা প্ৰথমে স্বীকাৰ কৰা নাছিল৷\nকিন্তু ছবি নিৰ্মাতা তথা নিৰ্দেশক কৰণ জহৰৰ ৫০ সংখ্যক জন্মদিনৰ দিনা ছাবা আজাদৰ সৈতে উপস্থিত আছিল ঋত্বিক ৰোশন৷ তাত উপস্থিত আছিল ঋত্বিকৰ প্ৰাক্তন পত্নী চুজান খানো৷ উক্ত অনুষ্ঠানতে ঋত্বিক ৰোশনে ছাবা আজাদৰ সম্পৰ্কৰ কথা আনুষ্ঠানিকভাৱে ৰাজহুৱা কৰিছিল৷\nইয়াৰ পিছতে চুজান খানে ছাবা আজাদৰ ইনষ্টাগ্ৰাম ভিডিঅ’ত এই সুন্দৰ কমেন্ট দিয়াৰ পিছতে সমগ্ৰ বিষয়টোৱে বি টাউনৰ চৰ্চা লাভ কৰিছে৷\nTags: asom live 24assam ka tazza khabarassam live 24axom live 24axom live 24 digitalbest news channel in assamBest news channel of assamBest News Portal in AssamHrithik RoshanSaba AzadSussanne Khan\nপ্ৰিয় ট্ৰেক্টৰত সিদ্ধুৰ মুছৱালাৰ শেষ যাত্ৰা! সমেবত কে’বাহাজাৰো লোক


ৰামকিঙ্কৰ বেইজ - অসমীয়া ৱিকিপিডিয়া\nৰামকিঙ্কৰ বেইজ (২৫ মে’, ১৯০৬ - ২ আগষ্ট, ১৯৮০) আছিল এজন ভাৰতীয় বঙালী ভাস্কৰ্যশিল্পী। তেওঁ আধুনিক ভাৰতীয় ভাস্কৰ্যকলাৰ অন্যতম অগ্ৰপথিক আছিল। ৰামকিঙ্কৰ আছিল প্ৰথম ভাৰতীয় শিল্পী, যি আধুনিক পাশ্চাত্য শিল্প অধ্যয়ন কৰি সেই শৈলী নিজৰ ভাস্কৰ্যত প্ৰয়োগ কৰে। তেওঁক ভাৰতীয় শিল্পত আধুনিকতাৰ জনক আৰু অন্যতম শ্ৰেষ্ঠ শিল্পী হিচাপে গণ্য কৰা হয়।\nৰামকিঙ্কৰ বেইজ ব্ৰিটিছ ভাৰতৰ বাংলা প্ৰেছিডেন্সিৰ বাঁকুড়া জিলাৰ যুগীপাডাৰ (অধুনিক ভাৰতৰ পশ্চিমবঙ্গ ৰাজ্য) এক পৰমাণিক পৰিয়ালত জন্মগ্ৰহণ কৰে। তেওঁৰ উপাধি বেইজ, সংস্কৃতত বৈদ্য আৰু প্ৰাকৃত বেজ-ৰ পৰিবৰ্তিত ৰূপ। তেওঁৰ পিতা আছিল চণ্ডীচৰণ বেইজ।\nমধ্যকৈশোৰ বয়সত ৰামকিঙ্কৰ অসহযোগ আন্দোলনৰ অংশগ্ৰহণকাৰী স্বাধীনতা সংগ্ৰামীসকলৰ ছবি আঁকিছিল। মেট্ৰিক পৰ্যন্ত (বৰ্তমান মাধ্যমিকৰ সমতুল্য) পঢ়া−শুনা কৰাৰ পিছত ষোল্ল বছৰ বয়সত তেওঁ বাঁকুড়াৰ বিশিষ্ট সাংবাদিক আৰু প্ৰবাসী পত্ৰিকাৰ সম্পাদক ৰামানন্দ চট্টোপাধ্যায়ৰ দৃষ্টিত পৰে। চাৰি বছৰ পিছত তেওঁ শান্তিনিকেতনত ৰবীন্দ্ৰনাথ ঠাকুৰৰ বিশ্বভাৰতী বিদ্যালয়ত চাৰুকলাৰ ছাত্ৰ হিচাপে যোগ দিয়ে। আচাৰ্য নন্দলাল বসু আছিল তেওঁৰ শিক্ষক। ৰমেন্দ্ৰনাথ চক্ৰৱৰ্তী, বিনোদবিহাৰী মুখোপাধ্যায় আদি ব্যক্তিক তেওঁ সহপাঠী হিচাপে পাইছিল। চাৰুকলাৰ ডিপ্লোমা অৰ্জন কৰি তেওঁ বিশ্বভাৰতীৰ ভাস্কৰ্য বিভাগৰ বিভাগীয় প্ৰধানৰ পদ লাভ কৰে। ১৯৭১ চনত অৱসৰ গ্ৰহণ কৰে। বিশিষ্ট চিত্ৰশিল্পী জহৰ দাশগুপ্ত আছিল তেওঁৰ ছাত্ৰ।\nতেওঁৰ জীবনকথাক লৈ সাহিত্যিক সমৰেশ বসুৱে (কালকূট) 'দেখি নাই ফিৰে' নামৰ এখন উপন্যাস ৰচনা কৰে। যাৰ চিত্ৰাংকন কৰেছিল শিল্পী বিকাশ ভট্টাচাৰ্যই।\n↑ Exhibition of works of Ramkinkar Baij The Hindu, Oct 05, 2007.\n↑ Artist to artist: A rare film, completed 32 years after it was first shot, brings to fore the creativity of two masters of art সাঁচ:Web archive Business Line, Dec 28, 2007.\n↑ Neglected treasures The Hindu, Aug 31, 2008.\n"https://as.wikipedia.org/w/index.php?title=ৰামকিঙ্কৰ_বেইজ&oldid=235214"ৰ পৰা অনা হৈছে\nএই পৃষ্ঠাখন ০৩ জুন, ২০২০ তাৰিখে ১৬:০১ বজাত অন্তিম সংশোধন কৰা হৈছিল।